
FRUEN  PAA  HAVREHOLM 


I. 

L)er  var  Sommerfest  paa  Baastrup.  Ung 
Middag  med  Dans  og  Havefest  hed  det  i 
Indbydelsen.  Regimentsmusikken  fra  Kjøb- 
staden  var  tilsagt  og  koncerterede  paa  Veran- 
daen udenfor  Spisesalen.  Hele  Egnen  var 
indbudt,  med  Tillæg  af  tilfældige  Sommer- 
gjæster,  og  alle  havde  givet  Møde. 

Thi  Banners  Sommerfester  var  berømte 
i  vid  Omkreds,  og  naar  Indbydelserne  udgik 
paa  haandtegnede,  kunstnerisk  udførte  Kort, 
blev  der  Travlhed  mange  Steder.  En  rig 
Ungkarl  —  alene  Tanken  derom  kunde  faa 
landlige  Ungpigehjærter  til  at  banke  og 
omsorgsfulde  Mødre  til  at  bygge  Luftkasteller. 
Thi  hvem  kunde  vide  .  .  . 

Fruen  paa  Havreholm.  1 

Og  rig  var  Erik  Banner,  Herre  til  Stam- 
huset Baastrup  og  flere  dertil  hørende  Hoved- 
gaarde, Bøndergods  og  Kapitaler.  Allerede 
som  attenaarig  havde  han  succederet  efter 
en  langvarig  Administration.  Hans  Forældre 
var  døde,  medens  han  var  Barn,  og  under 
en  forstandig  Administration  af  Naboherre- 
manden, Excellencen  Winterfeldt  til  Knud- 
strup,  og  en  kjøbenhavnsk  Bankmand  var 
Renter  og  Afgifter  sparet  op  Aar  efter  Aar, 
indtil  den  lykkelige  Arving  kunde  overtage 
al  HerUgheden.  Hans  eneste  Søster  var  gift 
med  en  Diplomat,  der  allerede  som  ung 
havde  gjort  en  smuk  Karriere  og  nu  repræ- 
senterede Kongeriget  i  Rom. 

Erik  Banner  havde  Ord  for  at  være  en 
meget  forstandig  ung  Mand,  med  en  pas- 
sende lille,  statsvidenskabelig  Examen  og  et 
varmt  Hjærte.  Man  snakkede  en  hel  Del 
om  et  bevæget  Ungdomsliv,  nævnede  end- 
ogsaa  betænkelige  Extravagancer.  Men  alt 
dette  var  forbigangent,  gjemt  og  glemt. 

Nu  sad  han  paa  Baastrup  som  Hof- 
jægermester, Medlem  af  Amtsraadet  og  For- 


mand  i  den  lokale  Landboforening,  beæret 
med  alle  de  Tillidshverv,  som  Egnen  dis- 
ponerede over.  Klog  og  forstandig  som 
Administrator,  med  Godsets  gamle,  drevne 
Godsforvalter,  Justitsraad  Clemmensen  som 
Finansminister  og  Skovrider  Hansen  som 
Factotum. 

Og  paa  Godset  var  alt,  som  det  skulde 
være.  Hvorfor  ikke  —  der  var  nok  at  tage 
af,  og  der  blev  taget  med  Forstand.  Banners 
Hovedpassion  var  Jagt,  og  Jagten  paa  Baastrup 
var  mønsterværdig. 

En  fast  Stamme  af  herligt  Kronvildt. 
Raavildt  i  Overflod.  Harer,  Høns  og  Fasaner 
og  et  fænomenalt  Sneppetræk  om  Foraaret  — 
rent  ud  en  Mærkværdighed. 

I  sit  ydre  Væsen  var  Erik  Banner 
en  ung  Mand  som  Folk  i  hans  Stand  er 
flest,  net  og  velopdragen,  med  et  frisk  og 
sundt  Udseende,  røde  Kinder  og  kjønne, 
brune  Moustacher.  Han  havde  mørke  Øjne, 
med  et  lidt  drømmende  Udtrvk,  som 
Kvinder  pleje  at  holde  af,  og  et  kraftigt,  let 


kruset  Haar,  der  passede  godt  sammen  med 
Øjnenes  mørke  Indfatning. 

Han  var  vel  snarere  et  daarligt  end  et 
godt  Hoved,  og  hans  Kundskaber  var  faa 
og  spredte.  Men  hans  StiUing  i  Samfundet, 
mange  Rejser  og  tidhgt  Ansvar  havde  ud- 
viklet ham.  Tihned  havde  han  et  praktisk 
Greb  paa  Sagerne,  som  man  ved  et  flygtigt 
Bekj  endt  skab  næppe  vilde  have  tiltroet  ham. 

Lur  Junker  Erik!  plejede  Skovrider 
Hansen  at  sige  om  ham.  Han  er  af  den 
spekulative  Skole,  og  de  skal  staa  tidlig  op 
for  at  narre  ham.  Han  ved,  hvad  en  Rigs- 
bankdaler  Sølv  er  værd  mellem  Brødre. 
Og  det  vidste  han  —  han  var  Kronjyde. 

Men  Kvindfolk  havde  han  ligegodt  altid 
været  en  Nar  efter,  erklærede  samme  Vis- 
mand. Folk  talte  en  hel  Del  om  ham  og 
hans  smukke  Naboerske,  Fru  Lissy  Stein- 
bach paa  Havreholm,  Det  var  Nabogaarden, 
som  laa  en  halv  Mil  fra  Baastrup. 

Paa  Havreholm  stod  det  helt  anderledes 
til.      Jørgen    Steinbach    var   ogsaa    kommen 


tidlig  til  Roret,  men  hans  Fader,  gamle 
Kammerherre  Steinbach,  havde  sat  alt  over 
Styr,  hvad  der  kunde  sættes  over  Styr,  og 
kun  Lenskontrollen  havde  hindret  hans  Fallit. 
Han  slap  for  Administrationen,  men  den 
hængte  endnu  som  et  truende  Sværd  over 
Jørgens  Hoved,  og  Jørgen  slægtede  sin 
Fader  paa. 

Han  var  lille,  hjulbenet  og  rødhovedet, 
lignede  mere  en  Studepranger  end  en  Herre- 
mand. Og  han  var  opdraget  i  Kostalden 
og  Karlekammeret,  hvis  Aarsag  han  ban- 
dede som  en  Underofficer  og  drak  som  en 
Børstenbinder. 

En  Tid  lang  saå  det  ud,  som  om  han 
skulde  gaa  helt  i  Hundene.  Han  svirede 
med  Egnens  sletteste  Elementer  og  klam- 
redes med  Karlene.  Alle  Forsøg  paa  at 
hjælpe  paa  ham  mislykkedes,  og  fra  Hoved- 
staden —  hvor  han  var  bleven  anbragt  hos 
en  gammel  Regimentskammerat  af  Faderen 
—  deserterede  han  til  Malmø  med  en  Sanger- 
inde fra  Dyrehavsbakken,  som  han  partout 
vilde  gifte  sig  med,  i  hvilken  Anledning  han 

skyndsomst  beordredes  hjem  og  sattes  under 
Tugt  og  Pleje  hos  Skovrider  Hansen  paa 
Baastrup. 

Hansen  gjorde  ham  til  Jæger  og  skabte 
hos  ham  en  Passion  for  Jagten,  der  paa  en 
Maade  blev  hans  Redningsanker.  Men 
Lysten  til  Drik  og  Pigebørn  kunde  intet  ud- 
rydde; den  sad  ham  for  fast  i  Blodet. 
Junker  Jørgen,  som  han  kaldtes,  alimente- 
rede  til  Halvdelen  af  Sognets  Piger  —  det 
morede  ham  efterhaanden  at  holde  Bog  over 
denne  Udgiftspost  —  og  paa  Markederne  i 
Omegnen  var  han  en  sikker  Gjæst. 

Saa  fik  hans  Tante,  Kammerherreinde 
Parsberg  paa  Vinderup,  den  Idé  at  faa  ham 
gift.  Det  var  just  ikke  saa  let  en  Sag;  thi 
Jørgens  Ry  var  gaaet  viden  om  Lande.  Men 
det  lykkedes.  Tante  Parsberg  fandt  en 
nydelig  ung  Pige,  Datter  af  en  forfalden  og 
forgjældet  Toldforvalter  i  Nabobyen,  en  ind- 
vandret Rigsfriherre  von  Eppingen,  og  den 
stakkels  Pige  ombyttede,  uden  at  reflektere 
synderligt  derover,  sin  glædesløse  Tilværelse 
som  Faderens  Tjenestepige  og  sine  Søskendes 


Barnepige  med  Stillingen  som  Frue  paa 
Havreholm. 

Hun  var  paa  den  Tid  sytten  Aar. 

Jørgen  blev  heftig  forelsket  i  den  alle- 
rede den  Gang  smukke  og  statelige  unge 
Pige,  og  stiv  og  stram,  i  sin  flunkende  nye 
Kammerjunkeruniform,  hvori  han  lignede 
en  kogt  Krebs,  førte  han  sin  rødmende  Brud 
til  Alteret  i  Dalbj^  Kirke,  medens  Egnens 
Madamer  græd  af  Rørelse,  og  Skovrider 
Hansen  mumlede  ved  sig  selv  henne  i  sin 
Stol:   ^'Det  gaar  ad  Helvede  til!« 

Det  gjorde  det  imidlertid  ikke  —  lige 
strax.  Efter  at  Jørgen  var  bleven  gift,  holdt 
han  sig  en  Tid  i  Skindet.  Det  usædvanlige 
i  Samlivet  med  en  Dame,  en  smuk  og  fint- 
klædt  Dame,  gjorde  ham  ør.  Først  var  han 
forlegen;  saa  tog  han  Mod  til  sig,  og  sin 
Natur  tro   blev  han  brutal  i  sin  Lidenskab. 

Hans  unge  Hustru  forstod  ham  ikke; 
hun  forstod  ikke  andet  hjemmefra  end  at 
stoppe  Børnetøj  og  holde  Huset  i  Orden  og 
i  sin  knapt  tilmaalte  Fritid  at  læse  senti- 
mentale  Dameromaner  fra   Lejebibliotheket. 

Hun  tænkte,  at  saadan  skulde  det  være. 
Hun  var  Kammerjunkerinden  paa  Havreholm, 
og  Jørgen  var  hendes  Mand,  og  saadan  var 
det  nu  én  Gang,  naar  man  var  Mand  og 
Kone.  Det  var  ikke  videre  dejhgt,  og  det 
lignede  ikke  det,  hun  havde  læst  om;  men 
vi  er  jo  ikke  alle  fødte  til  at  være  Prin- 
sesser. Jørgen  var  god  imod  hende;  han 
var  nok  lidt  voldsom  og  ikke  saa  kjøn  som 
de  andre,  men  han  var  nu  én  Gang  hendes 
Mand. 

Tilsidst  blev  det  hende  dog  hdt  for 
meget  af  det  gode.  Hun  begyndte  at  reflek- 
tere; hun  mistede  Appetiten,  hun  skrantede. 
Men  saa  indtraadte  naturlige  Tistande,  der 
skaffede  hende  Vaabenhvile  og  opfyldte 
hende  med  ængstelige  Tanker  om  Frem- 
tiden. 

Desværre  kunde  Jørgen  ikke  længe 
holde  Styr  paa  sig.  Han  lod  til  at  være 
henrykt  over  Familieforøgelsen  og  hilsede 
den  lille,  rødhaarede  Stamherre  med  komisk 
Højtidelighed,  men  det  kunde  ikke  skjules 
—  han  begyndte  at  skeje  ud  igjen. 

Først  mumledes  der  om  det;  saa  talte 
man  højere.  Man  beklagede  den  unge  Fru 
Lissy  og  dadlede  Jørgen.  Karen  Sjællænder, 
hans  gamle  Flamme,  viste  sig  paa  Egnen  og 
indlogeredes  hos  Dyrlæge  Jespersen,  der  \ar 
Jørgens  gamle  Soldebroder,  og  Jørgen  syntes 
ikke  at  gjøre  sig  synderlig  Umage  for  at 
skjule,  hvad  der  foregik. 

Erik  Banner  tog  ham  for,  men  til  ingen 
Nvtte.  Gamle  Hansen  holdt  en  Tordentale 
til  ham,  men  det  endte  med,  at  Jørgen  bad 
ham  »rejse  og  ryge«.  Saa  opgav  man  Troen 
paa  hans  Forbedring  og  lod  ham  handle, 
som  han  lystede. 

Lissy  blev  heftig  oprørt,  da  hun  efter 
sin  Sygdom  fik  Sagernes  Tilstand  at  vide. 
Først  tænkte  hun  paa  at  tage  hjem;  men 
denne  Beslutning  blev  hurtig  opgivet.  Hun 
var  paa  Forhaand  vis  paa,  at  hendes.  Fader 
ikke  vilde  tage  imod  hende.  Og  det  varede 
ikke  længe,  før  hendes  Sindsstemning  skif- 
tede om.  Hun  følte  sig  træt  og  var  des- 
uden stækt  optaget  af  Barnet.  Efterhaanden 
forandrede  hendes  Angst  sig  til  Uvilje.    Hun 

blev  tvær  overfor  Manden  og  lukkede  sig 
inde.  Jørgen  blæste  sine  ægteskabelige  Pligter 
et  Stykke,  men  han  holdt  paa  sine  Rettig- 
heder, og  der  opstod  en  haard  og  bitter 
Strid   mellem  Ægtefolkene  paa  dette  Punkt. 

Lissy  havde  længe  beholdt  sine  Sorger 
for  sig  selv ;  hun  havde  i  Grunden  heller  ingen 
at  betro  sig  til;  hendes  Søskende  var  kun 
halvvoxne,  og  hendes  Fader  bekymrede  sig 
ikke  om  hende,  efter  at  hun  var  kommen 
hjemmefra.  Saa  var  det  en  Dag,  efter  en 
særlig  uhyggelig  Scene,  at  Erik  var  kommen 
over  til  Havreholm.  Hun  vidste  knapt  selv, 
hvorledes  det  var  gaaet  til;  men  i  et  halvt 
hysterisk  Anfald  kastede  hun  sig  i  hans 
Arme  og  bad  om  hans  Hjælp. 

I  det  første  Øjebhk  blev  han  lidt  be- 
tuttet. Lissy  havde  i  Grunden  aldrig  inter- 
esseret, ham  synderligt;  dertil  var  hun  for 
uudviklet  og  hendes  Opdragelse  for  mangel- 
fuld; han  havde  knapt  nok  havt  Øje  for 
hendes  rent  ydre  Tillokkelse.  Men  ved  at 
blive  Vidne  til  dette  ganske  ubeherskede 
Udbrud    vaktes    hans    Harme    mod    Jørgen; 


11 

han  lovede  Lissy  at  staa  hende  bi,  og  han 
holdt  sit  Løfte. 

Fra  først  af  følte  han  sig  udelukkende 
som  hendes  Beskytter,  og  det  faldt  ham  til- 
med ganske  naturligt.  Overfor  Jørgen  havde 
han  en  betydelig  Autoritet,  og  den  skjddtes 
ikke  blot  hans  intellektuelle  Overlegenhed, 
men  fuldt  saa  meget  den  Omstændighed,  at 
han  som  Barndomsven  og  Slægtning  var  en 
faktisk  Støtte  for  den  jammerlige,  derangerede 
finansielle  Status  paa  Havreholm. 

Ved  Erik  Banners  Mellemkomst  etable- 
redes der  en  Slags  modus  viuendi.  Alle  var 
enige  om,  at  Jørgen  bar  sig  ad  som  et  Asen, 
men  Skinnet  holdt  han  nu  nogenlunde  ved- 
lige, og  sin  Kone  lod  han  for  det  meste  i 
Fred. 

Men  hvorledes  stod  det  saa  til  med 
Fru  Lissy? 

Fra  sine  alleryngste  Pigedage  havde 
hun  med  Beundring  set  op  til  den  line  og 
smukke  Herre  til  Baastrup;  i  sit  Ægteskabs 
første  Tider  havde  hun  omgaaedes  ham  med 
en  vis  sky  Tilbageholdenhed.      Men  mærke- 

ligt  var  det,  at  fra  det  Øjeblik,  da  hun  i  en 
ganske  abnorm  Tilstand  havde  bedt  om 
hans  Beskyttelse,  følte  hun  sig  ligesom  mere 
tryg  i  hans  Nærværelse.  Han  havde  taget 
det  saa  kjønt  og  naturligt,  syntes  hun,  næsten 
ridderligt  maatte  hun  kalde  det;  hun  havde 
fundet  hjærteligere  og  finere  Forstaaelse  hos 
ham  end  hos  nogen  af  dem,  der  kaldte  sig 
hendes  nærmeste.  Ikke  underligt  derfor,  at 
der  af  denne  Beundring  og  Taknemmelighed 
voxede  en  varmere  Følelse  frem,  og  den  til- 
tog i  Styrke,  efterhaanden  som  hun  selv 
udviklede  sig  som  Kvinde,  voxede  tilsidst 
med  rivende  Fart,  fordi  hun  allerede  i  lange 
Tider,  hver  eneste  Dag,  havde  næret  den 
med  sine  bedste  Tanker. 

Saa  skete  det  uundgaaelige  en  Aften  i 
den  lyse  Maj,  da  Erik  var  redet  over  til 
Havreholm  og  som  saa  ofte  før  havde  truffet 
Gaardens  unge  Frue  alene.  Det  var,  som 
om  pludselig  Vaarluften  og  dens  spirende 
Længsler  rev  et  Bind  fra  hans  Øjne.  Han 
saå  ikke  længer  i  Lissy  en  stakkels  for- 
skræmt Skabning,  der  trængte  til  hans  Hjælp, 

men  en  varm,  livslysten  Kvinde,  der  elskede 
ham.     Thi  der  var  ingen  Tvivl  derom. 

Da  skete,  hvad  Heine  kalder  —  den 
gamle,  evig  nye  Historie,  der  vil  gjentage 
sig,  saa  længe  unge,  varme  Hjærter  slaa  i 
Slag.  Hvornaar  det  skete,  og  hvordan  det 
skete,  det  husker  ingen.  Men  at  det  skete, 
og  hvor  herligt  det  var,  det  glemmes  ingen- 
sinde. 

I  Begyndelsen  følte  Erik  sig  usikker 
overfor  Jørgen,  som  han  ganske  vist  saå  ned 
paa,  men  dog  egentlig  holdt  af,  fordi  de 
havde  kjendt  hinanden  ligefra  Drengeaarene. 
Men  netop  hans  Utryghed  gav  Lissy  mere 
Sikkerhed.  De  ligesom  byttede  Roller.  Nu 
var  hun  den  kloge  og  forstandige;  hendes 
kvindelige  Instinkt  ledede  hendes  Skridt,  og 
det  lykkedes  hende  virkelig  at  skjule  for 
Jørgen,  hvad  lidt  efter  lidt  hele  Egnen 
mumlede  om. 

Men  i  Hjærtet  holdt  man  rned  hende 
og  Erik.  Der  skete  kun  Jørgen  hans  Ret, 
det  Bæst,  han  var.  Og  det  maatte  jo  blive 
hans  Sag  at  passe  paa. 

Saaledes  stod  Sagerne,  og  saaledes  havde 
de  staaet  godt  og  vel  et  Par  Aar,  da  Erik 
Banner  gav  sin  Sommerfest  paa  Baastrup. 


—  Derfra,  hvor  Gaarden  laa,  kunde  man 
se  vidt  ud  over  Kattegat;  mod  Nord  havde 
man  Dalby  Sø  og  Dalby  Kirke,  og  ad  denne 
Kant  begrænsedes  Udsigten  af  de  store  Plan- 
tager, der  Aar  for  Aar  vandt  længere  frem 
over  Lyngens  brune  Land.  Omtrent  i  lige 
Retning  Øst  og  Vest  for  Dalby  Sø  laa 
Herregaardene  Havreholm  og  Vinderup  og 
Syd  for  Storskoven  Winterfeldternes  gamle 
Herresæde,  Knudstrup,  som  saa  atter  ad- 
skiltes fra  Baastrup  ved  de  mellemhggende 
Skovstrækninger.  Det  var  som  en  Enklave  af 
stolte,  gamle  Gaarde,  af  hvilke  hver  havde 
sin  Historie,  hver  sine  egne  Traditioner,  og 
oppe  fra  Baastrup  Bakker  var  det  et  herligt 
Skue  at  se  ud  over  dette  Stykke  af  Jyllands 
Jord,  ud  over  Strandvængerne  og  Storskoven, 
hvor  Knudstrups  blinkende  Spir  kiggede  frem, 

og  videre  over  frugtbart,  smilende  Land, 
indtil  forbi  Dalby  Sø,  hvor  Hedekulturen 
begyndte,  medens  mod  Øst  Kattegat  strakte 
sin  brede,  vuggende  Flade,  saa  langt  Øjet 
naaede. 

Det  var  især  et  herligt  Syn  i  lyse  Sommer- 
aftener, naar  Solen  gik  ned  over  dette  Land- 
skab, der  syntes  næsten  bugnende  i  sin 
Frugtbarhed,  syntes  at  brede  sig  i  et  mæt, 
lykkeligt  Velvære,  som  om  det  lovede  alle 
sine  Beboere  gode  Kaar  og  glade  Dage  og 
saa  endda  gav  dem  noget  af  en  Skjønheds- 
aabenbaring  i  Tilgift  i  al  denne  lokkende 
Afvexling  af  Storskov  og  Sø. 

Baastrup  var  et  Sted,  hvor  det  tog  sig 
ud  at  holde  Fest,  og  Festarrangørerne  havde 
et  taknemmeligt  Arbejdsfelt.  Først  og  frem- 
mest den  store,  gamle  Have.  Den  var  kjøn 
nok  i  sig  selv,  trængte  egentlig  ikke  til  De- 
koration, men  de  havde  pyntet  op  med 
kulørte  Lamper  i  Buskene  og  langs  Ka- 
nalerne. Fru  Lissy  havde  moret  sig  med 
at  forfærdige  dem;  det  havde  været  flere 
Ugers  Arbejde,  men  Skovrider  Hansen  havde 

hjulpet  til,  og  hans  tykke  Kone  havde  klistret 
og  klistret,  saa  hun  tilsidst  lignede  en  over- 
kalket Mursvend.  Hansen  dirigerede  Op- 
hængningen af  Lamperne,  og  han  var  kneben 
ud  fra  Desserten  for  at  vaage  over  Tæn- 
dingen, der  foretoges  af  Kusken  og  Skytten 
Arthur.  Effekten  var  over  al  Beskrivelse. 
Hansen  erklærede,  at  selveste  Kjøbenhavns 
Tivoli  lignede  en  dunkel  Urskov  i  Sammen- 
ligning med  dette  her,  og  han  forstod  sig 
paa  det.  Der  var  overhovedet  ikke  mange 
Ting,  som  Skovrider  Hansen  ikke  forstod 
sig  paa,  undtagen  at  tæmme  sin  trivelige 
Ægtehalvdel.  Men  det  var  heller  ikke 
Menneskeværk;  dertil  krævedes  overnaturlige 
Kræfter. 

Efter  Desserten  skulde  der  skydes  Salut, 
og  Kaffen  skulde  serveres  i  Haven,  medens 
Stabstrompeter  Jørgensen  blæste  Fanfare,  og 
Hansen  brændte  Raketter  og  Blaalys  af  i 
Buskadset.  Altsammen  forløb  programmæs- 
sigt, og  der  var  stor  Jubel. 

Unge  Par  spredtes  omkring  i  Haven; 
den  gode  Vin,  som  skænkedes  paa  Baastrup, 

havde  gjort  Stemningen  fri  og  utvungen. 
Og  Sommernatten  var  saa  vidunderlig  lys 
og  dejlig. 

Lissy  tog  sig  ud  ved  en  saadan  Fest; 
der  var  intet  tilbage  af  den  stille,  forskræmte 
unge  Pige,  der  for  fire  Aar  siden  var  bleven 
Frue  paa  Havreholm.  Erik  havde  hvisket 
til  hende,  at  hun  ligefrem  straalede  af  Skjøn- 
hed.  Hun  havde  endnu  sin  slanke  Ung- 
pigeskikkelse,  kun  fyldigere  over  Hals  og 
Buste,  og  hun  saå  henrivende  ud  i  en  lyse- 
rød Silkekjole,  med  det  svære,  gyldenbrune 
Haar,  der  ligesom  fik  stærkere  Glans  ved 
Halsens  og  Armenes  skære  Hvidhed. 

Fru  Lissy  gjorde  Honnør  som  Værtinde 
sammen  med  Tante  Parsberg,  for  at  det 
ikke  skulde  være  for  udæskende. 

Tante  Parsberg  fra  Vinderup  var  en 
imponerende  Dame  med  Garderhøjde  og  en 
fast  utrolig  Korpulence,  fyldige,  men  mar- 
kerede Træk  og  en  Stemme  som  en  Dragon- 
underofficer. Hendes  Mand,  den  lille,  sir- 
lige Kammerherre  og  forhenværende  Husar- 

Fruen  paa  Havreholm.  2 

ritmester,  blev  fuldstændig  borte  ved  Siden 
af  hende. 

Oprigtig  talt  befandt  han  sig  ogsaa 
bedst  en  Smule  paa  Afstand  fra  hende; 
Konen  trykkede  ham  rent  ud  sagt  baade 
aandeligt  og  legemligt.  Hun  plejede  gærne 
at  afbryde  hans  Historier  med  et  skarpt: 
»Julius,  nu  overdriver  du!«  Og  hun  tog 
ikke  det  mindste  Hensyn  til,  hvem  der 
hørte  det. 

Nægtes  kunde  det  nu  heller  ikke,  at 
Kammerherre  Parsberg  mildest  talt  løj  neder- 
drægtigt, og  det  vidste  alle  Mennesker.  Hans 
Jagt-  og  Soldaterhistorier  var  kjendte  over 
det  hele  Land,  men  bortset  fra  denne  kjede- 
lige  Svaghed  var  han  en  fin  og  elskværdig 
Mand. 

Man  havde  i  sin  Tid  undret  sig  over 
hans  Giftermaal  med  Tante  Parsberg  —  hun 
var  borgerlig  født  og  ikke  særlig  velhavende. 
Skovrider  Hansen  paastod,  at  han  havde 
taget  hende,  fordi  hun  hed  Leuning.  Men 
de  levede  alligevel  lykkelig  sammen.  Tante 
Parsberg    var   sin    Mand   diametralt  modsat, 

og  ligesom  det  var  hans  Glæde  at  fortælle, 
hvad  der  ikke  var  sandt,  saaledes  havde 
hun  en  Passion  for  at  sige  Folk  den  usmin- 
kede Sandhed. 

Man  vidste  aldrig,  hvad  hun  kunde 
finde  paa  at  sige.  Erik,  hvem  hun  forøvrigt 
holdt  uhja^e  meget  af,  følte  for  sit  Vedkom- 
mende altid  ligesom  et  Sværd  hængende 
over  sit  Hoved,  naar  han  i  Selskab  med 
andre  konverserede  Tante  Parsberg.  Paa 
Tomandshaand  var  hun  uovertræffelig.  Hun 
gouterede  de  saftigste  Historier  og  lo  af 
fuld  Hals,  medens  hun  klaskede  sig  paa 
Knæene  med  sine  ringbesatte  Kæmpehænder. 

Det  var  Skovrider  Hansen,  som  for- 
synede hende  med  Historier.  »Naa,  lille 
Hansen  —  kan  vi  faa  en  lille  Kronik?«  Og 
saa  kunde  man  høre  hende  le,  saa  det 
dundrede. 

»Nu  exploderer  Augusta!«  sagde  saa 
Kammerherren.  »Det  er  Hansen,  der  for- 
tæller hende  uartige  Historier!« 

Men  brav  var  hun,  og  Tingene  hjemme 
holdt  hun  i  mønsterværdig  Orden.    Hun  gik 

omkring  i  Staldene  i  kort  Kjole  og  Vand- 
støvler og  kunde  forløse  en  So  trods  nogen 
Dyrlæge.  En  Gang,  da  der  var  Halssyge 
mellem  Tyendet,  gik  hun  i  egen  Person 
nede  i  Bryggerset  med  et  Uhyre  af  en  Maler- 
kost og  smurte  hele  Gaardens  mandlige  og 
kvindelige  Besætning  i  Halsen. 

Kammerherren  havde  ved  den  Lejlighed 
betinget  sig  at  blive  smurt  først. 

Tante  Parsberg  elskede  at  gifte  Folk 
sammen,  og  hendes  Livs  Ønske  gik  ud  paa 
at  finde  en  Kone  til  Erik  Banner.  Men  hun 
havde  endnu  ikke  fundet  nogen.  Derfor 
protegerede  hun  hans  Forhold  til  Fru  Lissy, 
og  det  var  i  Grunden  hende,  der  mere  end 
én  Gang  havde  ageret  Skærmbrædt.  Bag 
saadan  en  Ryg  kan  man  tillade  sig  en  hel 
Del!  havde  Hansen  en  Gang  sagt.  Et  bedre 
Forklæde  end  Tante  Parsberg  kunde  man 
vanskelig  tænke  sig. 

Erik  og  Liss}^  gik  omkring  med  Værts- 
folks stolte  Tilfredshed  over  Arrangementets 
Fortræffelighed  og  Ungdommens  øjensynlige 

Glæde.  Jørgen  smaasnapsede  med  Stabs- 
trompeter  Jørgensen  og  tudede  i  Blik- 
instrumenterne, saa  Huset  rystede.  Der  var 
ingen,  som  brød  sig  om  ham.  Hansen  havde 
det  Hverv  at  konstatere,  naar  han  blev 
uanstændig  fuld  og  saa  sørge  for  at  faa  ham 
gjemt  hen.  Det  havde  han  gjort  saa  tidt, 
thi  han  var  den,  som  bedst  kunde  tumle 
Jørgen. 

Nogle  af  de  unge  havde  faaet  Kammer- 
herren, der  var  synlig  oplivet  efter  Middagen, 
hen  i  Lysthuset  ved  Kaffen  og  Likøren, 
hvor  han  sad  og  fortalte  Historier  fra  den 
Tid,  han  som  attacheret  Husarofficer  over- 
værede Festhghederne  i  Rusland  ved  Fyrste- 
brylluppet. 

Han  skildrede  med  stor  Livhghed  Ind- 
toget og  Festlighederne  i  Vinterpaladset; 
hvorledes  han  gik  bag  ved  Prinsessen,  der 
vendte  sig  om  og  sagde  til  ham:  »Julius!« 
—  de  var  nemlig  Dus,  da  hans  Fader  var 
graanet  i  Hofetaten  —  »Julius,  hille  den 
gloende,  hvor  her  er  pænt!« 

Man  tvivlede  om  det  kraftige  Udtrj^k. 
Sagde  hun  virkelig  det?  »Paa  Ære!«  bedy- 
rede Kammerherren.  »Og  Kejseren  drak 
Dus  med  mig  og  vilde  have  mig  til  at  blive 
der  med  det  samme.  Jeg  skulde  faa  et  helt 
Regiment  Kosakker.  Ja,  det  var  glade  Dage. 
Baade  han  og  Prinsessen  og  Storfyrsterne 
græd,  da  jeg  rejste.  Men  jeg  kunde  skam 
ikke  andet;  jeg  maatte  hjem  .  .  .« 

»Julius!  Nu  overdriver  du!«  lød  Tante 
Parsbergs  stærke  Røst.  Og  saa  viste  hendes 
mægtige  Skikkelse  sig  i  Indgangen  til  Lyst- 
huset. 

»Hvad  sidder  I  her  efter!  Ind  med  jer 
og  rør  Benene!  Tror  I,  I  skal  sidde  her  og 
bælle  Kognac!  Værsaaartig,  Messieurs,  ind 
og  tag  fat!  I  skal  min  Salighed  gjøre  Nytte!« 

Saa  dansede  de  i  Riddersalen,  Kotillonen 
blev  ført  op  af  en  Garderofficer  fra  Kjøben- 
havn  —  med  sindrige  Ture  og  kostbare 
Souvenirs.  Dames  å  droit,  messieurs  å  gaiiche^ 
—  tournez  —  chaine  —  Ordene  lød  med 
skarp  og  klar  Kommandorøst. 

Dragonerne  blæste  og  gned  Violinerne, 
Damerne  hvirvledes  rundt,  og  Herrernes 
Flipper  krølledes  sammen  i  Varmen,  medens 
de  sorte  Kjoler  blev  askegraa  af  Støv  og 
Stearin. 

Der  blev  drukket  megen  Champagne. 
Jørgen  stod  nu  ved  Skænken  og  lioldt  Fore- 
drag for  de  yngste,  der  endnu  gouterede 
hans  mere  end  saftige  Vittigheder. 

En  ung  Assistent  fra  Udenrigsministeriet 
opfordrede  liam  til  at  komme  ind  og  danse. 

»Danse!«  brølede  han,  saa  det  kunde 
høres  gjennem  to  Stuer.  »Jeg  tager,  den 
Onde  smadre  mig,  kun  fat  paa  Fruentim- 
merne, naar  jeg  har  alvorlige  Hensigter!« 

Kjøbenhavneren  sank  næsten  i  Knæ;  de 
Uundgaaelige  fra  Nabobyen,  der  helst  flan- 
kerede Buffetten,  da  de  følte  sig  generede  af 
den  megen  Adelighed,  vendte  sig  mod  Væggen 
og  hostede;  nogle  unge  Piger  fik  travlt  med 
at  komme  afsted.  Men  de  indviede  over- 
hørte det  hele.  Inde  fra  Havesalen  sendte 
Lissy  Jørgen  et  skarpt  Blik,  som  han  be- 
svarede med  en  glubsk  Gloen. 

Hun  vendte  sig  om  mod  Erik,  der  i  det 
samme  kom  forbi.  »Aa,  Erik,«  hviskede 
hun  til  ham,  »faa  fat  paa  Hansen  og  bed 
ham  tage  sig  af  Jørgen!« 

Og  Dansen  blev  ved  at  gaa.  De  pæne 
unge  Mennesker  fra  Kjøbstaden,  for  hvem 
den  bedste  Fornøjelse  kom  Dagen  efter, 
naar  Ballet  skulde  refereres,  begyndte  at 
lives  op  og  komme  med.  Man  dansede  og 
passiarede  i  Mellemstunder,  flirtede  lidt  i 
Krogene  eller  i  Havens  løvfulde  Gange.  De 
kulørte  Lamper  lyste  som  Lygtemænd  i 
Buskene  og  glimtede  i  Kanalerne  —  å  droit, 
å  gaiiche  —  avancez!  Garderofficeren  var  til- 
sidst  hæs  som  en  Ravn. 

Men  Klokken  ét  skulde  der  blæses  af. 

Erik  hadede  Sommerballer,  der  trak 
længere  ud.  Naar  Lyset  begyndte  at  skinne 
ind  gjennem  Vinduerne,  blev  Damernes 
Teint  graalig,  og  Herrerne  kom  til  at  ligne 
svedende  Høstkarle.  Derfor  skulde  Festen 
sluttes  ved  kunstigt  Lys,  forinden  »Dagen 
derpaa«  havde  meldt  sig. 

Og  ude  i  Borggaarden  stampede  Hestene 
allerede  for  Vognene,  der  holdt  i  lange  Rækker. 
Man  nød  blot  en  let  Forfriskning  —  Bouillon 
og  Kaffe  —  saa  var  man  parat  til  at  tage 
hjem. 

Lissy  vilde  vente  til  sidst.  Hun  havde 
hørt,  at  Hansen  havde  faaet  Jørgen  hjem, 
og  nu  ventede  hun  paa,  at  Vognen  skulde 
komme  igjen  og  hente  hende.  Hun  havde 
trukket  sig  tilbage  til  det  tyrkiske  Kabinet, 
som  det  kaldtes,  et  lille  Værelse,  som  Erik 
havde  udstyret  udelukkende  med  Sager,  han 
havde  bragt  hjem  fra  Ægypten  og  Kon- 
stantinopel. Værelset  havde  ingen  Vinduer, 
saa  den  gryende  Morgensol  kunde  ikke 
trænge  derind,  og  Lissy  havde  strakt  sig  i 
en  lav  Lænestol,  hvor  hun  syntes,  hun  havde 
det  rigtig  godt.  Hun  var  træt,  men  følte 
sig  lykkelig  og  glad.  Aftenen  var  gaaet  saa 
udmærket.  Alle  havde  været  glade  og  ven- 
lige. Om  det  saa  var  den  gustne  og  spidse 
Stiftsfrøken  Juel,  saa  havde  hun  vist  sig  fra 
sin  allerelskværdigste  Side.    Fru  Lissy  smilede 

hen  for  sig  og  lod  Tankerne  løbe,  som  de 
vilde,  lidt  vage  og  ubestemte. 

Men  saa  blev  pludselig  den  tunge  Por- 
tiere slaaet  til  Side.  Hun  saå  op,  smilede 
allerede,  sikker  paa  at  møde  Eriks  Blik. 

Det  var  Jørgen. 

Han  var  ikke  fuld  —  men  heller  ikke 
ædru.  Hans  vandblaa  Øjne  fæstede  sig  paa 
hende  med  gridsk  Begjærlighed.  Barometret 
stod  paa  Uvejr.  Han  var  klædt  paa  til 
Hjemturen. 

Lissy  saå  træt  op  paa  ham. 

»Er  du  ikke  taget  hjem  endnu?« 

»Jeg  venter  paa  dig,  minNaadige!«  sva- 
rede han.  »Hvor  Fanden  bhver  du  af?  Her 
har  jeg  rendt  og  spurgt  Alverdens  Mennesker 
efter  min  Kone;  Folk  griner  s'gu  af  mig 
.  .  .  Kom  nu  .  .  .« 

Lissy  satte  sig  længere  tilbage  i  Stolen. 
Aldrig  havde  hun  følt  en  stærkere  Uvilje 
mod  den  klodsede  Plebejer,  som  stod  dér 
—  hendes  Mand.  Hun  kunde  ikke,  vilde 
ikke  følge  med.  Hun  vilde  blive  siddende 
her  og  drømme  sig  bort  fra  det  hele. 

Hun  saå  igjen  op  paa  ham  med  den 
samme  trætte  og  ligegj^ldige  Mine  som  før. 

»Kjør  du  hjem  —  jeg  kommer  bagefter 
.  .  .  Her  er  endnu  noget  at  ordne  .  .  .« 

Saa  lukkede  hun  Øjnene  uden  at  bryde 
sig  om,  hvad  lian  vilde  svare. 

Jørgen  blev  arrig.  Han  stod  lidt  og 
saå  paa  hende.  Det  kunde  ikke  nægtes: 
dejlig  var  hun,  som  hun  sad  der  i  det  spar- 
somme Lys  fra  de  røde  Lamper.  Hun 
kunde  danse  en  Nat  igjennem,  og  naar 
Festen  var  forbi,  sad  hendes  Haar  endnu, 
som  det  lige  var  friseret,  hendes  Klæder, 
som  om  hun  kom  lige  fra  Toiletspejlet,  og 
i  hendes  Ansigt  var  intet  Spor  af  Varme 
eller  Anstrængelse.  Det  var  en  Kunst,  som 
de  andre  Damer  ikke  kunde  lære  hende  af. 

Duften  fra  hendes  Klæder,  Røgelsen,  der 
brændte  i  en  lille  Messingskaal  i  et  Hjørne 
af  Stuen,  og  Vinen,  han  havde  drukket,  steg 
Jørgen  til  Hovedet.  Han  gik  hen  til  hende, 
bøjede  sig  ned  og  kyssede  hende. 

»Kom  nu.  Madam,  og  lad  os  se  at 
komme  hjem!« 

Hun  sprang  op  og  stødte  ham  tilbage 
med  en  Voldsomhed,  der  forbavsede  hende 
selv.  Han  tumlede  over  mod  et  lille,  rundt 
Bord,  og  idet  Bordet  væltede,  tørnede  han 
Nakken  mod  en  Lampe,  som  hang  oven 
over  det.  Det  mærkedes  som  en  skarp,  stik- 
kende Smerte,  og  han  følte  det,  som  om 
det  var  et  Slag,  Lissy  havde  rettet  mod  ham. 

Det  var  alt  det,  at  han  holdt  sig  paa 
Benene.  Hans  Ansigt  var  blevet  purpurrødt, 
og  han  stirrede  paa  hende  med  et  Udtryk 
som  en  glubsk  Bulbider.  Saa  ophidset  var 
han,  at  han  knapt  kunde  faa  Ordene  frem : 

»Puffer  du  til  mig,  din  Satan  .  .  .  Tror 
.  .  .  tror  du,  jeg  gider  sjadske  alene  hjem 
til  Grin  for  alle  Mennesker,  mens  du  bliver 
her  hos  et  enligt  Mandfolk  .  .  .  din,  din  .  .  .« 

Han  ledte  efter  et  rigtigt  Kraftudtryk, 
men  ligesom  tog  sig  i  det  og  blev  bare  ved 
at  stirre  paa  hende. 

Lissy  stod  foran  ham;  nu  var  hun  fuld- 
stændig rolig  og  kold.  Hun  havde  kun  et 
eneste  Ønske,  et  Ønske,  der  tog  alle  hendes 
Tanker,   hele  hendes  Væsen  fangent:    at  det 

maatte  blive  forbi  mellem  dem,  nu  med  det 
samme,  absolut,  uopretteligt  forbi.  Og  i  et 
Nu  formede  det  sig  i  hendes  Hoved,  hvad 
hun  vilde  gjøre,  for  at  det  kunde  ske. 

»Tal  kun  ud!«  sagde  hun.  »Du  er  i 
din  gode  Ret.     Jeg  .  .  .« 

Hun  vidste  saa  sikkert,  hvordan  hun 
vilde  have  fortsat.  Hun  havde  formet  Ordene 
et  efter  et:  Jeg  er  Eriks  Elskerinde  —  hører 
du  —  jeg  liar  været  det  længe,  og  jeg  bliver 
ved  med  at  være  det  .  .  .  Gaa,  gaa,  vi  har 
intet  med  hinanden  at  skaffe  .  .  . 

Men  Portieren  var  atter  bleven  trukket 
til  Side.  Det.  var  Erik.  Han  havde  fulgt 
sine  Gjæster  til  Dørs  og  ledte  efter  Liss5^ 
Saa  havde  han  hørt  Støjen  og  den  høj- 
røstede Scene  inde  i  Kabinettet. 

Hun  mødte  hans  Blik,  og  det  forekom 
hende,  at  det  paa  én  Gang  var  advarende 
og  bedrøvet.  Det  standsede  hendes  Ord, 
og  det  kom  saa  pludselig,  at  det  øvede  sin 
Virkning  ogsaa  paa  Jørgen. 

Han  fulgte  instinktmæssig  Retningen  af 
hendes  Blik   og  saa   sig  omkring.      Bag  ved 

ham  stod  Erik  i  Døi  aabningen  med  Haanden 
fastknuget  om  Portieren.  Jørgen  saå  fra  den 
ene  til  den  anden,  og  hans  Bhk  blev  mere 
og  mere  maabende.  Rusen  og  Hidsigheden 
syntes  igjen  at  omtaage  hans  Hjærne.  Hvad 
skulde  det  altsammen  betyde?  Hvad  var 
det  for  en  Tale,  Lissy  var  begyndt  paa? 
Og  hvorfor  var  hun  stoppet  op  midt  i  det? 
Og  hvorfor  stod  Erik  som  et  Gespenst  der- 
henne i  Døren?     Fanden  til  Djævelskab! 

Erik  gik  hen  til  Jørgen  og  lagde  sin 
Haand  paa  hans  Arm. 

»Kom  nu!  hvad  skal  disse  Scener  til 
.  .  .  husk,  hvad  du  lovede  mig!« 

Han  tog  Steinbachs  Arm,  og  denne  lod 
sig  føre  med  uden  at  gjøre  Modstand.  Hans 
Forstand  kunde  ikke  rumme,  hvad  der  var 
passeret;  han  var  paa  én  Gang  bleven  fuld- 
stændig sløv;  hans  Hoved  var  tomt  —  tomt 
som  en  Tønde,  og  han  blev  bare  ved  at 
stirre  lige  ud  for  sig. 

I  Forstuen  stod  Skovrider  Hansen  og 
trak  i  sin  Jagttrøje. 

»Det  var  godt,  vi  traf  Dem!«  bemær- 
kede Erik.  »Steinbach  vil  gjærne  hjem 
nu.  Vil  De  være  saa  god  at  gjøre  ham 
Følgeskab  .  .  .« 

Hansen  lagde  Mærke  til,  at  der  var 
noget  paa  Færde.  Uden  at  sige  et  Ord  tog 
han  Kammerjunkeren  under  Armen,  og  han 
slap  ham  ikke,  før  han  laa  i  sin  Seng 
hjemme  paa  Havreholm,  hvor  han  hurtig 
faldt  i  Søvn,  tung  af  Rusen  og  med  Hovedet 
værkende,  som  om  de  stak  ham  med  en 
Syl  bag  i  Nakken. 

Erik  vendte  tilbage  til  Lissy.  Hun  stod 
endnu  paa  det  samme  Sted.  Men  da  hun 
saå  ham,  kastede  hun  sig  ind  til  ham  og 
brast  i  en  heftig,  krampagtig  Graad. 

Han  strøg  hen  over  hendes  Haar,  kys- 
sede hendes  Øjne  og  Pande,  tyssede  paa 
hende,  som  man  tysser  paa  et  grædende 
Barn. 

Udenfor  begyndte  det  at  blive  lys  Dag. 
Det  kvidrede  og  sang  rundt  om  fra  Havens 
Buskadser  og  mellem  Slyngplanterne  om- 
kring   Verandaen.      Som    af    en     gyldenrød 

Strøm    dukkede    Solen    op    af   Vandet,     der 
skimtedes  østerude. 

Da  Lissy  kom  tilbage  til  Havreholm, 
var  Jørgen  oppe  og  syntes  nogenlunde  reha- 
biliteret. Han  talte  ikke  et  Ord  om,  hvad 
der  var  forefaldet. 


IL 

Nogle  Uger  senere  kjørte  Erik  over  til 
Vinderup  for  at  se  paa  en  Kjørehest.    - 

Tante  Parsberg  var  alene  hjemme.  For 
Resten  var  hun  ikke  Eriks  Tante  ligesaa 
hdt  som  Jørgens;  men  hun  blev  kaldt  saa- 
ledes  af  alle  sine  nærmeste  Bekjendte;  hun 
var,  som  Tyskerne  siger:  »aller  Welt  Tante« ; 
det  laa  i  hendes  Natur  at  være  det. 

De  saå  paa  Hesten,  følte  den  paa  Tæn- 
derne, kiggede  paa  den  allevegne.  Saa  kjøbte 
Erik  den  og  gav  50  Kr.  mere,  end  den 
strengt  taget  var  værd.  Han  gjorde  det  for 
at  glæde  Tante  Parsberg,  for  hvem  det  var 
en  Sjælesvir  at  pudse  ham,  naar  hun  troede, 
at  han  ikke  mærkede  det. 

Efter  Frokosten  sad  de  sammen  inde  i 
Dagligstuen.      Hun  vilde   absolut  have  ham 

Fruen  paa  Havreholm.  3 

til  at  rykke  ud  med  Historien  om,  hvad  der 
var  passeret  med  Lissy  efter  Ballet.  Hansen 
havde  været  aldeles  utilgængelig  for  dette 
Spørgsmaal.  Trods  de  kraftigste  Anstrengelser 
var  det  ikke  lykkedes  Kammerherreinden  at 
faa  et  Ord  ud  af  ham.  Naar  det  gjaldt  Erik, 
var  Skovrider  Hansen  tavs  som  Graven. 

Erik  slog  det  ogsaa  hen ;  han  vilde,  nødig 
tale  om  det,  og  i  den  Anledning  gik  Kon- 
versationen lidt  trevent. 

»De  skulde  gifte  Dem,  Banner,«  sagde 
Kammerherreinden,  »De  skulde  virkelig  gifte 
Dem !« 

Erik  sad  meget  betænksomt  og  rørte 
Sukkeret  omkring  i  sin  KatTekop. 

»Hvorfor  det.  Deres  Naade?  Man  har 
det  jo  dog  i  Grunden  bedst  som  Ungkarl. 
Jeg  elsker  min  Frihed  .  .  .« 

»Men  i  Længden  er  det  andet  det  bedste. 
Tro  mig,  jeg  er  en  gammel  Kone,  der  har 
set  meget  i  Verden,  og  jeg  ved,  hvad  Livet 
er.  Nu  kan  det  maaske  være  nok  saa  dejligt 
med    Frihed    og    Elskerinder    og    alt    det,    I 

Mandfolk  sværmer  for;    men   med  Tiden  — 
med  Tiden  .   .  .« 

Og    hun    rystede    paa    sit    store ,    graa 
Hoved. 

»Nej,  De  kommer  til  at  have  lidt  Taal- 
modighed!«  lo  Erik. 

»Hm!  er  det  stadig  Lissy?«  Kammer- 
herreinden rømmede  sig  meget  dybt.  »Ja, 
De  kjender  mig  jo.  De  ved,  jeg  mener  Dem 
det  godt  begge  to,  og  man  behøver  da  sandt 
for  Dyden  ikke  at  lægge  Skjul  paa,  hvad 
Gud  og  Hvermand  ved!  Oprigtig  talt,  Erik, 
nu  har  det  varet  længe  nok.  Saadan  noget 
maa  ikke  trække  ud.  Jeg  siger  Dem  det  for 
Deres  egen  Skyld;  det  er  baade  dumt  og 
uforsigtigt.  Kan  det  ikke  være  andet,  saa 
tag  Dem  en  lille  Pige  ovre  i  Kjøbenhavn; 
vi  kjender  jo  allesammen  Mandfolkene;  de 
er  nu  én  Gang  saadan.  Men  allerhelst  skulde 
De  gifte  Dem  .  .  .« 

Erik  begyndte  at  blive  lidt  nervøs. 

»Hør  nu,  kjære  Kammerherreinde  — 
skal  vi  ikke  tale  om  noget  andet?  De  maa 
ikke  tage  mig  det  ilde  op,  men  der  er  Ting, 

jeg  ikke  gjærne  taler  om  —  selv  med  Dem, 
hvis  gode  Hjærte  jeg  dog  kj ender.« 

»Naa,  ja,  ja  —  som  De  vil;  jeg  skal 
nok  holde  mig  fra  det!«  svarede  Kammer- 
herreinden lidt  fornærmet.  Saa  gik  de  over 
til  at  tale  om  Kvierne  og  Udførselsforbudet, 
og  det  gode  Forhold  var  hurtig  gjenoprettet. 

Da  Erik  kom  hjem,  laa  der  Brev  til 
ham  fra  hans  Søster  om  at  staa  Fadder  til 
en  Dreng.  Saa  rejste  han  til  Rom  og  blev 
borte  i  tre  Maaneder. 

Jørgen  gik  hjemme  og  vrissede.  Han 
tog  sig  ingen  Ting  for.  Om  Aftenen  tog  han 
over  til  Dyrlæge  Jespersen  og  kom  i  Reglen 
halv  svirende  hjem,  hvis  han  ikke  foretrak 
at  gjæste  Karen  Sjællænder,  som  han  nu 
havde   lejet  ind   hos  Jordemoderen  i  Dalby. 

Paa  Havreholm  kneb  det  stærkt  med 
Finanserne.  Tidligere  havde  han  jævnlig 
faaet  Hjælp  hos  Erik,  men  efter  Scenen  hin 
Sommeraften  havde  han  en  instinktmæssig 
Uvilje  mod  at  bede,  og  Erik  skammede  sig 
for  at  give.     Lissy  brød  sig  om  ingen  Ting; 

hun  tog  paa  Regning  uden  Hensyn  til  den 
finansielle  Status.  De  Handlende  begyndte 
at  blive  urolige  og  generede  Jørgen  med 
Rykkerbreve  og  personlige  Henvendelser. 
Han  henviste  dem  til  Godsforvalter  Clem- 
mensen paa  Baastrup,  og  Justitsraaden  bad 
dem  gaa  Pokker  i  Vold. 

Saadan  gik  det  en  Tid  lang.  Lissy  talte 
sjælden  med  Jørgen,  og  deres  Pengesorger 
berørte  de  aldrig.  Lissy  lod,  som  om  det 
ikke  kom  hende  ved,  men  hun  følte,  at  det 
maatte  gaa  galt  en  Gang. 

Man  deltog  i  de  sædvanlige  Middage  og 
Jagter.  Jørgen  passede  sig  selv;  han  tog 
livlig  Del  i  Jagterne,  men  aabnede  forøvrigt 
ikke  sin  Mund  i  godt  Selskab,  og  det  var 
ogsaa  det  heldigste.  Lissy  var  smilende  og 
elskværdig  mod  alle  og  lod,  som  om  Skum- 
lerierne ikke  angik  hende.  Inderst  inde 
ærgrede  de  hende  dog,  men  hun  gjennemgik 
en  Udvikling,  der  skærpede  hendes  Blik  og 
gav  hende  en  Evne  lil  at  optræde  i  forskjel- 
lige  Forhold,  som  ingen  skulde  have  tiltroet 

den    tidligere    saa    stilfærdige    Toldforvalter 
datter. 


—  Skovrider  Hansen  sad  i  sit  Kontor 
paa  Skovly  og  svedte  over  Reguleringen. 

Den  Satans  Regulering  —  det  var  noget, 
de  Asener  af  Forstkandidater  havde  fundet 
paa  for  at  tjene  Penge   og   gjøre    sig  vigtige. 

Nu  var  hele  Stamhusets  Skovareal  regu- 
leret, og  Penge  havde  det  kostet.  Men  Nytten 
—  min  Salighed  ikke  for  2  Mark  lybsk! 
Men  Erik  yilde  have  det  saaledes,  og  Hansen 
var  jo  kun  en  Tjener. 

Naar  han  gjorde  denne  Bemærkning, 
saå  han  uhyre  vigtig  ud.  Det  betød  saa 
meget  som:  Men  det  er  s'gu  alligevel  mig, 
der  er  Manden! 

En  Gang  imellem  maatte  han  bøje  sig, 
og  saa  tog  han  gjærne  Revanche  ved  at  for- 
søge paa  at  ærgre  Livet  af  Forstkandidaterne, 
medens  de  udførte  Arbejdet.  Hansen  var 
nemlig  i  flere  Henseender  en  Særling,  og 
han  havde  kongelig  Konfirmation  paa  det. 

Han  havde  kun  Forst-  og  Jagtbrev  og 
var  oprindelig  som  ganske  ung  kommen  til 
den  gamle  Forstraad  paa  Baastrup.  Dygtig 
og  ærlig  var  han,  med  et  praktisk  Greb  paa 
Arbejdet  og  en  sjælden  Evne  til  at  faa  Folk 
til  at  bestille  noget.  Baastrup  havde  et  Skov- 
distrikt paa  over  3000  Tdr.  Land,  Plant- 
ningerne medregnede,  og  Hansen  forstod  sit 
Kram.  Dertil  var  han  i  Ordets  bedste  For- 
stand en  brav  Jæger. 

Excellencen  Winterfeldt  var  hans  spe- 
cielle  Velynder,  og  i  Eriks  Mindreaarighed, 
medens  Winterfeldt  bestyrede  Stamhuset,  var 
Hansen  faktisk  den,  der  dirigerede  det  hele. 
Godsforvalter  Clemmensen  var  en  kyndig 
Regnskabsfører,  men  uden  praktisk  Kjend- 
skab  til  Landvæsenet. 

Hansens  fremskudte  Stilling  gav  ham  en 
særlig  Position  paa  Egnen;  han  havde  Fri- 
sprog selv  hos  den  gamle  Excellence. 

En  Dag  paa  en  Klapjagt,  hvor  Hansen 
satte  af,  stillede  han  Excellencen  paa  et 
Sted,  hvor  Mikkel  efter  Hansens  Formening 

skulde  komme.  Efter  Terrænet  at  dømme, 
skulde  Mikkel  egentlig  komme  et  andet 
Sted.  Gamle  Winterfeldt,  der  havde  den 
Ejendommelighed  at  være  en  virkelig  Mester 
i  næsten  alt,  hvad  han  foretog  sig,  var  til 
sin  egen  Ærgrelse  en  maadelig  Jæger  trods 
den  store  Interesse,  han  nærede  for  Jagten. 
Og  dftt  pinte  ham  og  gjorde  ham  pirrelig, 
naar  han  havde  Uheld. 

Han  stolede  paa  Hansens  praktiske  Blik 
og  stillede  sig  paa  den  Post,  der  var  anvist 
ham,  idet  han  bemærkede,  at  dér  kom 
Mikkel  Fanden  ikke:  den  kom  nok  der- 
ovre. 

Det  gjorde  Mikkel  ogsaa. 

Bagefter,  da  Hansen  hentede  af,  smilede 
Excellencen  til  ham: 

»Kan  De  se,  Hansen,  havde  jeg  staaet 
derovre,  saa  havde  jeg  havt  Ræven!« 

»De  havde  i  Helvede,  Excellence!« 
busede  Hansen  ud. 

Selskabet  ventede  en  Storm ;  men  Ex- 
cellencen lo  kun. 

Det  var  Hansens  Stolthed  at  fortælle 
den  Historie  —  da  den  var  vel  overstaaet. 

Foruden  Baastrups  Distrikt  havde  Hansen 
Opsynet  over  Havreholms  1000  Tdr.  Land 
Skov  og  havde,  som  omtalt,  fungeret  som 
Opdrager  for  Jørgen,  rigtignok  med  ringe 
Held,  hvad  Opdragelsen  som  Menneske  an- 
gik. Men  det  bødede  noget  derpaa,  at  han 
havde  gjort  ham  til  en  flink  Jæger.  Det 
var  egentlig  det  eneste  gode,  der  kunde 
siges  om  Jørgen  Steinbach.  Hansen  var 
Dus  med  Jørgen  fra  gamle  Dage  af,  lige- 
ledes med  den  unge  Lensgreve  paa  Knud- 
strup,  der  rigtignok  sjælden  var  hjemme. 
Længe  havde  han  sagt  Du  til  Banner,  men 
paa  dennes  attenaarige  Fødselsdag  meddelte 
Hansen  højtidelig,  at  nu  var  Erik  hans  Hus- 
bond, og  den  skyldige  Ærbødighed  tillod 
ham  ikke  en  saadan  Familiaritet.  De  ved- 
blev at  være  lige  gode  Venner  for  det,  og 
Hansen  var  i  alle  Forliold  sin  Husbonds 
højre  Haand  og  trofaste  Ven.  Hansen  havde 
kun  en  eneste  Overmand  i  denne  Verden: 
hans    egen    Kone,    men    han   fandt  sig   deri 

med  sokratisk  Taalmodighed.  Børn  havde 
de  aldrig  havt. 

—  Som  sagt:  Hansen  sad  og  bandede 
over  Reguleringen  og  de  Forandringer,  den 
afstedkom  i  hans  empiriske  Udvisningsplan. 

Saa  bankede  det  paa  Døren  til  Kontoret. 

Det  var  Jørgen  Steinbach.  Han  hængte 
med  Næbet,  og  hans  røde  Hoved  saå  ud, 
som  om  det  hvilede  sig  efter  flere  Dages 
Anstrengelser  hos  Dyrlæge  Jespersen.  Bøssen 
havde  han  over  Nakken,  og  bag  i  Hælene 
paa  ham  traskede  Juno  og  Hektor,  hans  to, 
ikke  synderlig  velplejede  Hønsehunde. 

»Hvordan  er  det,  du  ser  ud,  Jørgen?« 
spurgte  Skovrideren  og  saå  med  et  langt 
Blik  op  fra  sit  Arbejde. 

Han  havde  endel  tilovers  for  sin  van- 
artede Fostersøn,  og  han  undte  ham  det 
virkelig  godt.  Jørgen  var  jo  værst  mod  sig 
selv. 

»Det  er  skidt!«  brummede  Jørgen  — 
»den  Onde  smadre  mig  rent  skidt  .  .  .« 

»Med  Portemonixen?«  spurgte  Hansen 
og  kiggede  hen  paa  ham.    En  Gang  imellem 

lod  han  sig  »slaa«  for  mindre  Beløb,  naar 
Jørgen  var  i  en  øjeblikkelig  Forlegenhed. 
Han  hentede  altid  Pengene  i  Terminen  hos 
Clemmensen,  der  fungerede  som  Godsfor- 
valter paa  Havreholm. 

»Ogsaa  det  — «  svarede  Jørgen.  »Men 
mest  er  det  rivende  galt  derhjemme.  Dette 
her  gaar  ikke  —  det  gaar,  smadre  mig,  ikke. 
Jeg  holder  det  ikke  ud  .  .  .« 

»Du  skulde  nødig  klage,  Jørgen.  Det 
er  dog  dig,  der  har  Skylden  .  .  -« 

»Skylden?  Hvad  for  en  Skyld?  Jeg  er 
da  et  Mandfolk,  og  vi  Mandfolk  har  vel 
vore  Rettigheder.  Men  hvad  mener  du. 
Skovrider  — Fruentimmerne  skal  da  skikke 
sig  ordentlig  —  skal  de  ikke?  Ellers  bliver 
de  smidt  ud  —  smidt  ud  .  .  .« 

Han  dvælede  ved  Ordene,  ligesom  grun- 
dede over  dem  og  blev  ved  at  stirre  frem 
for  sig. 

»Er  det  Løgn,  hvad  jeg  siger?« 

»Jeg  ved  ikke,  hvor  du  vil  hen,  Jørgen, 
med  den  gale  Snak.  Jeg  forstaar  ikke  noget 
af   det.      Men    saa    meget*  ved   jeg,    Jørgen 

Steinbach,«  —  Hansen  rettede  sig  op  i  Stolen 
og  fixerede  sin  Gjæst  med  et  skarpt  Blik  — 
»kun  saa  meget  ved  jeg,  at  du  har  alle 
Dage  været  en  Somikkel,  og  alt,  hvad  man 
har  snakket  og  prædiket  for  dig,  lige  meget 
har  det  hjulpet.  Det  lader  ikke  til,  at  du 
bliver  klogere  med  Alderen,  og  nu  er  jeg 
snart  kjed  af  dig  og  hele  din  Suppedas  .  .  .« 

»Det  er  en  smuk  Maade,  du  tager  det 
paa!«  sagde  Jørgen  Steinbach  og  saå  endnu 
mere  fortabt  ud  end  før.  »Og  saadan  skal 
man  høre  af  en  gammel  Ven !  Men  jeg 
siger  dig,  Skovrider,  jeg  kan  ikke  længer. 
Det  er,  ligesom  jeg  skulde  blive  helt  gal  og 
forrykt.  Det  er  siden  den  forbandede  Fest 
paa  Baastrup  —  jeg  kan  ikke  blive  hendes 
Øjne  kvit  —  og  saa  ham,  der  lige  med  ét 
stod  i  Døren  .  .  .  For  Fanden  og  alle  hans 
Erkeengle,  hvad  skulde  det  betyde.  Skov- 
rider —  kan  du  ikke  hjælpe  mig  —  jeg 
bliver  s'gu  rent  gal  tilsidst  .  .  .« 

»Snakker  du  over  dig,  Jørgen?«  spurgte 
Hansen  og  lagde  sin  Haand  haardt  ned  paa 
Papirerne,  der  laa  foran  ham  paa  Bordet. 

Men  Jørgen  Steinbach  rykkede  sin  Stol 
tæt  hen  til  Skovrider  Hansen,  stirrede  paa 
ham  med  nogle  underlige  glubske  Øjne  og 
hviskede  ham  ind  i  Øret: 

»Jeg  maa  have  det  at  vide!  Er  der 
noget  mellem  min  Kone  og  Erik?  Jeg  har 
passet  paa  dem,  siden  han  kom  tilbage  fra 
Søsteren  dernede  i  Rom;  jeg  har  luret  og 
lyttet,  men  ingen  Ting  kunnet  opdage. 
Alligevel,  siden  den  Gang  .  . .  gid  Satan  .  .  .« 

Men  nu  foer  Hansen  op. 

»Holdt  hdt,  bitte  Jørgen.  Vel  er  du 
Stamhusbesidder  og  Kammerjunker,  og  jeg 
kun  en  gammel,  simpel  Skovrider.  Men 
den  Onde  sylte  mig  —  et  Bæst  er  du,  og 
Gud  forlade  de  syndefulde  Mennesker,  der 
fik  dig  splejset  sammen  med  den  dejlige 
Kone;  thi  hun  var  meget,  meget  for  god  til 
dig.  Klø  skulde  du  ha'e,  baade  du  og  Karen 
Sjællænder  og  den  fordrukne  Dyredoktor, 
og  saa  sandt  som  der  en  evig  Retfærdighed 
til,  du  ligger,  som  du  har  redet!  Kun  saa 
meget  vil  jeg  endnu  sige  dig,  at  du  faar 
ikke    Lov    til    at    tale    ondt    om    Erik!     Jeg 

har  kjendt  dig,  Jørgen  Steinbach,  fra  du 
var  en  Hlle  Dreng,  og  jeg  har  redehg  gjort, 
hvad  jeg  kunde  for  dig,  men  nu  maa  det 
være  Slut.  Jeg  vil  ikke  blandes  ind  i  dine 
intimeste  Anliggender,  og  jeg  vil  ikke  høre 
dig  bagtale  din  egen  lovlige  Ægtehustru. 
Det  skal  du  blive  mig  fra  Livet  med,  eller 
ogsaa  er  du  og  Christian  Hansen  færdige 
med  hinanden  for  Livstid!« 

Jørgen  sad  maalløs  paa  Stolen.  Han 
saå  ikke  godt  ud,  gabende  og  forbløffet. 
Han  havde  ventet  at  finde  Forstaaelse  og 
Trøst  hos  sin  gamle  Ven,  og  saa  havde  han 
i  Stedet  for  faaet  denne  frygtelige  Over- 
haling. Hans  tunge  Hjærne  arbejdede.  Var 
det  da  saa  rivende  galt,  at  han  havde  villet 
gjøre  Hansen  til  sin  fortrolige  ogsaa  i  denne 
delikate  Sag?  Eller  havde  han  ikke  snarere 
Grund  til  at  blive  gal  i  Hovedet,  saadan 
som  den  Skovridertamp  havde  vovet  at  til- 
tale ham! 

Han  kunde  ikke  rigtig  hitte  ud  af  det. 
Saa  rejste  han  sig  op  uden  at  sige  et  Ord 
og  gik  ud  af  Døren.    Juno  og  Hektor  fulgte 

ligesom  før  tæt  bag  i  Hælene  paa  ham. 
Skovrider  Hansen  rørte  sig  ikke  af  Stedet. 

Men  da  Jørgen  var  godt  og  vel  udenfor, 
huggede  den  brave  Hansen  sin  arbejdsføre 
Haand  ned  i  Reguleringsdokumenterne,  saa 
det  dundrede  efter,  og  med  et  Suk,  der  kom 
fra  hans  inderste  Hjærte,  udbrød  han: 

»Gud  Fader  bevares,  hvad  Menneskene 
dog  er  for  nogle  sørgelige  Skabninger!« 


III. 

Lissy  sad  ved  Vinduet  og  saå  ud  over 
Haven,  hvor  Løvet  dryssede  ned  Blad  for 
Blad.  Der  laa  allerede  Bunker  af  det  visne, 
gule  og  gulbrune  Løv,  Linde-  og  Kastanie- 
træernes fejre  Dragt.  Den  faldt  Blad  for 
Blad,  med  den  langsomme,  dvælende  Dalen 
ned  mod  Jordens  Moderskød,  som  giver  stille 
Efteraarsdage  en  særegen  skær  og  vemodig 
Ynde. 

Sæden  var  forlængst  inde,  og  man  var 
godt  i  Gang  med  Saaningen. 

Sæden  var  inde,  men  Pengene  —  alt, 
hvad  der  kunde  tages  op  i  Forvejen,  var 
taget  op,  og  Begningerne  strømmede  ind. 
Kjøbmanden,  til  hvem  man  var  forpligtet  at 

levere  Kornet,  kunde  ikke  give  mere.  Gjælden 
var  allerede  saa  stor,  at  det  slet  ikke  nyttede, 
hvad  der  blev  afskrevet.  Og  saa  fik  det 
endda  gaa  med  de  store  Summer;  de  Folk 
kunde  vente,  og  de  ventede  ogsaa  nok.  Men 
de  ulyksalige  Smaaregninger  .  .  . 

Det  havde  varet  længe,  inden  de  rigtig 
var  begyndt  at  komme,  men  nu  kom  de 
som  en  Strøm  eller  snarere  som  et  Snefog. 
Disse  forbistrede  Breve  med  trykte  Firma- 
angivelser og  den  sædvanlige  Indledning: 
»Beskæftiget  med  vore  Bøgers  Opgjørelse 
o.   s.   V.« 

I  lang  Tid  havde  Lissy  skudt  det  fra 
sig  som  noget,  der  ikke  vedkom  hende;  hun 
havde  henvist  til  Jørgen  eller  til  Clemmensen. 
Men  hun  forstod,  at  det  ikke  gik  længer. 
Jørgen  vilde  ikke  høre  noget.  Han  svarede 
simpelthen:  »Kommer  ikke  mig  ved;  det 
maa  I  andre  om!« 

I  Virkeligheden  var  han  ogsaa  omtrent 
lige  glad.  Naar  han  fik  Øllebrød  og  Flæsk 
med  Hvidt  01,  var  han  fornøjet.  Han  røg 
sin    Kanaster  —  til  Lissys   store  Ubehag  — 

Fruen   paa    Havreholm.  4 

over  hele  Huset,  gik  klædt  som  en  Forvalter 
og  travede  rundt  hele  Dagen  i  lange  Støvler, 
der  lugtede  af  Tran. 

Lissy  havde  endelig  faaet  tilkæmpet  sig 
Dagligstuen  og  et  Kabinet,  hvor  hun  kunde 
være  i  Fred  for  disse  Ubehageligheder.  Hun 
vilde  leve  som  Herregaardsfrue,  forlangte  et 
smukt  dækket  Bord  og  talrigt  Tyende.  Jørgen 
blev  gnaven  over  det  evige  Pengevrøvl,  og 
en  Dag  brød  det  løs  som  noget,  han  længe 
havde  gaaet  og  gjemt  paa.  Han  sagde  det 
til  hende  paa  en  underlig  skulende  og  til- 
knappet Maade: 

»Jeg  siger  dig,  at  jeg  vil  have  Fred! 
Vi  har  ingen  Penge;  det  skabede  Landbrug 
giver  ingen  Ting;  det  Par  Fæstegaarde,  vi 
har,  er  noget  Snavs,  som  ingen  kan  svare 
noget  af.  Skoven  maa  jeg  ikke  hugge,  og 
jeg  kan  ikke  lave  Penge.  Vil  du  sidde  paa 
Stads  og  spille  op,  maa  du  selv  skaffe 
Pengene;  jeg  kan  ikke  mere.  Jeg  æder  mine 
Ærter  og  Flæsk  og  bryder  mig  Fanden  om 
engelsk  The  og  Vandbakkelser.  Saa  kan  du 
vel  det  samme  .  .  .« 

Dermed  gik  Jørgen  Steinbach  ind  til  sig 
selv,  kaldte  paa  Hektor  og  Juno  og  drev  ud 
i  Marken. 

Nu  sad  Lissy  og  tænkte  —  hun  havde 
tænkt  saa  tidt,  men  var  aldrig  kommet  et 
Skridt  videre. 

—  Der  svingede  en  Gig  ind  ad  Port- 
laagen  og  kjørte  op  foran  Døren.  Det  var 
en  rigtig  Slagtergig  paa  høje,  sorte  Hjul  og 
med  straavævet  Ryg  paa  Agestolen.  I  Giggen 
sad  dens  Ejermand,  Slagtermester  Danielsen 
fra  Kjøbstaden. 

Danielsen  var  en  høj,  kjøn,  rødmusset 
Mand  af  den  ægte  danske  Slagtertype,  med 
pomadiserede  Krøller  og  Haaret  sirlig  lagt 
over  til  den  ene  Side.  Han  var  klædt  til 
Stads  og  kom  øjensynlig  i  en  Mission. 

Lissy  ringede  og  gav  Ordre  til  at  sige, 
at  Kammerjunkeren  var  i  Marken.  Hun 
kunde  tænke  sig,  hvad  Danielsen  vilde;  han 
havde  flere  Gange  været  der  i  samme  Ærinde, 
og  hun  vidste,  hvad  Svar  der  maatte  gives 
ham. 

4* 

Niels  gik  ud  og  bragte  Slagteren  den 
Besked,  han  havde  til  ham ;  men  Danielsen 
sprang  lige  trøstig  af  Vognen  og  gik  op  ad 
Trappen. 

»Det  er  meget  godt,  Niels!«  sagde  han. 
»Men  saa  maa  jeg  tale  med  hendes  Naade, 
for  jeg  har  mine  Ordrer,  og  dem  maa  jeg 
Kronedød  parere  .  .  .« 

Til  Trods  for  Niels  Tjeners  Demonstra- 
tioner fejede  han  ham  til  Side  med  en 
uimodstaaelig  Overlegenhed,  gik  ind  i  Korri- 
doren og  slog  et  skarpt  Slag  paa  Kontor- 
døren, hvorefter  han  lukkede  op  og  gik  ind. 

Da  Kontoret  var  tomt,  gik  han  videre, 
og  i  det  første  Kabinet  løb  han  lige  paa 
Lissy,  der  blev  forbavset  staaende. 

»Om  Forladelse,  Deres  Naade  .  .  .  .« 
begyndte  han  en  Smule  generet. 

Hun  afbrød  ham  hurtigt: 

»Kammerjunkeren  er  ikke  hjemme, 
Danielsen,  og  kommer  vist  ikke  hjem  i 
Dag  .  .  .« 

»Om  Forladelse,  Deres  Naade  —  det  er 
begribeligvis    meget    paatrængende     af    mig 


53 

saadan  ohne  weiter  og  trænge  mig  ind  til 
Dem  og  ulejlige  Dem,  men  ser  De,  Deres 
Naade,  jeg  kan  som  Forretningsmand  ikke 
andet,  end  at  jeg  skal  og  maa  tale  med  Dem, 
eftersom  det  dog  er  Deres  Naade,  der  staar 
for  Husholdningsvæsenet  og  de  Dele.  Gud 
bevares.  Deres  Naade,  vi  kan  allesammen 
være  i  en  Forlegenhed,  skjønt  det  jo  er 
meget  generende  for  Herskabet,  og  det  gjør 
mig  meget  ondt,  men  med  al  Respekt,  Deres 
Naade,  jeg  kan  ikke  længer,  saa  sandt  jeg 
staar  her  en  Synder  for  Gud — jeg  kan  ikke 
længer  .  .  .« 

»Hvad  mener  De,  Danielsen?«  spurgte 
Lissy  utaalmodig.  »Hvad  kan  De  ikke 
længer?« 

»Levere  Kydet  til  Deres  Naade  .  .  .« 

»Saa  lad  være,  Danielsen.  De  kan  ind- 
sende Deres  Regning  til  Justitsraad  Clemmen- 
sen; saa  kommer  vi  nok  ud  af  det  .  .  .« 

»Om  Forladelse,  Deres  Naade;  det  er 
netop  lige  det,  vi  ikke  gjør  .  .  .«  Danielsen 
syntes,  at  han  udtrykte  sig  paa  en  særdeles 
dannet  Maade,   og  han  var  overordentlig  til- 


54 

freds  med  sig  selv.  »Hr.  Justitsraaden  vil 
ikke  betale;  det  er  han  ikke  koppetent  til, 
siger  han;  det  kan  ikke  nytte,  jeg  gaar  til 
ham,  og  dyre  Penge  skal  man  jo  selv  give 
for  Kre'tm-et;  saa  Deres  Naade  forstaar 
nok  .  .  .« 

»Ja,  ja,  Danielsen,  saa  maa  vi  ordne  os 
anderledes  .  .  .« 

»Næ,  det  maa  Deres  Naade  ikke!« 
Danielsen  trak  efter  Vejret;  det  gjorde  ham 
virkelig  ondt  for  den  smukke,  unge  Frue; 
men  han  havde  nu  én  Gang  sin  Mission,  og 
saa  fortsatte  han: 

»Det  er  det,  jeg  skulde  hilse  og  sige, 
hvad  Jensen  og  Verdich  og  mig,  vi  er  bleven 
enige  om,  at  jeg  skulde  formelde  Deres 
Naade,  at  det  ikke  aleneste  er  mig  under- 
tegnede Slagter  Danielsen,  der  ikke  kan 
længer,  men  Jensen  og  Verdich  kan  heller 
ikke,  naar  vi  selv  skal  svare  vores  Regninger, 
og  det  er  paa  d'Herrers  Vegne,  at  jeg  har 
taget  mig  den  Dristighed  at  trænge  mig  paa 
og  ærbødigst  meddele  Deres  Naade,  at  om 
vi  ikke  faar  Dækning,   saa  bliver  vi  nødt  til 

at  træde  op  med  Rettergang  og  Formularer, 
uden  Fortrydelse,  og  ikke  et  Pund  Kyd 
mere  .  .  .« 

Slagter  Danielsen  var  synlig  anstrengt 
efter  at  liave  afleveret  dette  baade  dannede 
og  juridiske  Indlæg  i  Sagen.  Han  svedte, 
saa  at  Krøllerne  ikke  havde  behøvet  den 
megen  Pomade  for  at  klæbe  fast  til  hans 
Tindinger. 

Lissy  saa  forpint  og  ulykkelig  ud.  Hvad 
skulde  hun  gjøre  for  at  blive  af  med  det 
frygtelige  Menneske?  Det  var  vel  bedst  at 
optræde  hdt  bestemt. 

»Det  kan  ikke  nytte,  Danielsen,  at  De 
trænger  ind  paa  mig!  Jeg  har  sagt,  at  De 
maa  henvende  Dem  til  Kammerjunkeren,  og 
det  maa  være  nok  .  .  .« 

Hr.  Danielsen  stirrede  nogle  Øjeblikke 
stift  paa  den  unge  Herregaardsfrue.  Han 
begyndte  at  blive  bange  for,  at  han  havde 
været  for  beleven  eller  ikke  talt  tj^deligt  nok. 
Saa  var  det  nok  bedst,  han  slog  over  i  en 
anden  Tone: 

»Skulde  jeg  risikere  Grovheder  til  og 
Sludder  og  ingen  Penge !  Næ,  om  Forladelse, 
Deres  Naade,  nu  har  jeg  sagt  min  Mening 
høflig  og  dannet  og  i  al  Velopdragenhed. 
Men  vil  De  ikke  høre  mig,  saa  kan  De  lade 
være.  Gudbevares  og  saa  videre  —  De  er 
en  fin  Dame,  og  jeg  er  kuns  Slagter  Danielsen, 
men  jeg  er  en  ærlig  Mand,  og  saa  sandt 
som  at  jeg  staar  her  lyslevende  for  Deres 
Øjne,  saa  bliver  der  i  fem  Miles  Omkreds 
ikke  leveret  saa  meget  som  et  Stykke  Svine- 
mørbrad til  Huset,  før  De  har  klaret  det 
hele.  Og  saa  vil  jeg  be'  saa  meget  om  For- 
ladelse, hvis  jeg  har  trængt  mig  paa,  men 
er  jeg  go'  nok  til  at  levere  Kydet,  saa  kan 
jeg  vel  ogsaa  ha'  Lov  til  og  be'  om  mine 
Penge  .  .  .« 

Danielsen  drejede  sig  med  en  mægtig 
Bevægelse  omkring  paa  Hælen,  gik  hurtig 
ud  i  Korridoren  og  ned  ad  Trapperne,  spændte 
Skaglerne  og  hoppede  op  i  Giggen.  Med  et 
Smæld  satte  han  sin  lange,  magre  Skimmel 
i  Bevægelse  og  rullede  ud  af  Gaarden  med 
en    Mine   som   en  Mand,    der    føler    ved    sig 

selv,    at  han  har  udrettet  sit  Ærinde  paa  en 
baade  taktfuld  og  værdig  Maade. 

Fru  Lissy  stod  ved  Vinduet  inde  i  Ka- 
binettet og  saå  atter  ud  over  Haven  med  de 
snart  afbladede  Trær  og  det  fugtige,  vissen- 
gule Løv,  der  dækkede  alle  Gange.  Hun 
havde  taget  sin  Beslutning,  Slagter  Danielsens 
Besøg  havde  modnet  den :  dette  skulde  have 
en  Ende ! 


—  Paa  Baastrup  Godskontor  fik  Hansen 
sig  en  lun  Passiar  med  Justitsraad  Clem- 
mensen. 

Det  vil  sige,  de  sad  begge  to  indhyllede 
i  tætte  Røgskyer  fra  deres  Porcellænspiber  — 
Hansen  med  Benene  strakt  langt  ud  fra  sig, 
Clemmensen  sammenkrøben  i  sin  Kontorstol 
bag  Skranken,  hvor  han  modtog  Tiender  og 
Afgifter,  og  begge  to  rygende  i  dyb  Tavshed. 
Det  var  nu  den  Maade,  hvorpaa  de  plejede 
at  snakke  sammen. 

En  Gang  imellem  kom  der  et  Enstavel- 
sesord fra  den  ellers    saa  snaksomme  Skov- 

rider;  det  fremkaldte  en  ubestemmelig  knir- 
kende Lyd  fra  Kontorstolen  bag  Skranken  — 
og  saa  tav  de  videre.  Det  var  Clemmensens 
Yndlingsform  for  Underholdning. 

Han  havde  i  tredive  Aar  siddet  paa  den 
samme  Kontorstol  i  det  samme  Kontor^  og 
det  saå  ud,  som  om  han  var  skrumpet  mere 
og  mere  sammen,  efterhaanden  som  Aarene 
var  gaaet.  Lille  og  spinkel,  med  en  Ryg  saa 
rund  som  en  Flitsbue,  et  magert  Fuglehoved, 
dækket  af  et  tyndt,  pjudsket  Haar,  der  stod 
ret  op,  og  smaa,  vandblaa  Øjne,  der  saå 
forskende  og  roligt  frem  igjennem  et  Par 
uhyre  Hornbriller.  Han  var  ikke  ulig  Trol- 
den, der  springer  op  af  Æsken  og  kyser 
Livet  af  Danserinden  med  Pailletterne.  Eller 
man  kunde  maaske  endnu  bedre  sammen- 
ligne ham  med  en  gammel,  forstandig  Ugle, 
der  sidder  urokkelig  paa  sin  Pind  uden  at 
bryde  sig  det  fjærneste  om.  andre  Fugles 
Flagren  og  Kvidren. 

Alt  andet  i  denne  Verden  end  hans 
Bøger  og  hans  Pengekasse  —  Godsets  Kasse  — 
var     ham     fuldkomment     ligegyldigt.      Men 

Kassen  passede  han  paa.  Han  vred  sig  som 
en  Orm  selv  ved  den  mindste  Udbetaling, 
der  skulde  g j øres,  men  var  Pengene  først 
komne  ud  af  Kassen  og  ud  af  Bøgerne,  saa 
var  ogsaa  de  ham  den  ligegyldigste  Ting, 
hvor  stor  Summen  end  var,  og  hvad  den 
end  skulde  bruges  til.  Det  var  kun  selve 
det  Moment:  at  Pengene  skulde  ud  af 
Kassen,  der  havde  Betydning  for  ham. 

Bønderne  var  bange  for  ham.  Mest 
fordi  han  aldrig  sagde  noget,  og  følgelig 
kunde  jo  ingen  vide,  hvad  han  mente.  Hans 
Tavshed  føltes  mere  truende  end  de  skrap- 
peste Ord.  Men  paa  Bunden  var  han  en 
god  og  hjælpsom  Mand;  han  havde  bare 
den  Særhed,  at  det  altid  maatte  gaa  igjennem 
Hansen,  hvilket  havde  til  Resultat,  at  Hansen 
fik  Skyld  for  alt  det  gode,  Clemmensen  for 
det  onde,  der  timedes  de  Folk,  der  var  af- 
hængige af  Godset. 

For  Resten  kjendte  Clemmensen  og 
Hansen  hinanden  saa  godt,  at  de  næsten 
ikke  behøvede  at  tale  sammen  for  at  forstaa 
hinanden.     Det  drejede  sig  næsten  altid   om 

det  samme:  de  samme  Skovregnskaber,  de 
samme  Materialregnskaber  og  Restancer  Aar 
efter  Aar.  Og  saaledes  sad  de  nu  til  fælles 
Glæde  i  den  vante  Underholdning. 

Skovrideren  brummede  med  dybt  Mæle: 

»Det  er  rent  galt  paa  Havreholm!« 

Justitsraaden  rystede  paa  Hovedet  og 
rakte  Hansen  en  Bunke  Breve,  der  laa  paa 
en  særlig  Hylde:  Havreholms -Hylden  — 
Kilden  til  megen  Ærgrelse  for  Justitsraad 
Clemmensen. 

Hansen  betragtede  Brevene:  »Det  gaar 
aldrig ! « 

Justitsraaden  sendte  et  haabløst  Blik  op 
til  Himlen, 

»Administration?«  mente  Hansen. 

Justitsraaden  nikkede. 

»Snart?« 

Atter  kom  der  en  bekræftende  Hoved- 
bevægelse. 

Justitsraaden  rakte  Hansen  en  Koncept 
til  en  Begjæring  om  Administration,  udfær- 
diget af  Godsernes  Sagfører,  Højesteretssag- 
fører Hjort  i  Kjøbenhavn. 

»Det  er  saagu'  nødvendigt,«  mumlede 
Hansen,  »skjønt  jeg  under  ikke  Juristerne 
det  gode  Ben.     Bliver  der  noget  til  os?« 

Justitsraaaden  r3^stede  paa  Hovedet  og 
pegede  ned  mod  Slottet. 

»Han  vil  ikke  .  .  .« 

»Naa  ja,  forstaar  sig,«  brummede  Skov- 
rideren med  en  dybsindig  Mine.  »Han  kan 
jo  ikke  godt  .  .  .« 

Clemmensen  saå  op  med  sit  mest  bitre 
Ansigt;  det  gjorde  han  altid,  naar  Diskus- 
sionen tog  den  Retning. 

»Ja,  ja,  Gudbevares  —  Laas  for  min 
Mund,  saa  skal  du  faa  Sukker,  som  han, 
den  svenske  Friherre,  her  var  forgangen  Aar, 
plejede  at  sige!« 

Saa  sank  de  atter  hen  i  stille  Betragt- 
ninger, og  Røgen  hvirvlede  op  mod  Loftet 
og  samlede  sig  i  et  helt  Skydække,  medens 
Solen  skinnede  ind  ad  Vinduet  paa  de 
støvede  Reoler  og  Akter  og  dannede  ligesom 
en  Mur  af  Støv  og  Røg,  saa  tæt,  at  man 
kunde  skære  i  den. 

En  Vogn  rullede  op  for  Døren.  Det  var 
Havreholms  lille  »Victoria«.  Farven  var 
begyndt  at  falme,  og  Hestene  var  gamle; 
man  kunde  se,  at  der  var  Smalhans,  hvor 
det  Kj  øretøj  kom  fra.  Lissy  sprang  ud  af 
Vognen  og  gav  Kusken  Ordre  til  at  vente. 
Med  et  let  Slag  paa  Døren  aabnede  hun  den 
og  traadte  rask  ind. 

Hansen  rejste  sig  hurtig  og  bukkede 
ærbødig.  Justitsraad  Clemmensen  gjorde  en 
næsten  umærkelig  Bevægelse  i  Kontorstolen; 
han  havde  aabenbart  vanskeligt  ved  at 
komme  op. 

»Bliv  bare  siddende,  Justitsraad!« 
sagde  Lissy.  »Goddag!  De  kan  godt  blive, 
Hansen!«  tilføjede  hun,  idet  hun  rakte 
Skovrideren  Haanden.  »Det  er  ikke  Hemme- 
ligheder!« 

De  tog  Plads.  De  to  gamle  Funktio- 
nærer stillede  Piberne  hen  i  en  Krog.  Lissy 
hostede  let  i  Tobaksrøgen. 

»Hør  nu  en  Gang,  Justitsraad,«  begyndte 
hun;  »jeg  kommer  for  at  faa  at  vide,  hvor- 
dan det  staar  til  med  vore  Pengesager.     Jeg 

har  havt  en  Mængde  Ærgrelser  i  den  senere 
Tid.  Den  Tølper  Danielsen  har  endogsaa 
trængt  ind  til  mig  og  været  temmelig  ufor- 
skammet. Kan  vi  ikke  betale  de  Folk?  Der 
maa  dog  være  noget. 

Fru  Lissy  talte  nervøst  og  hurtigt. 

Clemmensen  drejede  sig  om  med  Stolen, 
en  gammeldags  Skruestol,  og  fremtog  af 
Skabet,  som  stod  indenfor  hans  Rækkevidde, 
et  beskrevet  Ark  Papir,  som  han  rakte 
Kammerjunkerinden. 

Udskriften  var  skrevet  med  sirlige, 
snirklede  Bogstaver  og  lød: 

Aars-Status  for  Havreholm  Fideikommis, 

Lissy  saa  paa  det,  og  henvendt  til 
Hansen  spurgte  hun,  idet  hun  opfordrede 
ham  til  at  se  med  paa  Papiret: 

»Er  det  Aars-Indtægten?« 

»Ja,  Deres  Naade !    63,438  Kr.  05  Øre  .  .  .« 

»Hele  Indtægten?  Renter  af  Kapitaler, 
Fæsteafgifter,  Skoven  og  det  hele?« 

»Ja,  Deres  Naade!« 

»Og  her  staar   Udgiften:    85,890  Kr.    13 

Øre  —  det  er  ikke  saa  lidt  mere!«  sagde 
Fru  Lissj^  lidt  betænkeligt. 

Hansen  rømmede  sig.  Kontorstolen 
knirkede. 

»Hvad  betyder  det  dér  —  usikret  Gjæld?« 

»Det  er  Gjæld,  som  der  ikke  er  givet 
Pant  for:  Handelsgjæld,  Laan  med  videre,« 
forklarede  Hansen.     »129,503  Kr.  08  Øre.« 

»Aarets  Underskud  ved  Driften  af  Havre- 
holm Hovedgaard  6040  Kr.  —  er  det  muligt?« 

Kontorstolen  knirkede  igjen.  Lissy  saå 
hen  paa  Justitsraadens  ubevægelige  Ugle- 
ansigt og  derfra  hen  paa  Hansen,  der  stod 
forlegen  og  rømmede  sig. 

»Men  hvad  skal  Enden  blive  paa   det!« 

»Administration,  Deres  Naade!«  kom  det 
kort  og  præcist  fra  Clemmensen. 

Lissy  foer  sammen.  Den  forhadte  Ad- 
ministration ! 

»Skal  vi  sætles  fra  Bestillingen?«  sagde 
hun  med  et  lille  bedrøveligt  Tilløb  til  et 
Smil. 

Hansen  saå  usikkert  op.  Havde  han 
kunnet  hjælpe  den  smukke,  elskværdige  Frue 

paa  Havreholm,  saa  havde  han  hellere  end 
gjærne  gjort  det.     Nu  sagde  han  blot: 

»Ja;  Deres  Naade  —  det  kan  man  ogsaa 
kalde  det!« 

»Kan  der  da  slet  ikke  gjøres  noget?« 
Hun  saå  næsten  bønfaldende  hen  til  Justits- 
raaden. 

Men  han  sad  ubevægelig  og  saå  endnu 
mere  bister  ud,  end  han  plejede. 

»Jeg  tror  det  næsten  ikke.  Deres  Naade!« 
mumlede  Hansen. 

»Det  skal  og  maa  ikke  ske!«  udbrød 
Fru  Lissy  heftig.  »Der  maa  kunne  bringes 
Orden  i  Sagerne.  Kan  de  Herrer  ikke  fore- 
slaa  noget?« 

Og  atter  saå  hun  fra  den  ene  til  den 
anden.  Men  der  var  en  dyb  Tavshed.  Solen 
skinnede  ind  gjennem  Vinduet  og  belyste 
Støv-  og  Røgmuren,  som  netop  adskilte 
hende  fra  den  lille  Mand  i  Kontorstolen  og 
den  store  Skovrider,  der  stod  og  lænede  sig 
op  til  Skranken.  Ingen  af  dem  vidste,  hvad 
han  skulde  svare. 

Fruen    paa  Havreholm.  5 

»Saa  maa  jeg  selv!«  sagde  hun  skarpt 
og  energisk.  Hun  foldede  Papiret  sammen 
og  stak  det  ind  i  Muffen.  »Dette  kan  jeg 
vel  beholde?« 

Clemmensen  nikkede. 

»Ja,  saa  siger  jeg  Dem  Farvel,  mine 
Herrer,  og  beder  Dem  undskylde  Ulejlig- 
heden .  .  .« 

Clemmensen  klavrede  møjsommeligt  ned 
ad  Stolen,  og  Hansen  sprang  til  for  at  lukke 
Døren  op.  Men  inden  han  kunde  naa  den, 
var  hun  udenfor,  traadte  let  og  hurtig  op  i 
Vognen  og  kjørte  bort  ned  ad  mod  Slottet. 

Hansen  vendte  tilbage  til  Kontoret;  de 
blev  siddende  tavse  en  Stund.  Saa  mumlede 
Skovrideren  omsider: 

»De  skal  sé,  hun  klarer  det!  Fanden 
ved,  hvordan  det  har  sig  med  Fruentimmerne, 
men  naar  de  én  Gang  har  sat  sig  noget  i 
Hovedet,  saa  kan  ingen  Pokker  faa  dem 
fra  det!« 

Clemmensen  smældede  arrigt  den  tunge 
Pengeskabsdør  i  og  drejede  Nøglen  to 
Gange  om. 

»Slaa  De  kun  Bom  for,  gode  Justitsraad!« 
lo  Skovrideren.  »Men  De  kommer  saagu' 
nok  til  at  lukke  op  igjen!« 

Clemmensen  greb  en  Pen  og  kradsede 
ned  en  Begjæring  om  Fritagelse  for  Hvervet 
som  Regnskabsfører  paa  Havreholm  —  stilet 
til  Kammerjunker  J.  v.  Steinbach.  Da  han 
var  færdig,  rakte  han  den  til  Hansen. 

»Det  er  rigtigt!«  sagde  Skovrideren. 
»Det  er,  hvad  jeg  altid  har  sagt:  bare  ingen 
mixede  Kontusser!« 

Derpaa  tog  de  igjen  fat  paa  Skovind- 
beretningen. Og  lidt  efter  lidt  sank  Solen, 
og  Støvmuren  flyttede  sig  langsomt,  opløstes 
oa  forsvandt. 


Lissy  var  kjørt  ned  til  Baastrup,  og  i 
flere  Timer  havde  hun  og  Erik  siddet  for- 
dybet i  Regnskaberne.  Da  hun  kjørte  hjem, 
var  Planerne  i  Orden  i  de  store  Træk. 

Hendes  Forhold  til  Erik  Banner  var  i 
den  sidste  Tid  undergaaet  en  kjendelig  For- 

andring.  Det  var  næppe  kølnet,  men  dog 
var  det,  ligesom  det  erotiske  Moment  var 
traadt  i  Baggrunden,  medens  samtidig  Ven- 
skabet og  Tilliden  mellem  dem  var  bleven 
stærkere.  Lissy  kunde  vanskeligt  tænke  sig, 
at  hun  helt  og  holdent  kunde  give  Afkald 
paa  Erik,  og  det  faldt  hende  end  ikke  ind, 
at  han  for  sit  Vedkommende  kunde  svigte 
hende  eller  endogsaa  træde  i  Forhold  til 
nogen  anden  Kvinde.  Men  desuagtet  var  der 
kommet  mere  Ro  og  mindre  Lidenskab  over 
deres  Samvær,  og  det  mærkeligste  var,  at  de 
begge  følte  det  som  en  velgjørende  Forandring, 
noget,  der  slet  ikke  lignede  en  Skuffelse  for 
nogen  af  dem,  men  tværtimod  var  kommet 
som  noget  naturligt  og  selvfølgeligt. 

Denne  Omstændighed  bidrog  sin  væsent- 
lige Del  til,  at  Lissy  uden  Forlegenhed  kunde 
henvende  sig  til  Erik  i  en  Sag,  der  gjaldt 
Havreholms  Bestaaen  som  hendes  og  hendes 
Mands  Ejendom.  Desuden  vidste  hun,  at 
Erik  Banner  var  en  praktisk  Landmand,  der 
med  klart  Blik  vilde  bedømme  den  forelig- 
gende   Status.      Spørgsmaalet    var,    om    der 

kunde  bringes  Orden  i  Sagerne  uden  synder- 
lig Risiko  fra  hans  Side,  og  kun  i  dette  Til- 
fælde vilde  hun  modtage  hans  Hjælp.  Da 
Erik  havde  gjennemgaaet  Regnskaberne  og 
udtalt  sig  derom,  blev  hun  beroliget  i  saa 
Henseende,  og  lettere  om  Hjærtet,  end  hun 
havde  været  i  lange  Tider,  kjørte  hun  til- 
bage til  Havreholm. 

Nu  gjaldt  det  kun  om  at  vinde  Jørgen 
for  sine  Planer. 

Uden  at  give  sig  Tid  til  at  klæde  sig 
om  efter  Kjøretøren  opsøgte  hun  ham  strax 
i  Kontoret,  hvor  Jørgen  Steinbach  plejede  at 
drysse  Tiden  hen,  naar  han  ikke  var  paa 
Jagt  eller  ude  i  Marken. 

»Jeg  vilde  gjærne  tale  med  dig!«  sagde 
hun  uden  videre  Indledning.  »Sæt  dig  ned. 
Der  er  ingen  andre  hjemme.  Madsen  er  ude 
med  lille  Preben  .  .  .« 

Jørgen  saå  forbavset  op.  Det  var  længe 
siden,  Lissy  havde  talt  saa  venligt  til  ham. 
Var  det  maaske  kun  Begyndelsen  til  en  extra 
Overhaling?  Han  satte  sig  ned  ved  Vinduet, 
og  Lissy  tog  Plads  lige  overfor  ham. 

Hun  fortalte  ham  om  Stillingen  og  den 
Fare,  der  truede  dem,  hvis  Forholdene  ikke 
blev  ordnede.  Han  hørte  sløvt  paa  hende. 
Egentlig  var  det  hele  ham  ligegyldigt;  han 
glædede  sig  næsten  ved  Tanken  om,  at  det, 
der  vilde  ske,  ganske  sikkert  vilde  ramme 
hende  fuldt  saa  meget  som  ham. 

»Hvad  mener  du  saa?«  spurgte  Lissy  og 
saå  skarpt  paa  ham. 

»La'  dem  tage  hele  Krammet!«  brum- 
mede Jørgen.  »Paa  Ladegaarden  kommer 
vi  jo  ikke;  det  er  jo  Fideikommis.  Ahren- 
feldt  paa  Glostrup  lever  jo  helt  godt  under 
Administration.  Saa  er  vi  fri  for  alt  det 
Kludder  .  .  .« 

Lissy  vilde  til  at  give  et  heftigt  Svar; 
men  da  hun  vidste,  hvad  det  gjaldt,  besin- 
dede hun  sig  og  sagde  roUgt: 

»Det  kan  forhindres,  Jørgen  .  .  .« 

Han  rystede  paa  Hovedet  og  vedblev  at 
se  lige  sløv  ud. 

»Jeg  siger  dig,  at  det  kan  forhindres!« 
gjentog  hun.  »Nu  rejser  du  og  jeg  i  Vinter 
til  Kjøbenhavn  og  bliver  der.    Saa  forpagter 

vi  Havreholm  ud  til  Forvalter  Mortensen, 
og  Hjort  skalTer  en  paalidelig  Godsforvalter. 
Gaarden  kan  svare  sig,  og  der  er  Træ  nok 
i  Skoven ;  det  drejer  sig  kun  om  en  intensiv 
Drift  .  .  .« 

Disse  Bemærkninger  havde  hun  fra  Erik 
Banner,  der  havde  foreslaaet  Arrangementet. 

Jørgen  rystede  paa  Hovedet. 

»Der  skal  Penge  til!  Clemmensen  siger, 
vi  kan  ikke  laane  mere,  og  jeg  kan  ingen 
skafTe.    Hvor  skulde  vi  saa  faa  dem  fra.  .  .« 

Han  tav  nogle  Øjeblikke;  saa  var  det, 
ligesom  der  pludselig  slog  en  Tanke  ned  i 
ham: 

»Derfra  — ?«  Han  pegede  over  mod 
Baastrup,  og  der  kom  et  koboltagtigt  Blink 
i  hans  missende,  vandblaa  Øjne.  Men  Tanken 
joges  ligesaa  hurtig  af  en  anden:  Var  der 
noget  mellem  Lissy  og  Erik,  kunde  hun  saa 
have  besluttet  sig  til  dette  Skridt?  Han 
havde  en  instinktsmæssig  Respekt  for  sin 
Kone,  en  uvilkaarlig  Følelse  af,  at  hun  paa 
alle  Punkter  var  hans  Overmand.  Men  om 
der  havde    existeret   et   Forhold   mellem    de 

to,  var  det  da  tænkeligt,  at  Lissy  kunde  have 
tyet  til  hans  Hjælp  i  en  saadan  Sag?  Han 
vidste  ikke,  hvad  han  skulde  tro:  om  dette 
nye  Moment  maate  afkræfte  eller  bestyrke 
hans  Mistanke,  og  han  var  ikke  langt  fra  at 
føle  sig  lige  saa  forstyrret  som  hin  Dag  hos 
Skovrider  Hansen,  da  han  var  kommen  for 
at  søge  Trøst  og  Beroligelse  hos  sin  gamle 
Ven  ... 

Saa  gjentog  han  Spørgsmaalet,  helt  tyk 
i  Mælet: 

»Derfra  — ?« 

Lissy  nikkede. 

»Jeg  talte  først  med  Clemmensen;  men 
han  vidste  ingen  Raad.  Saa  gik  jeg  til  Erik 
Banner  paa  dine  Vegne,  viste  ham  Regn- 
skaberne, som  jeg  havde  faaet  paa  Gods- 
kontoret. Han  erklærede,  at  Sagerne  kunde 
ordnes  uden  stor  Risiko,  og  han  var  villig 
til  at  hjælpe.  Det  kommer  altsaa  an  paa, 
om  du  selv  vil  .  .  .  Men  én  Ting  siger  jeg 
dig,  Jørgen!«  fortsatte  hun  nervøst.  »Vort 
Forhold  maa  forandres.  Du  maa  tage  dig 
sammen!« 

Med  nogen  Overvindelse  lagde  hun 
Haanden  paa  hans  Arm.  Det  var  længe 
siden,  han  havde  mødt  nogen  Tilnærmelse 
fra  hendes  Side,  og  hun  kunde  se,  hvor  det 
gav  et  Sæt  i  ham. 

»I  næste  Uge  rejser  vi,«  sagde  hun.  »Vi 
sender  Preben  over  til  Vinderup ;  Tante  Pars- 
berg  har  saa  ofte  tilbudt  at  ville  have  ham 
hos  sig,  hvis  vi  rejste  bort  en  Tid.  Hører 
du  efter,  hvad  jeg  siger?« 

Der  foregik  noget  i  Jørgen  Steinbach, 
som  næsten  fik  det  til  at  løbe  rundt  for 
ham:  hans  egen  Hjælpeløshed,  Lissys  Ven- 
lighed og  saa  dette  nye  Moment  i  alle  hans 
forvirrede  Tanker:  i  hvad  Lys  skulde  han 
betragte  hendes  Adfærd  —  havde  han  til 
ingen  Nytte  gaaet  omkring  og  været  som 
helt  gal  og  forrykt,  eller  var  det,  der  nu  var 
sket,  et  uigjendriveligt  Bevis  paa,  at  han, 
Jørgen  Steinbach,  var  en  elendig  Hanrej! 

Han  rejste  sig  op,  brummede  noget 
mellem  Tænderne  og  gik  ind  i  Paaklædnings- 
værelset. 

Ved  Middagsbordet  var  han  tavs;  han 
røgte  sin  Pibe  om  Aftenen  og  læste  Aviserne 
som  sædvanUg.  Lissy  bad  ham  tænke  over 
det;  hun  vidste,  at  det  gik  langsomt  for  ham. 
Hun  sagde  tidlig  Godnat  og  gik  til  Ro. 

Jørgen  sov  i  Stuen  tæt  ved  Kontoret; 
her  havde  han  havt  sit  Sovekammer,  lige 
siden  lille  Preben,  Stamherren,  kom  til  Ver- 
den. Klokken  ti,  da  Lissy  laa  og  tænkte 
paa  sine  Planer  og  paa  den  Maade,  hvorpaa 
de  bedst  kunde  realiseres,  bankede  det  frygt- 
somt paa  hendes  Dør. 

Det  var  Jørgen,  der  kom  for  at  kapi- 
tulere. 


IV. 

lLu  tidlig  Morgen  før  Solopgang,  sidst 
i  Juli,  gik  Erik  Banner  ud  for  at  skyde  en 
Kronhjort. 

Det  var  gammel  Skik  at  skyde  et  Par 
Hjorte  i  Fejsttiden.  Egentlig  var  det  mod 
god  Jagtbrug,  men  det  var  nu  én  Gang  fra 
gamle  Tider  Skik,  og  den  bibeholdtes. 

Han  var  alene.  Forsigtig  sneg  han  sig 
frem  gjennem  Halvmørket  og  naaede,  uden 
at  være  hørt  eller  set.  Udkigsposten  paa 
Højen  mellem  Storskoven  og  Strandvængerne. 
De  to  Skove  stod  vinkelret  mod  hinanden 
og  dannede  Grænsen  for  Hovmarken,  hvor 
der  —  midtvejs  ude  —  laa  en  gammel,  træ- 
bevoxet  Mergelgrav. 

Det  var  Kronvildtets  Yndlingsplads. 
Marken  laa  med  Græs;  om  Aftenen  traadte 
Vildtet  ud  og  æsede  der  og  fordrev  saa  Natten 
med  Leg  og  L3^stighed5  indtil  det  ved  Daggry 
trak  sig  tilbage  til  Strandvængernes  Tyk- 
ninger. 

Saa  kunde  det  strejfe  Nord  ud  over 
Lynghederne  og  de  nye  Plantninger  og  være 
borte  i  fjorten  Dage,  uden  at  man  paa  Baa- 
strup saå  Spor  af  det.  Men  saa  kom  det 
igjen  tilbage  og  var  sikkert  at  træffe  paa 
Hovmarken,  indtil  det  blev  jaget  dér. 

Skytten  Arthur  havde  meldt,  at  der  i  to 
Nætter  var  set  en  stor  »Rulle«  Hjorte  i  Hov- 
marken, og  det  passede.  Fra  sin  ophøjede 
Plads  i  Skovkanten  kunde  Erik  gjennem 
Kikkerten  skimte  det  utydelige  Omrids  af 
Vildtet  som  sorte  Prikker  henne  ved  Mergel- 
graven, 4  å  500  Alen  borte  fra  Udkigshøjen. 

Mellem  Graven  og  Strandvængerne  var 
der  omtrent  et'  halvt  hundrede  Alen,  og  al 
Sandsynlighed  talte  for,  at  Vildtet  ved  Sol- 
opgang vilde  søge  ind  i  Tykningen  i  Hjørnet, 
hvor  de  to  Skove  stødte  sammen. 

Derhen  listede  han  sig  og  satte  sig  til 
Ro  ved  Gjærdet,  stille  og  lydløst,  medens 
han  ventede  paa  Solens  Opgang. 

Om  Morgenen  er  Skoven  fuld  af  under- 
lige Lyde:  det  vaagnende  Dyreliv.  Det  er 
Smaafuglene,  der  begynde  at  røre  sig  i 
Buskene,  Uglen,  der  drager  til  Hvile,  og 
Kragerne,  der  flyve  op  for  at  begynde  deres 
Dagsgjerning  i  Bøndergaardenes  Møddinger 
og  Brakmarker. 

Mikkel  sniger  sig  hjem,  og  Raavildtet 
kigger  ud  af  Tykningerne  for  at  spise  Fro- 
kost paa  Skovengene  og  Markerne  tæt  ud 
for  Skoven. 

Det  lysner.  Først  langsomt,  men  saa 
bliver  det  næsten  pludselig  helt  lyst.  Den 
graa  Morgenhimmel  bliver  lyseblaa ;  i  den 
østlige  Synskreds  voxer  Farverne  i  Styrke, 
og  Dugdraaberne  glimter  i  Græs  og  Buske. 
Over  Marken  begynder  Morgentaagen  at 
lægge  sig  som  et  lyst,  fint  Slør,  og  i  det 
Fjærne  klinger  Hanegal  og  lyder  Køernes 
Brølen  efter  Morgenmalkningen. 


78 

Hjortene  belaver  sig  paa  at  indstille 
Legen;  de  trækker  langsomt  ad  Skoven  til, 
og  nu  er  Øjeblikket  kommet  til  at  gjøre  sit 
Skud.  — 

Det  lod  næsten,  som  om  Vildtet  vilde 
narre  Jægeren.  I  Stedet  for  at  trække  op  mod 
Hjørnet,  trak  det  over  mod  Storskoven  syd 
paa,  ude  af  Skudvidde. 

Det  ærgrede  Erik.  Udsigten  til  at  gaa 
glip  af  Vildtet  —  og  saaledes  at  have  af- 
brudt sin  Morgensøvn  og  gaaet  den  lange 
Tur  til  ingen  Nytte  —  gjorde  ham  utaal- 
modig,  og  han  besluttede  at  prøve  en  anden 
Taktik. 

Naar  galt  skulde  være,  havde  han  Skud 
nu,  ganske  vist  paa  to  hundrede  Alen,  men 
hans  lille,  korte,  engelske  Riffel  naaede  langt 
og  sikkert  og  var  prøvet  paa  Gemsejagter  i 
Østerrig.  Kun  var  Terrænet  uheldigt,  idet 
Bakken  ved  Mergelgraven  skjulte  en  Del  af 
Vildtet  for  ham. 

Der  maatte  imidlertid  handles.  Han  tog 
omhyggeligt   Sigte   paa  en  af  Hjortene,    hvis 

Hoved  og  Hals  han  kunde  se  over  Bakke- 
kammen, og  trykkede  løs. 

Skuddet  gjaldede  mellem  Skovene  og 
kastedes  tilbage  af  Ekkoet,  rullede  frem  og 
tilbage  og  døde  hen. 

Men  Pokker  staa  i  det!  —  han  havde 
skudt  forbi. 

Der  var  ingen  Tid  at  spilde.  Med  Bøssen 
i  Haanden  sprang  han  frem  over  Gjærdet 
og  stod  ude  paa  Hovmarken. 

Han  ladede  igjen,  og  saa  hurtig  han 
kunde,  løb  han  hen  til  Mergelgraven. 

Vildtet  var  blevet  opskræmmet  af  Skuddet, 
havde  samlet  sig  i  »Rulle«  og  var  styrtet  ned 
syd  over.  Men  det  vilde  tilbage  til  Skoven, 
hvor  det  var  kommet  ud  fra,  og  da  det  ikke 
vidste,  hvorfra  Faren  truede,  gjorde  det 
Holdt. 

Naar  Kronvildtet  er  opskræmmet  ved 
Skud,  gaar  det  ikke  strax  ind  i  Skoven, 
men  spejder  først  for  at  finde  Faren. 

Erik  gik  frem  foran  Mergelgraven. 

Nu   var   det  fuldstændig  lyst.      To  hun- 

drede  Alen  forude  for  ham  stod  hele  »Rullen«. 
Tyve  Stykker  med  sex  til  otte  Hjorte. 

Det  var  et  prægtigt  Syn.  Dyrenes  rød- 
gj^ldne  Pels  belystes  af  den  opgaaende  Sol. 
Hovederne  var  hævede,  og  Dyrene  stirrede 
frem,  spejdende  og  lyttende.  Over  Hjortenes 
Hoveder  rejste  sig  Gevirerne,  der,  endnu 
ufejede,  syntes  dobbelt  store  og  mægtige. 
Pludselig  gav  den  gamle  Tolv'ender,  Trop- 
pens Fører,  Signalet,  og  som  en  Kavalleri- 
eskadron,  i  dundrende  Galop,  gik  det  hen 
over  Marken,  i  sluttet  Trop  som  til  Attaque, 
ind  mod  Storskoven. 

Det  var,  hvad  Erik  havde  ventet.  Lyd- 
løst og  som  en  Kat  kan  Kronhjorten  snige 
sig  mellem  Grenene,  men  »Rullen«  i  sluttet 
Trop  braser  frem  over  Stok  og  Sten. 

Han  stod  ubevægelig  paa  den  aabne 
Mark  og  lod  »Rullen«  nærme  sig.  Uden  at 
ænse  ham  stormede  den  frem  og  var  nu 
kun  halvfjerdsindstj^ve  Alen  fra  ham;  da 
bøjede  den  af  ind  mod  Skoven,  og  nu  var 
Øjeblikket  kommet. 

Han  havde  udsøgt  sig  en  ung  Hjort 
med  et  daarligt  Gevir;  det  duede  jo  dog 
ikke  stort  endnu,  og  det  var  bedst  at  gjemme 
de  gode  til  Brunsttiden.  Han  tog  et  skarpt 
og  omhyggeligt  Sigte  og  fyrede. 

Den  trufne  Hjort  brød  sammen  i  Knaldet, 
og  »Rullen«  styrtede  frem  over  den,  ind  over 
Hegnet,  ind  i  Skoven,  videre  og  videre  i 
vildt  Løb.  Nu  vilde  man  ikke  se  dem  mere 
paa  Baastrup  i  de  første  tre  Uger. 

Erik  gik  hen  til  den  faldne  Hjort.  Kuglen 
havde  truffet  den  i  Halsen  og  skaaret  Puls- 
aaren  over.  Schweissen  vældede  ud  af  Saaret 
og  af  Munden.  Dyret  laa  paa  Siden  og  slog 
smaa  Spjæt  med  Bagløbene;  det  havde  kun 
Sekunder  tilbage;  det  var  unødvendigt  at 
fange  det  af. 

Jægeren  betragtede  det,  men  undgik 
efter  gammel  Jægerbrug  at  se  det  i  Øjnene 
for  ikke  at  trække  Dødskampen  ud.  En  let 
Sitren  gik  gjennem  det  stolte  Dyrs  Lemmer; 
det  strakte  sig  og  forendte. 

Jagten  var  forbi. 

Fruen  paa  Havreholm.  6 

Erik  gik  langsomt  over  Marken,  gjennem 
Leddet  ind  i  Strandvængerne  og  ud  til 
Brinken,  der  skraanede  ned  mod  Havet. 

Blaat  og  roligt  laa  det  foran  ham,  en 
stor,  uendelig  Flade,  hvor  ikke  en  Sejler  var 
til  at  se,  medens  Solen  rød  og  straalende 
hævede  sig  op  mellem  lette  Fjerskyer. 

I  Nord  over  Plantningerne  og  Lyng- 
bakkerne kunde  man  se  Taarnene  paa  Havre- 
holm, hvor  Vindfløjen  begyndte  at  glimte  i 
Sollyset. 

Erik  tænkte  paa  Lissy.  Han  kom  til 
at  tænke  paa,  hvor  længe  deres  Forhold 
havde  varet.  Træt  var  han  ikke;  det  var 
blevet  ham  som  en  Vane;  det  tyngede  ham 
ikkeheller;  men  det  varmede  ham  ikke  mere. 
Siden  den  Dag,  da  Lissy  havde  taget  sin 
fornuftige  Besluthing,  at  reorganisere  Havre- 
holm, havde  han  trolig  støttet  hende,  og  det 
havde  været  ham  en  Glæde  al  se,  hvor  godt 
det  gik.  Han  beundrede  hendes  Energi  og 
hendes  praktiske  Greb.  Især  hendes  Ad- 
færd overfor  Jørgen  og  den  Magt,  hun  havde 
faaet  over  ham.    I  Hovedstaden  havde  Jørgen 

fra  først  af  spillet  en  bedrøvelig  Rolle.  Ube- 
høvlet var  han,  og  han  stødte  an  overalt.  Men 
Lissy  hjalp  ham  paa  Fode.  Hun  førte  sig 
brillant,  lod  sig  tilpas  kurtisere  og  lærte  at 
tale  flydende  Fransk.  Selv  paa  højeste 
Steder  vakte  hun  Opmærksomhed  og  blev 
allevegne  behandlet   med  skyldigt  Galanteri. 

Med  Jørgen  havde  det  sine  Vanskelig- 
heder. Men  hun  passede  paa,  veg  aldrig 
fra  ham  og  tøjlede  ham  med  blid  Bestemt- 
hed. De  gamle  Krovaner  blev  nogenlunde 
slebne  af  ham;  bondsk  var  han,  og  bondsk 
blev  han,  men  han  lærte  at  holde  op  med 
at  bande  og  at  sky  slet  Selskab. 

Saa  kom  det  store  Kup.  Lissy  fik  ham 
gjort  til  Hofjægermester.  Det  kostede  store 
Anstrengelser,  men  det  gik.  Den  grønne 
Frakke  gjorde  Jørgen  til  en  helt  anden  Mand, 
og  saa  klædte  den  ham  tilmed  helt  ander- 
ledes godt  end  Krebselivréet,  som  Hansen 
havde  døbt  Kammerjunkerkjolen.  Den  gav 
ham  paa  én  Gang  Rang  og  Ambitioner. 

Ambitioner  havde  han  i  Grunden  altid 
havt;    men    hjemme,    i    Selskab    med    hans 

6* 

gamle  Svirebrødre,  lagde  det  sig  ikke  rigtig 
for  Dagen.  Nu  pustede  han  sig  op,  blev 
stor  paa  det  og  følte  sig.  Og  alt  i  alt  var 
det  en  Guds  Lj^kke  baade  for  ham  og  Lissy. 
De  optraadte  helt  pænt  sammen,  mente  Tante 
Parsberg. 

Rigtignok  faldt  det  lidt  svært,  da  de 
kom  hjem  ved  Sommertid ;  men  Lissy  havde 
sørget  for  at  have  Huset  fuldt  af  ferierende 
Attachéer  og  Garderofficerer,  og  det  hjalp. 

Nu  var  Tingene  for  saa  vidt  i  Orden. 
Selvfølgelig  var  alle  enige  om,  at  Jørgen  var 
og  blev  en  Grobian;  men  nu  kunde  han 
dog  optræde  i  ordentlig  Selskab. 

Hen  paa  Efteraaret  blev  Familien  forøget 
med  en  Søn.  Hansen  kaldte  ham  »Hof- 
jægermesteren«, fordi  han  kom  til  Verden 
Nimaanedersdagen  efter  Udnævnelsen;  han 
var  saa  rødhaaret,  saa  det  var  en  Lyst. 

Rundt  omkring  paa  Egnen  roste  man 
Liss}^  for  den  heldige  Forvandling,  der  var 
foregaaet  med  Jørgen,  og  som  man  alene 
tilskrev  hende,  og  det  fæstnede  hendes 
Position. 

Erik  følte  sig  undertiden  noget  utryg 
overfor  hende;  han  var  ikke  selv  paa  det 
rene  med,  hvor  langt  eller  dybt  hendes  Magt 
over  ham  rækkede.  Han  kjendte  hende  nøje 
nu,  vidste,  at  hun,  trods  hendes  rolige,  af- 
maalte  Væsen,  var  en  Kvinde,  der  kunde 
give  meget ;  men  stundom  kom  der  en  Tvivl 
op  i  ham,  om  han  virkelig  var  hendes  store 
Kjærlighed,  den  eneste,  der  nogensinde  vilde 
fylde  hendes  Liv.  Inde  i  Byen  om  Vinteren 
havde  han  ofte  ærgret  sig  over  hendes 
Koketteri,  og  under  deres  hemmelige  Møder 
havde  der  nu  og  da  staaet  smaa  Træfninger, 
fordi  han  havde  været  irriteret  og  skinsyg, 
men  hun  havde  altid  besejret  ham.  Dejlig 
var  hun,  og  dejligere  syntes  hun  at  blive 
med  Aarene,  og  en  Tid  lang  forekom  det 
ham,  at  deres  Forhold  aldrig  kunde  miste 
sin  Charme. 

Tante  Parsberg  holdt  stadig  paa,  at  han 
burde  gifte  sig.  Han  havde  tænkt  derover 
og  fundet,  at  det  ubetinget  vilde  være  det 
fornuftigste;  men  han  kunde  ikke  bryde  med 
Lissy. 

En  Gang  havde  Lissy  selv  foreslaaet 
ham  det.  Det  undrede  ham,  og  han  blev 
skinsyg  og  bebrejdede  hende,  at  hun  ikke 
mere  holdt  af  ham.  Saa  forsonedes  de  igjen, 
og  deres  Kjærlighed  slog  for  en  kort  Tid  ud 
i  varme  Flammer  ligesom  i  dens  første  Dage. 
Jørgen  og  Lissy  rejste  til  Syden,  og  han 
traf  dem  i  Cannes.  Det  var  herlige  Dage. 
Lissy  var  ellevild  og  kaad  som  en  ung 
Pige. 

Saa  kom  de  tilbage  og  ind  i  de  gamle 
Folder.  Lidt  efter  lidt  faldt  deres  Forhold 
igjen  i  Ro;  men  alligevel  kunde  Erik  ikke 
føle  sig  fri  for  en  vis  Utryghed,  en  underlig 
Fornemmelse  af,  at  han  var  en  ufri  Mand 
—  og  ikke  helt  lykkelig. 

Fru  Lissy  styrede  Havreholm  med  For- 
stand og  Sparsommelighed;  hun  var  bleven 
en  Mester  i  Husholdningskunst,  og  de  gamle, 
derangerede  Forhold  klarede  sig  mere  og 
mere.  Jørgen  blandede  sig  ikke  synderligt 
deri,  i  hvert  Fald  kun  naar  han  rent  formelt 
maatte  give  sit  Besyv  med.  Alt  det  andet 
maa  Madamen  om,  sagde  han.     Han  kaldte 

Lissy  Madamen  og  omgikkes  kammeratlig 
med  hende.  Der  var  aldrig  Scener  mere, 
og  de  levede  ligefrem  nydeligt  sammen.  Hver 
for  sig  hjemme  og  i  hyggelig  ægteskabelig 
Forening,  naar  de  var  ude.  Jørgen  havde 
faaet  Afsmag  for  Spiritus  og  Kvindfolk  og 
var  nu  i  enhver  Henseende  respektabel.  Den 
Mistanke,  han  en  Gang  havde  næret  til  sin 
Hustrus  ægteskabelige  Troskab,  syntes  spor- 
løst forsvunden.  Paa  det  nærværende  Tids- 
punkt vilde  det  have  været  ham  plat  umu- 
hgt  at  tænke  paa  at  gjøre  Skovrider  Hansen 
til  sin  fortrolige  i  en  saadan  Sag. 

Medens  al  Ting  stillede  sig  saa  roligt 
og  fredeligt,  voxede  der  hos  Erik  en  Følelse 
frem,  som  først  næsten  umærkeligt,  men 
derpaa  stærkere  og  stærkere  manede  ham 
til  at  gjøre  en  Forandring  ogsaa  for  sit  eget 
Vedkommende.  Sidste  Aar  havde  Tante 
Parsberg  —  Egnens  Kirsten  Giftekniv  —  der 
en  Del  af  Vinteren  havde  sin  Residens  i 
Hovedstaden,  gjort  sig  overordentlig  Umage 
for    at    faa    ham     til    at    interessere    sig    for 

hendes  Niece,  Sophie  Parsberg,  Datter  af  en 
Stabsofficer,  der  var  Broder  til  Kammer- 
herren paa  Vinderup. 

Og    det    lod    virkelig  til,    at  det   skulde 
lykkes.  — 


Naar  man  sidder  saaledes  ude  i  Naturen, 
mellem  Hav  og  Skov  og  i  frisk  Morgen- 
brise, saa  kommer  der  noget  befriende  og 
lettende  over  Tankerne,  og  man  mærker 
Forsætter  spire  og  voxe.  Erik  syntes,  at 
der  maatte  komme  noget  nyt,  noget,  som 
var  større  og  rigere  end  alt,  hvad  han  før 
havde  kjendt. 

Han  rejste  sig  op  og  rystede  sig,  gik 
saa  langsomt  hjemefter. 

Nu  spillede  Solen  paa  Ruderne  og  Spiret 
paa  Havreholm,  tittede  ind  gjennem  Gar- 
dinerne og  vækkede  Lissy  af  hendes  Morgen- 
søvn. 

Han  greb  sig  i,  ganske  mekanisk,  at 
kaste    et    Fingerkys    i    den    Retning,     hvor 

Slottet  laa.  Han  vidste  knapt  selv,  hvorfor 
han  gjorde  det.  Var  det  en  Hilsen  til  Gjen- 
syn  —  eller  til  Afsked! 

Saa  gik  han  op  til  Skytten  og  gav  ham 
Instruktioner  med  Hensyn  til  den  skudte 
Hjort. 


V. 

Alligevel  gik  det  ikke,  som  Erik  havde 
tænkt  sig.  Baandet  syntes  at  være  spundet 
for  fast. 

Samlivet  i  Sommertiden  og  Høsten  med 
dens  mange  Konferencer,  derefter  Jagtfesterne 
og  November-Decemberstilheden  bragte  ham 
og  Lissy  sammen  igjen.  Han  følte  sig  bunden ; 
det  var  klart,  at  hun  ikke  vilde  give  slip 
paa  ham. 

Lissy  havde  anet,  hvad  der  vilde  komme ; 
hun  havde  mærket,  hvorledes  han  drog  sig 
tilbage;  hvor  hyppig  han  besøgte  Vinderup 
og  saa  smaat  gjorde  Kur  til  Sophie  Parsberg, 
som  var  der  i  Besøg  Sommeren  over.  Hun 
lod  ham  have  sin  Frihed  dertil,  stolede  paa 

sin  Magt  over  ham  og  troede  endnu  paa, 
at  alt  vilde  blive,  som  det  var. 

Og  saa  legede  de  den  sære  Leg  med 
hinanden.  Den  enes  Kølighed  vakte  den 
andens  Varme  og  smeltede  Kulden ,  men 
kun  saa  længe,  til  det  mærkedes,  thi  da 
maatte  ogsaa  hun  synes  kold  for  ikke  at 
røbe  sin  Svaghed.  Et  sært  Elskovsspil,  paa 
én  Gang  dragende  og  stødende  tilbage  uden 
bestemt  Hensigt,  men  med  gjensidige  Naale- 
stik  og  med  en  vis  pirrende  Glæde. 

Dette  Stadium  gaar  gjærne  forud  for  en 
alvorlig  Begivenhed,  enten  et  Brud  eller 
evig  Fred. 

Erik  følte  det  og  blev  angst.  Han  blev 
angst  af  to  Grunde:  fordi  hans  Pligter  mod 
Navnet  og  Slægten  bød  ham  at  bryde  For- 
holdet, og  fordi  han  for  første  Gang  i  sit 
Liv  følte  sig  tvungen  ind  under  én  fremmed 
Vilje,  hvor  hans  Ro  og  Beslutsomhed  lod 
ham  i  Stikken. 

Lissy  paa  sin  Side  nød  sin  Overmagt 
med  Kvindens  hjærteløse  Lj^st  til  at  lege 
med  Byttet   som  Katten   med   Musen.      Hun 

fordoblede  sin  Venlighed  mod  Jørgen,  og  i 
Fællesskab  drillede  de  Erik^  kom  med  Hen- 
tydninger til  Sophie  Parsberg,  i  al  Elskvær- 
dighed, men  saaledes,  at  han  godt  kunde 
forstaa,  hvad  de  mente. 

Erik  begyndte  at  blive  nervøs.  Han 
prostituerede  sig  flere  Gange  paa  Klapjag- 
terne, naar  Damerne  efter  Frokosten  kom 
ud  til  dem.  Sophie,  der  intet  anede  om  det 
hele,  stod  hos  ham  paa  hans  Post,  medens 
Lissy  stod  hos  Jørgen  paa  Naboposten.  Tre 
Gange  paa  én  Dag  skød  han  forbi  til  Ræv^ 
en  Gang  endogsaa  paa  aabent  Felt,  og  fejlede 
en  Hare  i  Sædet,  og  Jørgen  lo,  saa  det 
drønede  gjennem  Skoven. 

Saa  var  der  dette  forbistrede,  at  alle 
troede,  han  gik  paa  Frierfødder  overfor 
Sophie,  og  at  dette  var  Grunden  til  hans 
Distraktion.  Han  maatte  taale  alle  de  elsk- 
værdige Stikpiller  og  smile  gemytligt,  medens 
Lissy  saa  paa  ham  med  et  Blik,  der  under- 
tiden blev  næsten  dæmonisk. 

Det  var  nogle  underlige  Øjne,  hun  havde. 
De    var    vist    egentlig   blaa,    lidt   mørkeblaa, 

men  naar  hun  var  øm,  gled  Farven  over  i 
det  dybeste  Azm-,  og  blev  hun  vred,  saa 
skinnede  de  i  kattegrøn't  eller  kunde  blive 
staalgraa  og  isnende  kolde. 

Nu  svntes  han,  at  de  som  oftest  var 
graa.  Men  saa  kunde  hun  pludselig,  naar 
de  var  alene,  kj^sse  ham  lidenskabeligt  og 
hviske  hans  Navn.  Og  var  saa  borte  i  det 
samme. 

Det  var  ikke  til  at  holde  ud.  Han 
lovede  sig  selv,  at  han  vilde  tale  med  hende, 
tale  alvorligt  og  uforbeholdent.  Men  enten 
var  der  ingen  Lejlighed  dertil,  eller  han 
benyttede  den  ikke.  Det  hændte  ogsaa,  at 
hun  afskar  ham  Ordet  og  gjorde  ham  det 
rent  umuligt  at  sige,  hvad  han  vilde. 

En  Aften  i  Oktober  kjørte  de  hjem  fra 
en  Middag  paa  Vinderup.  Som  saa  ofte  før 
sad  de  i  Eriks  Vogn.  Jørgen  havde  sendt 
sin  hjem,  da  Erik  alligevel  skulde  forbi 
Havreholm,  og  saa  kjørte  de  m^d  ham. 

Jørgen  sad  paa  Bukken,  indhj^llet  i  sin 
Proprietærvams,  med  sin  lange  Merskums 
Pibe.    Han  sad  helst  uden  paa  for  at  kunne 

ryge.  Piben  var  hans  bedste  Ven,  plejede 
han  at  sige. 

Vognen  var  en  lille,  let  »Victoria«  og 
opslaaet;  men  Vejene  var  tunge  og  sandede, 
og  det  gik  langsomt  fremad,  udelukkende 
paa  Biveje. 

Erik  og  Lissy  havde  længe  siddet  tavse. 

Saa  spurgte  Lissy  lige  med  ét: 

»Erik  —  vil  du  svare  mig  ærligt:  er  du 
forelsket  i  Sophie  Parsberg?« 

Han  følte  sig  forlegen  og  vilde  helst 
omgaa  Spørgsmaalet.  Og  han  syntes  heller 
ikke,  at  Tiden  og  Stedet  passede  til  den 
Samtale,  som  det  vel  en  Gang  maatte  komme 
til  mellem  dem. 

»Forelsket?«  gjentog  han.  »Det  bliver 
Studenter  og  Sekondløjtnanter!« 

Hun  trak  utaalmodigt  paa  Skuldrene: 

»Nuvel  —  vil  du  gifte  dig  med  hende?« 

Han  følte  sig  lidt  irriteret  ved  den  Maade, 
hvorpaa  hun  iDragte  Spørgsmaalet  paa  Bane, 
og  søgte  at  slaa  det  hen  ligesom  før. 

»Du  er  bleven  saa  underlig  i  den  senere 
Tid,  Lissy.      Man  skulde  tro,    du  var  bange 

for  Pigebarnet!  Jeg  gjør  hende  ingen  For- 
træd.« 

»Jeg  spørger,  om  du  vil  gifte  dig, 
Erik  .  .  .« 

»Det  har  jeg  ikke  tænkt  paa  .  .  .« 

Der  blev  en  kort  Tavshed.  Saa  tog 
Lissy  igjen  Ordet: 

»Jeg  synes  nu  alligevel,  du  skulde  gjøre 
det  .  .  .« 

Erik  svarede  ikke,  og  de  sad  længe 
tavse,  medens  Vognen  ligesom  gravede  sig 
frem  gjennem  Sandet. 

Pludselig  dundrede  Jørgen  paa  Kaleschen. 

»Sover  I  derinde?  Jeg  synes,  I  sidder 
som  den  Stumme  i  Portugal!« 

»Vi  lægger  Planer  for  Eriks  Fremtid!« 
svarede  Lissy. 

»Ho,  ho,  ho!«  lo  Hofjægermesteren  oppe 
paa  Bukken.  Derpaa  spyttede  han  ud  til 
venstre  og  indlod  sig  paa  en  længere  Diskus- 
sion med  Kusken  om  Lissys  Ridehoppe,  der 
havde  faaet  Stengalle. 

Da    de    gjorde    Holdt    ved    Havreholm, 

vilde  Erik  ikke  med  ind.  Lissy  hviskede 
ham  i  Øret: 

»Sov  nu  sødt  og  drøm  om  mig  eller 
om  Sophie!« 

Paa  Vejen  hjem  til  Baastrup  sad  Erik 
og  ærgrede  sig.  Han  var  misfornøjet  med 
sig  selv,  syntes,  at  han  ikke  længer  havde 
Rede  paa  Forholdet,  og  at  han  havde  tabt 
Herredømmet  over  sig  selv. 

Paa  den  Vis  gik  hele  Vinteren,  og  der 
skete  ingen  Ting. 


—  Erik  var  kommen  hjem  fra  Hoved- 
staden først  i  April. 

Sneppetrækket  var  storartet.  Telefonen 
gik  hver  Dag  mellem  Baastrup,  Havreholm 
og  Vinderup.  Jørgen  havde  Teten  denne 
Gang;  han  var  hjemme  allerede  i  Marts  og 
meldte  Erik  den  første  Morgen  pr.  Telefon: 
25  Snepper,  min  Fa'er,  Jens  og  jeg  alene, 
Skovrideren  Spat  som  sædvanlig!  Du  skal, 
den  Onde  smadre  mig,  staa  tidhg  op  for  at 
snuppe  os!« 

Vejret  var,  som  det  skulde  være.  Lidt 
Slud  og  Regn  om  Natten,  forholdsvis  tørt 
om  Dagen.  Der  var  Liv  i  Tingene.  Chasseur 
gjorde  Underværker,  og  Erik  skød  som  en 
Helt. 

Sophies  Broder,  Eiler  Parsberg,  var  fulgt 
med  ham  til  Baastrup  for  Jagtens  Skyld. 
Han  skød  daarligt,  men  var  forsigtig  og 
rar  at  have  til  Gjæst,  hyggelig  fordringsløs 
og  tilstrækkelig  ung  til,  at  Værten  kunde 
lade  ham  skjøtte  sig  selv  netop  saa  meget, 
som  det  passede  ham. 

Og  saa  lignede  han  Sophie. 

Erik  var  virkelig  forelsket,  og  nu  skulde 
det  være  Alvor.  Kongens  Fødselsdag  havde 
han  udelukkende  danset  med  hende,  og  alle 
talte  derom.  Man  troede,  han  havde  friet. 
Sophie  selv  havde  maaske  ventet  det.  Egent- 
lig kunde  det  godt  være  sket,  men  han  vilde 
vente  til  Sølvbrylluppet  paa  Vinderup  den 
28de.  Herhjemme  havde  han  mere  Mod, 
end  han  havde  havt  ovre  i  Hovedstaden, 
og  han  syntes,  det  vilde  gaa  lettere,  naar 
der  skulde  gjøres  op  med  Lissy. 

Fruen  paa  Havreholm.  7 

Ikke  fordi  han  var  videre  bange  for 
denne  Opgj øreise.  Lissy  var  jo  en  Pokkers 
fornuftig  Kone,  og  hun  vidste,  at  det  maatte 
komme;  men  det  var  aUigevel  rart  at  liave 
det  fra  Haanden. 

Saa  skulde  der  ingen  Dumheder  være 
mere.  Der  maatte  lægges  Planer  for  Frem- 
tiden, og  man  maatte  tage  sit  Parti  paa 
begge  Sider.     Det  skulde  nok  gaa. 

Nu  gjaldt  det  blot  om  at  finde  en  Lej- 
lighed. Lissy  kjendte  godt  det  med  Sophie. 
Sidste  Gang  de  havde  været  sammen  —  i  et 
Selskab  i  Hovedstaden  —  havde  hun  drillet 
ham  og  sagt,  at  hun  ventede  snart  at 
høre  nyt. 

Saa  var  det  kommet  med  Børnenes  Syg- 
dom. Hun  og  Jørgen  havde  tilbragt  den 
sidste  Del  af  Sæsonen  paa  Havreholm,  men 
Lejligheden  havde  stadig  ladet  vente  paa  sig. 

—  Den  12te  April  var  det  Idealet  af  Sneppe- 
vejr, og  allerede  Klokken  ni  var  Erik  og 
Eiler  Parsberg  færdig  til  at  gaa  op  i  Stor- 
skoven sammen  med  Skytten  Arthur  og 
Skovrider  Hansen. 

Lige  idet  de  traadte  ud  af  Porten,  saå 
de  —  et  Stykke  oppe  i  Alléen  —  en  gul, 
engelsk  Dogcart  af  usædvanligt  elegant 
Udseende  og  forspændt  med  et  Par  fixe 
Juggere. 

Det  var  et  sjældent  Syn  der  paa  Egnen, 
og  det  varede  lidt,  inden  de  kunde  tænke 
sig,  hvem  det  kunde  være. 

Saa  kom  Kjøretøjet  nærmere.  Det  var 
Greven  paa  Knudstrup,  Alfred,  der  lige  var 
kommen  hjem  fra  Syrien.  Han  kjørte  selv 
oa  saå  ud  som  en  Araber,  brunet  som  han 
var  af  Sydens  Sol. 

Det  var  en  Overraskelse. 

Erik  var  henrykt.  I  otte  Aar  havde 
Alfred  turet  rundt  i  Udlandet,  og  Knudstrup 
havde  staaet  tomt  og  tillukket.  Nu  var  han 
kommen  hjem,  og  det  mærkeligste  var,  at 
der  var  ingen,  der  havde  vidst  det;  han  var 
som  dumpet  ned  fra  Skyerne. 

Arthur  straalede  som  en  nyslaaet  Ti-Øre. 
Det  var  en  Karl,  Grev  Winterfeldt ;  ti  Kroner 
var  den  mindste  Skilling,  han  gav  i  Drikke- 
penge,   og  Jagten    paa  Knudstrup   var    ikke 

en  sur  Sild  værd,  saa  han  kom  stadig  til 
Baastrup,  naar  der  skulde  skydes.  Og  nu 
midt  i  Sneppetiden  —  det  betød  noget! 

Skovrider  Hansen  raabte  Hurra  og  svin- 
gede med  sin  ubestemmelig  farvede  Kork- 
hjelm, og  Winterfeldt  sprang  ned  fra  Bukken 
og  faldt  i  Armene  først  paa  Erik  og  saa  paa 
Hansen. 

Ejler  stod  og  saå  til,  imponeret  af 
Fænomenet.  Det  var  altsaa  Lensgreven  fra 
Knudstrup,  om  hvis  excentriske  Meriter  han 
lige  fra  sin  Barndom  af  havde  hørt  saa  meget 
fortælle. 

Grev  Winterfeldt  var  ubetinget  Nummer 
ét  af  Landets  Aristokrati  —  forøvrigt  fuld- 
stændig international  Type.  Høj,  blond, 
distingueret  til  Fingerspidserne,  klædt  paa  fra 
Isse  til  Fod  fra  Bondstreet,  fineste  Vaaben, 
altsammen  fra  London,  Pourveyor  to  the 
prince  of  Wales. 

Og  fuldstændig  fri  for  alt  Skaberi.  Han 
var  ikke  overvættes  bebyrdet  med  Kund- 
skaber, men  et  flxt,  hurtigt  Hoved  med  en 
Takt,  der  aldrig  svigtede  ham,  og  en  Erfaring 

paa  alle  Omraader,  der  erstattede  ham  det 
manglende  Studium.  Han  var  ganske  vist 
vant  til  at  se  alt  fra  oven;  selv  med  de 
Suveræner,  han  var  kommen  i  Berøring, 
havde  han  forstaaet  at  stille  sig  paa  en 
vis  Ligemandsfod,  noget,  der  i  ikke  ringe 
Grad  imponerede  alle,  der  ikke  kunde  lære 
ham  Kunsten  af.  Men  med  alt  dette  kunde 
han  dog  være  saa  jævn,  hyggelig  og  lige- 
frem som  nogen. 

Trods  sin  Lyst  til  at  rejse,  bygge  og 
repræsentere  havde  han  en  vis  Ordenssans, 
der  gjorde,  at  hans  betydelige  Udgifter  aldrig 
oversteg  hans  Indtægter,  der  rigtignok  ogsaa 
var  anseelige.  Nogle  Millioner  i  Fideikommis- 
kapitaler og  flere  Tusind  Tdr.  Hartkorn  — 
kort  sagt :  Alfred  Winterfeldt  var  uomtvistelig 
comme  il  faut^  og  —  hvad  bedre  var  —  alle 
holdt  af  ham.  Skovrider  Hansen,  der  havde 
ledet  hans  første  Skridt  paa  Jagtens  Veje, 
forgudede  ham  og  udtrykte  sin  Beundring 
for  ham  i  følgende  Vendinger: 

Første  Klasse  Patent,  Mahogni  durch  om 
durch. 

Mage  til  Sneppejagt  havde  der  ikke 
været  paa  Baastrup  i  umindelige  Tider. 
Winterfeldt  havde  en  fortrinlig  Pointer  af 
Naso-Tj^pen,  og  Chasseur  overtraf  sig  selv. 
Endogsaa  Skovriderens  Pasop  tog  sig  sammen. 
Skytterne  delte  sig  i  en  Blænkerkjæde  tværs 
igjennem  Storskoven,  der  strakte  sig  med  en 
Tange  ned  mod  Gaarden.  Terrænet  var  som 
skabt  for  Snepper.  Spisekammeret  kaldte 
Hansen  det.  Eliekrat  og  Birkemoser  med 
Holme  af  Unggraner  og  otteaarige  Tj^kninger, 
aabne  Pletter,  hvor  man  frit  kunde  skyde, 
og  Stræk  paa  Kjæden  af  henved  en  halv  Mil. 

Baastrups  Sneppe-Spisekammer  var  be- 
rømt over  hele  Jylland. 

Chasseur  og  Naso  fik  en  Bjælde  hver 
omkring  Halsen,  og  Hansen  truttede  sit 
Avancér,  saa  det  gjaldede  gjennem  Gran- 
skoven, medens  Mopperne  halsede,  og  Fasan- 
hanerne fløj  skrigende  op.  De  troede  først, 
det  var  dem,  det  gjaldt,  men  denne  Gang 
var  det  ædlere  Vildt  —  det  var  vor  lang- 
næbede Ven  —  Scolopax  —  Skovsneppen, 
alle  Jægeres  Lyst. 

Der  kom  Liv  i  Tingene.  Naso  stod  paa 
en  Granholm  —  stod  som  en  Pæl  med 
Halen  stift  i  Vejret.  »Han  staar,  Greve!« 
raabte  Hansen  med  dæmpet  Halslyd,  og 
Winterfeldt  arbejdede  sig  frem  mellem  de 
tætte  Smaagraner.  Husch !  Op  gaar  Sneppen, 
Bøssen  hæves  —  nu  de  løse,  ugleagtige 
Vingeslag  og  de  store  Slag  til  højre  og  venstre, 
saa  Flugten  lige  ud  —  et  Knald,  og  som  en 
Skindhue  falder  Sneppen  til  Jorden. 

Apport,  Naso ! 

Hansen  brølte  Hurra.  Den  første  Sneppe 
var  Grev  Alfreds!  Videre!  Skoven  er  fuld  af 
dem!  Apporte,  Naso!  Det  var  ret!  Avancér! 
Fremad  igjen! 

Det  passerede  konstateres  ned  ad  Kjæden, 
medens  man  gaar  videre.  Nu  staar  Chasseur. 
Bum  —  bum!  Nummer  to!  Og  videre  gaar 
det,  Knald  paa  Knald.  Opskræmt  flygter 
Hare  og  RaadjT  gjennem  Kratskoven,  Skov- 
skaderne skriger  og  flygter  i  Etaper  fra  Træ 
til  Træ.  Hunden  staar,  Sneppen  gaar  op. 
Jægeren  skj^der.    Undertiden  gaar  det,  under- 

tiden  gaar  det  forbi;    men    saa   er   det   altid 
Bøssens  eller  Terrænets  Skyld. 

»Pokker  til  vanskeligt  Skud  !«  siger  Ejler 
Parsberg.  —  »Fanden  heller!«  mener  Skov- 
rideren. »Fremad!«  Og  da  Klokken  er  to 
og  Storskoven  er  gaaet  igjennem  med  en 
ganske  kort  Frokostpavse,  er  der  falden  45 
Snepper. 

»Jeg  skal  love  for^  at  Hofjægermesteren 
paa  Havreholm  vil  ærgre  sig!«  ler  Hansen. 
»Han  skal  saagu'  have  det  pr.  Telefon  med 
det  samme,  vi  kommer  hjem!« 


VI. 

r  aa  Baastrup  skulde  der  være  extra 
grand  Diner  for  Lensgreven.  Det  vil  sige, 
Erik  maatte  ikke  invitere  Naboerne.  Grev 
Alfred  vilde  være  ene  med  ham  for  at  blive 
introduceret  paa  Egnen,  som  han  kaldte  det, 
og  faa  at  vide,  hvad  man  skulde  gjøre  eller 
lade  være  at  gjøre. 

Jeg  holder  saa  Pokkers  af  at  være  orien- 
teret, sagde  han.  Saa  begaar  man  ingen 
Fejltagelser.  —  Erik  og  Grev  Alfred  vilde  i 
den  Anledning  snakke  gammelt  og  nyt 
sammen. 

Jomfru  Mortens^en  overgik  sig  selv  i 
Henseende  til  Madlavningen.  5  å  6  Retter 
med  en  halv  Dags  Varsel,  og  hver  Ting  paa 
sin  Plads.     Det  havde  knebet,  og  Mortensen 

havde  skjældt  og  bandet  og  stroppet  Pigerne 
op,  givet  Drengen  Hans  et  Par  forsvarlige 
Lussinger  og  skaaret  sin  venstre  Pegefinger. 
Men  det  gik!  Klokken  sex  præcis  var  Maden 
færdig. 

Suppe  Juliane,  som  Mortensen  sagde. 
»Risotter«,  kogt  Gjedde  fra  Dalby  Sø,  extra 
lækker,  med  Peberrod,  Fillet  de  Boeuf,  med 
Trøfler,  og  Snepper  —  Snepper  med  Jomfru 
Mortensens  Sneppebrød,  der  fik  Tænderne 
til  at  løbe  i  Vand  i  tre  Fjerdingvejs  Om- 
kreds, Stiltonost  og  den  traditionelle  Kara- 
melbudding +  Dessert. 

Erik  og  Grev  Alfred  havde  selv  været 
nede  i  Kjælderen  med  gamle  Nielsen,  Tje- 
neren, og  gjort  et  skjønsomt  Udvalg.  For- 
uden Bordvinen  en  Flaske  Rhinskvin  i 
Metternich- Aftapning  fra  75,  to  Mouton- 
Rotschild,  en  Flaske  London  Particular  af 
gamle  Banners  berømmelige  Kjælder  og 
Pommery  extra  sec.      Tre  Flasker  foreløbig. 

For  Kognac'en  sørgede  gamle  Nielsen  i 
al  Hemmelighed.  Det  var  gammel  Skik  paa 
Baastrup;    det  vil  sige,   at  den  serveredes  af 

det  Træ,  som  afdøde  Conrad  WinterfekU 
havde  givet  sin  Fætter  Fritz  Banner  til  lians 
halvtredsaars  Jubilæum  som  Godsejer  en 
Gang  i  7()'erne.  Der  var  ingen,  der  vidste, 
hvor  gammel  den  var;  men  den  smagte  — 
og  saa  kom  der  en  stærk  Ed  —  som  den 
hellige  Faders  Taarer  paa  et  betrængt  Men- 
neskes Ansigt,  mente  Skovrideren.  Og  paa 
det  Omraade  var  han  en  Kj ender. 

Middagen  gik  fortræfTelig.  Der  var 
Stemning  over  hele  Linien.  Skovrider  Hansen 
snakkede  løs  for  to;  Grev  Alfred  fortalte 
uartige  Historier  fra  Kairo,  og  Ejler  Pars- 
berg  drak  som  en  Helt,  indtil  han  efter 
Karamelbuddingen,  blidt  ledsaget  af  gamle 
Nielsen,  førtes  op  paa  sit  Værelse.  Her  for- 
langte han  demonstrativt,  at  Stuepigen,  den 
kjønne  Hanne,  skulde  hjælpe  liam  til  Sengs, 
men  lod  sig  dog  henlægge  af  Tjenerdrengen 
Hans,  livorpaa  han  endelig  sov  hen  i  mild 
Salighed. 

Ved  Desserten  blev  Mortensen  kaldt  ind 
for  at  komplimenteres.  Hun  kyssede  Grev 
Alfred    paa    Haanden    og    græd    af    Rørelse, 

medens  Hansen  luede  som  en  Sol  i  Vester- 
led.  Kaffen  og  Kognac'en  kom  ind  og  med 
den  nogle  »Giftnudler«  i  ca.  1  Fods  Længde, 
som  Erik  fik  direkte  fra  Hamborg,  rene 
Todtschlågere,  men  med  en  Aroma,  der  ti- 
dobbelt forhøjede  Fordøjelsestimens  Nydelse. 
Hansen  var  tilsidst  falden  i  en  veder- 
kvægende, men  ikke  absolut  lydløs  Slummer; 
den  afbrødes  af  Skytten  Arthur,  der  meldte 
Skovriderens  Gig  og  derpaa  lodsede  sin 
Herre  og  Mester  hjem  til  »Skovly«,  hvor 
Hansens  Viv  for  Gud  og  Mennesker  —  efter 
forgæves  at  have  søgt  at  pumpe  ham  — 
læste  ham  Texten  efter  de  bedste  og  kraf- 
tigste Mønstre,  uden  at  Hansen  svarede  et 
Muk.  Han  sov  som  en  Sten  og  snorkede, 
saa  at  Kronhjortgeviret  ude  i  Forstuen 
rystede  som  under  en  Vinterstorm. 

—  Winterfeldt  og  hans  Vært  sad  længe 
tavse  og  nød  Cigarerne,  indtil  Middagens 
bhde  Taager  begyndte  at  lette.  Saa  gik  de 
ind     i    Billardværelset    og    fik    Whisky    og 

Apollinaris,  medens  de  gik  løs  paa  en 
Three-bali 

De  spillede  ypperligt  begge  to,  men 
Alfred  var  Mesteren ;  han  kunde  gjøre  Serier 
paa  40  og  førte  en  Kø,  som  en  første  Klasses 
Markør  vilde  have  misundt  ham.  Det  laa 
i  Haandelaget. 

De  spillede  ikke  om  noget.  Naar  man 
gaar  saadan  en  deux^  er  det  dumt.  Der  var 
jo  ingen  af  dem,  der  brød  sig  om  at  tjene 
Penge.  Skulde  det  være,  spillede  de  1  Krone 
Pointet  med  Paréer  ad  libitum ;  men  naar  de 
var  alene,  helst  om  ingen  Ting.  Spillet 
morede  dem  lige  godt  for  det,  og  saaledes 
havde  de  spillet,  fra  de  var  Drenge. 

Deres  Fædre  var  Fættere;  de  kunde 
ikke  huske  den  Tid,  de  ikke  havde  kjendt 
hinanden.  De  var  lige  gamle  og  opdragne 
sammen,  havde  fulgt  hinanden  i  Latinskolen 
i  Provinsbyen  og  i  Huset  hos  den  samme 
alderstegne  Auditør,  for  hvem  de  repræsen- 
terede en  Extraindtægt  af  3000  Kr.  om  Aaret. 
Dimitterede  sammen  med  3die  Karakter 
havde    de    tumlet    sig    i    Hovedstaden    i    de 


110 

samme  Saloner  og  i  de  samme  Knejper. 
De  var  dumpede  sammen  til  statsviden- 
skabelig Examen  og  endelig  i  Fællig  listede 
igjennem  ved  Hjælp  af  en  særlig  dreven 
Manuduktør.  Saa  havde  Alfred  slaaet  sig 
paa  Diplomatien  og  Erik  paa  Landvæsenet^ 
og  i  en  tidlig  Alder  havde  de  overtaget  God- 
serne i  en  fortrinlig  Stand.  Alfred  var  bleven 
i  Diplomatiet  ogsaa  efter  den  gamle  Excel- 
lences Død,  indtil  han  blev  kjed  af  det  og 
gav  sig  til  at  ture  rundt  paa  Jagt  i  Albanien 
og  paa  Ceylon   for   egen  Regning  og  Risiko. 

Nu  var  han  kommen  hjem  —  sex  og 
tredive  Aar  var  de  begge  to  —  og  nu  gik  de 
og  spillede  Billard  akkurat  som  i  gamle 
Dage.  Den  Gang  var  det  Caroline  eller 
Skurremurre;  nu  var  det  Three-balL 

Staffagen  var  den  samme,  og  selv  var 
de  uforandrede,  blot  med  lidt  mere  Erfaring, 
men  uden  Weltschmerz. 

Erik  fejlede  en  Karambolage  i  Kvart  og 
markerede  24. 

»Nu  gifter  jeg  mig,  Alfred  .  .  « 

»Saa  —  med  hvem?« 

»Med  Sophie  Parsberg  .  .  .« 

»Naa,  med  vor  Ven,  Nimrodens  Søster 
.  .  .  Hun  skal  jo  være  sød,  og  Partiet  er  i 
alle  Maader,  som  det  bør  være.  Jeg  gratulerer 
dig,  Erik.  Du  har  længe  trængt  til  det. 
Hvordan  har  du  kunnet  holde  det  ud  her- 
ovre i  al  den  Tid?« 

»Aah  —  Naboerne,  du,  og  —  ærlig 
talt  —  jeg  syntes  længe,  det  var  rarest  at 
have  det  for  mig  selv.  Mortensen  er  en 
Perle,  og  jeg  holdt  af  at  kunne  tumle  mig, 
som  jeg  vilde.  Og  du  ved  nok,  Kvinder  kan 
man  altid  faa  .  .  .« 

»Hvem  har  du  havt,  siden  Stella  rejste 
til  Brasilien;  den  Gang  var  du  lige  ved  at 
gjøre  Dumheder  .  .  .« 

»Aa,  ingen  bestemt,  du!  Stella  var  min 
sidste  Flamme.  Hun  var  god  nok  —  Fred 
være  med  hende!  Nu  sælger  hun  vel  Gule- 
rødder ovre  i  Rio,  hvis  hun  ikke  er  død  og 
begravet  for  længe  siden.  Hun  løb  med  en 
Sagfører,  som  hun  havde  snydt  mig  med  i 
lang  Tid.  Ham  huggede  de  i  Marseille;  men 
Pigebarnet  vilde  saagu'  ikke  hjem  med.    Hun 

blev;  hun  vilde  vente  dernede,  sagde  hun. 
Han  blev  hurtig  besørget  og  slap  vel  fra  det. 
Pokker  maa  vide,  hvem  der  betalte  Gildet!« 

»Det  gjorde  jeg,  gamle  Ven!  Du  skulde 
egentlig  aldrig  havt  det  at  vide,  men,  hvad 
Fanden,  nu  ved  du  det!  .  .  .  Din  Søster  Al- 
vilda skrev  til  mig,  at  du  var  rent  gal,  og 
jeg  var  den  Gang  i  Paris.  Saa  fik  jeg  fat 
i  Pigebarnet  og  klarede  Sagen.  Hun  var 
Pokkers  fix,  og  du  var  et  Fæ  den  Gang. 
Pigen  brød  sig  Fanden  om  dig;  men  en  sød 
Djævleunge  var  hun.  Det  var  saagu'  ingen 
billig  Historie  .  .  .« 

»De  Penge  skal  du  have  igjen,  Alfred. 
Lad  os  faa  det  ordnet  en  Gang.  Der  er 
ingen  Mening  i,  at  du  har  Bekostning  med 
mine  Amouretter.  Javist  var  jeg  dum.  Men 
det  gik  godt,  og  det  var  Pokkers  praktisk 
taget  af  dig.  Husk  paa,  at  vi  faar  det  ordnet 
med  Justitsraadeii.  Han  sætter  det  paa 
Jagtkontoen;  dér  opfører  han  mine  Synder, 
den  ærlige  Sjæl  —  af  Hensyn  til  min  vor- 
dende Gemalinde,  siger  han.  Men  han 
sætter    et    Kryds    neden    for    Linien    —    for 


Mindernes  Skyld  .  .    .     Hvor  meget  var  det, 
Alfred?« 

»Det  kan  jeg  saamænd  ikke  huske. 
Men  du  skal  gjærne  faa  Regnskabet  med 
Bilag  og  det  hele  .  .  .  Saa  du  vil  altsaa 
gifte  dig!  Jeg  venter  lidt  endnu.  Nu  vil  jeg 
hvile  mig  lidt,  blive  herovre  og  holde  Siesta, 
skj^de  dine  Kronhjorte  og  se,  om  jeg  kan 
faa  noget  af  det  Kram  til  at  holde  til  paa 
Knudstrup.  Det  er  snavs  med  Jagten  dér. 
Johnson  mener  heller  ikke,  at  Fasanerne  vil 
trives,  og  Dyrene  kan  jeg  ikke  holde;  jeg 
hader  Dyrehaver.  Men  nu  skal  vi  se,  hvad 
der  kan  gjøres.     Du  er  jo  Fagmand  .  .  .« 

Saa  spillede  de  videre.  Alfred  havde  200 
Points  forud;  saa  meldte  Nielsen  Theen,  og 
de  gik  ind  i  Herreværelset. 

Winterfeldt  gik  rundt  og  saå  paa  Foto- 
grafier. Der  var  et  helt  Galleri,  Størsteparten 
Dameportræter.  De  ikke  absolut  ulastelige 
havde  han  i  Paaklædningsværelset,  Beau- 
monden  i  sit  eget  Værelse.  Ogsaa  af  dem 
var  der  et  Udvalg.  Han  var  jo  Kurmager 
om  en  Hals.    Winterfeldt  talte  otte  Fotografier 

Fruen    paa  Havreholm.  8 

af  Lissy  Steinbach,  Fruen  paa  Havreholm. 
Otte  —  hvilket  foranledigede  ham  til  at 
gjøre  en  Bemærkning. 

»Er  det  sandt,  det  med  Fru  Lissy?  Folk 
har  snakket  saa  meget  om  det,  og  Alvilda 
gik  mig  stærkt  paa  Klingen,  da  jeg  besøgte 
hende  og  Huitfeldt  i  Rom.  Jeg  sagde,  at  jeg 
vidste  ikke  noget,  men  hun  lod  til  at  være 
vel  underrettet.  Hun  lo  deraf  og  haabede, 
at  det  gik  over  i  rette  Tid.  Det  vil  glæde 
hende,  naar  hun  hører,  at  du  skal  giftes  .  .  . 
Naa,  du  —  er  det  saa  sandt,  det  med  Fru 
Lissy?« 

»Ja  — «  sagde  Erik  langsomt.  Spørgs- 
maalet  kom  saa  pludseligt,  og  han  vidste 
først  ikke  rigtig,  hvad  han  skulde  svare ;  men 
saa  syntes  han,  at  der  var  ingen  Grund  til 
at  skjule  Historien  for  Alfred,  da  alle 
kjendte  den. 

»Hvad  skal  der  saa  blive  af  hende?« 
»Det  var  maaske  noget  for  dig!« 
Ordene    slap  Erik   ud   af  Munden  halvt 
ubevidst.    Han  var  højrød  i  Hovedet  og  saå 
usikkert  hen  paa  Vennen. 

»Ja  saagu',«  spøgte  Winterfeldt. 

»Du  vilde  ikke  blive  narret,«  vedblev 
Erik  stadig  med  den  samme  underlige 
Følelse  af,  at  han  ikke  vidste,  hvad  han 
selv  sagde.  »Hun  er  Pokkers  sød  og  for- 
bavsende forstandig  —  især  er  hun  blevet 
det  i  de  senere  Aar.  Det  er  hende,  der 
holder  hele  Krammet  sammen  paa  Havre- 
holm; hun  er  et  rent  Finansgeni.  Jørgen 
har  ikke  et  Kvæk  at  sige  udover  sine  daar- 
lige  Vittigheder.  Lissy  fører  Regnskabet, 
taler  med  Fæsterne  og  med  Godsforvalteren, 
^g  j^g  —  j^^  j^g  ^r  undertiden  Bankier;  der 
er  ingen  synderlig  Risiko  ved  det  .  .  .« 

Winterfeldt  havde  taget  et  stort  Billede 
af  Lissy,  der  stod  paa  et  tyrkisk  Perlemors- 
bord.  Hun  var  i  Galla,  dybt  nedringet, 
smilende  med  de  underlig  vildsomme,  men 
dybe  Øjne.  Og  hendes  Buste  —  Venus  fra 
Milano,  plejede  Skovrider  Hansen  at  sige. 

Winterfeldt  blev  ved  at  stirre  paa  Por- 
trætet.  Han  kjendte  ikke  synderligt  til 
F'ruen  paa  Havreholm,  vidste  kun,  at  hun 
skulde  være  rar  og  hyggelig.    Men  vidunder- 

8* 

lig  dejlig  saå  hun  ud;  det  kunde  ikke 
nægtes. 

Han  gav  sig  god  Tid  til  at  stille  Billedet 
hen  paa  dets  Plads. 

»Er  det  sandt  — «  spurgte  han  lang- 
somt —  »at  Jørgen  ved  det  hele  og  har 
fundet  sig  i  Situationen  .  .  .« 

Erik  trak  paa  Skuldrene. 

»Skal  ikke  kunne  sige  det.  Der  var  en 
Tid,  hvor  jeg  troede  det.  Muligvis  vil  han 
tage  dig  det  ilde  op,  hvis  du  ikke  gjør  hans 
Kone  den  skyldige  Opvartning.  Saa  alene 
af  den  Grund  .  .  .« 

Nu  blev  det  Winterfeldt  for  meget  af 
det  gode.  Han  gik  hen  og  stillede  sig  foran 
Vennen,  der  havde  talt  sig  mere  og  mere 
rød  i  Hovedet. 

»Sig  mig,  Erik  —  hvad  mener  du?« 

»Mener?«    gjentog  den  anden  forbavset. 

»Jeg  antager,  at  du  umuligt  kan  være 
paa  det  rene  med,  hvad  du  der  siger  .    .    .« 

»Ja,  jeg  er  et  Asen!«  — det  stod  pludse- 
lig klart   for  Erik,    hvor  brutalt  han   havde 

baaret  sig  ad.  Han  saå  mørkt  ned  for  sig. 
»Jeg  er  et  Asen.  Men  du  maa  undskylde 
mig;  jeg  ved  ikke  selv,  hvorledes  jeg  har 
det  .  .  .  Det  rider  mig  som  en  Mare  ved 
Nattetid,  dette  usalige  Forhold,  som  jeg  ikke 
har  havt  Kraft  til  at  bryde,  men  som  maa 
og  skal  brydes  .  .  . 

Du,  som  er  saa  sikker  og  stærk  —  du 
ved  ikke,  hvad  det  vil  sige  at  føle  sig  bunden 
paa  Hænder  og  Fødder.  Jeg  føler  det  under- 
tiden, som  om  mit  Hoved  skulde  sprænges. 
Jeg  kan  ikke  gjøre  det  forbi.  Jeg  elsker 
ikke  denne  Kvinde;  jeg  har  maaske  aldrig 
elsket  hende.  Hun  kastede  sig  i  mine  Arme, 
fordi  hun  følte  sig  jaget  og  saaret.  Jeg  ansaa 
det  for  min  Pligt  at  beskytte  hende  —  og 
hun  spændte  mig  i  sine  Garn  og  tog  mine 
Sanser  fangen  i  en  Rus,  der  døvede  min 
Forstand.  Jeg  syntes  en  Tid,  at  det  var 
Lykke.  Jeg  troede  paa  Rusen.  Saa  gik 
Tiden,  og  jeg  vaagnede.  Forholdet  var 
kommet  ligesom  i  hverdagsagtige  Folder. 
Baandene  snærede  i  Grunden  ikke,  og  stadig 
troede  jeg,  at  det  kun  beroede  paa  mig  seh\ 

naar  de  skulde  briste.  Jeg  havde  Medliden- 
hed med  hende,  vilde  ikke  saare  hende,  og 
jeg  syntes,  at  jeg  uden  Skade  kunde  lade 
alt  blive  ved  det  gamle.  Saadan  bøjede  det 
frem  og  tilbage  —  Trangen  til  at  br5^de  og 
min  Ulyst  til  at  foretage  det  afgj ørende 
Skridt.  Saa  det  daglige  Liv  med  dets  hun- 
drede Smaating  —  Vanen  —  kort  sagt,  det 
blev,  som  det  var  ... 

Indtil  jeg  mærkede,  at  jeg  var  træt.  Men 
da  var  det  for  sent.  Nu  kunde  jeg  ikke 
gjøre  det  forbi  .  .  .  Om  du  vidste,  hvor  det 
har  pint  mig  og  piner  mig  endnu  .  .  .« 

»Tag  dig  sammen,  Erik!  Du  maa  tage 
dig  sammen  og  bære  dig  ad  som  en  Mand!« 

»Det  har  jeg  lovet  mig  selv  hver  eneste 
Dag.  Jeg  har  skrevet  Breve  —  Brev  paa 
Brev  og  revet  dem  alle  i  Stykker.  Jeg  føler 
mig  saa  lille  og  ussel,  naar  jeg  læser,  hvad 
jeg  har  skrevet.  Tomme,  flove  Ord,  Ord, 
der  raaber  til  mig,  at  jeg  er  en  fejg  Pjalt .  .  . 
Og  nu  i  Aften !  Vil  du  tro,  at  jeg  mente, 
hvad  jeg  sagde  til  dig.  Jeg  mente  det.  Jeg 
sad    i    Tankerne    og    nød    den    Udgang    paa 

Historien.  Saa  vidt  er  det  kommet  med 
mig,  at  jeg  sidder  og  handler  om  hende!  .  .  . 
Hvis  dette  Forhold  ikke  løses;  hvis  jeg  ikke 
igjen  bliver  en  fri  Mand,  saa  .  .  .«  Han 
gjorde  en  Bevægelse  henimod  Bøsseskabet, 
hvis  Vaaben  stod  pudsede  og  blankt  skin- 
nende i  sirlig  Række. 

»Du  skal  tage  dig  sammen,  Erik!«  gjen- 
tog  Winterfeldt  alvorlig.  »Nu  g j ælder  det 
din  Fremtid,  og  du  har  ikke  Lov  til  at 
kaste  den  unyttig  hen.  Vi  faa,  der  er  til- 
bage af  de  gamle  Slægter,  har  dog  en 
Tradition  at  holde  oppe.  Hænder  det,  at 
vi  kommer  paa  gale  Veje,  at  vi  handler,  som 
Mænd  af  Ære  ikke  maa  handle  —  og  det 
sker  desværre,  sker  hyppigere,  end  det  burde 
ske  —  saa  gjælder  det  for  os  dobbelt  om, 
at  vi  ikke  synker  sammen  som  Vrag,  men 
rejser  os  igjen  med  ærlig  Vilje  til  at  raade 
Bod  paa,  hvad  vi  har  fejlet.  Det  maa  vi 
gjøre  baade  for  vor  egen  og  de  andres 
Skyld. 

Du  har  baaret  dig  galt  ad.  Du  skylder 
dig   selv   og  dit   Navn    ikke    at   fortsætte    et 

Forhold,  som  er  hæsligt  og  umoralsk  i  det 
Øjeblik,  du  tænker,  som  du  nu  gjør.  Men 
det  er  Tid  endnu,  naar  du  blot  mander  dig 
op.  Byg  op  paa  frisk  og  bar  Bund  og  vis, 
hvad  du  duer  til  .  .  .« 

Erik  saå  op.  »Du  har  Ret  —  jeg  har 
handlet  uhæderligt,  men  jeg  vil  søge  at  gjøre 
godt,  hvad  jeg  har  forbrudt.  Du  mener  vel 
ogsaa,  at  jeg  har  baaret  mig  lumpent  ad 
mod  Jørgen.    Men  husk,  hvordan  han  er  .  .  .« 

»Du  misforst aar  mig,«  svarede  Winter- 
feldt.  »Du  misforstaar  mig  ganske.  Elskede 
du  denne  Kvinde,  der  er  kommen  til  dig  i 
sin  dybe  Nød,  i  Sorgen  og  Angsten  over  sit 
forspildte  Liv  —  elskede  du  hende,  saa 
kunde  du  tage  hende  i  dine  Arme  trods 
Mængdens  Skumlen  og  giftige  Sladder.  Saa 
havde  du  og  hun  Ret  til  at  trodse  det  alt- 
sammen og  leve,  som  I  selv  vilde.  Kunde 
I  end  ikke  forandre  Tingenes  Gang  og  Ver- 
dens Orden,  saa  vilde  den  dog  tillade  jer  at 
leve  efter  eders  egen  Hu.  Verden  skulde 
nok  rette  sig  efter  jer;  det  gjør  den  altid; 
det  har  du  selv  set.     Fordomme  og  snærpet 

Moral  anvendes  kun  mod  de  smaa  og  fattige 
her  i  Livet.  For  Samfundets  Mægtige  bøjer 
man  Ryg  —  alle  gjør  det,  næsten  alle  uden 
Undtagelse.  Den  Side  af  Sagen  kunde  du 
have  taget  dig  let.  Men  du  bryder  dig  ikke 
om  hende.  Du  elsker  endogsaa  en  anden, 
siger  du.  Saa  bliver  Forholdet  en  Raahed, 
ja,  mere  end  det,  det  er  vanærende  baade 
for  dig  og  for  hende.  Og  det  maa  være 
forbi  .  .  .« 

Erik  saa  op  paa  Vennen  ligesom  før. 

»Synes  du,  jeg  skulde  skrive?« 

»Nej,  man  skal  aldrig  skrive.  Man 
skriver  til  sin  Skræder  eller  Skomager.  Men 
hvor  det  gjælder  om  noget,  der  taler  man. 
Du  skal  tale  rent  ud  til  hende,  og  er  hun 
den,  jeg  antager  hende  for,  saa  vil  hun  for- 
staa  dig  .  .  .« 

Erik  sad  længe  og  tænkte. 

»Kunde  ikke  du  .  .  .?« 

»Nej,  man  sender  ikke  andre  —  man 
gaar  selv.  Men  det  skal  gjøres  i  Morgen 
den  Dag.  Jo  før  jo  heller;  du  maa  ud  af 
dette  .   .  .« 

Erik  saå  træt  og  modløs  ud.  Nielsen 
kom  og  meldte  Grevens  Vogn. 

»Saa  Godnat,  kjære  Ven,  og  Tak  for  i 
Dag!  I  Morgen  Aften  kommer  du  til  mig, 
og  saa  beder  jeg  om  et  muntert  Smil  som  i 
de  gode,  gamle  Dage.« 

Dermed  skiltes  de. 

Erik  laa  længe  vaagen  og  tænkte.  Han 
vilde,  han  maatte;  nu  skulde  det  ikke  op- 
sættes længer. 


Dagen  efter  stod  Lissy  paa  Pynten,  hvor 
Strandvængerne   skraanede   ned  mod  Havet. 

Solen  var  ved  at  gaa  ned.  Rødviolette 
laa  Skyerne  i  Vest,  lange,  stribede  Skyer  i 
Horisonten,  dunede  Fjerskyer  højere  paa 
Himlen,  og  mørke,  tunge  og  graa  ud  over 
Havet. 

Havet  selv  laa  fuldstændig  stille,  men 
mørkt,  ubelyst,  og  Vandet  rislede  ensformigt 
og  monotont  mod  Strandens  Stene.  Dalby 
Sø    i    Vest    laa    derimod    beskinnet    af    den 

iiedgaaende  Sol  med  Kirkens  brede,  røde 
Tegltag  og  de  høje  Ege  paa  Kirkegaarden 
belyste  af  Solnedgangsskæret.  Den  venlige, 
sivkransede  Sø  tegnede  sig  i  Landskabet  som 
et  mørktblankt  Skjold,  hvor  Blishønsene 
flaksede  omkring  og  trak  glimtende  Striber 
i  den  rolige  Flade,  medens  deres  skarpe 
Skrig  lød  ud  i  den  stille  Aften. 

Paa  Nørremarken  i  Skovkanten  traadte 
Bukken  frem,  forsigtig  spejdende,  og  efter  at 
have  overtydet  sig  om,  at  der  var  Fred  og 
ingen  Fare,  æsede  den  langs  Skovkanten  og 
vandrede  langsomt  længere  og  længere  ud. 

Raaerne  kom  frem,  mere  modige,  fordi 
de  aldrig  blev  jagede  om  Dagen.  Kun  ved 
Nattetid  faldt  en  enkelt  for  Krybskytternes 
Hagl.  Haarlaget  brødes  mellem  Sommer- 
og  Vinterdragt.  En  Gang  imellem,  naar  en 
Vogns  Rullen  hørtes  langt  borte,  rejste  Dyrene 
Hovedet  og  spidsede  Gehørerne.  Stundom 
opskræmtes  et  af  dem  og  foer  med  lette  Hop 
hen  over  Marken,  saa  man  saå  Bagkroppens 
hvide   Trekant     over    de    fine,    tynde    Ben. 

Saa  stod  det  stille  og  lyttede,  før  det  æsede 
videre. 

Dalby  Kirkeklokke  ringede  til  Solned- 
gang. 

Lissy  sad  paa  en  Bænk  med  Ryggen 
vendt  mod  Havet  og  saå  ned  over  Marken 
og  Søen. 

Nu  knirkede  Grenene  bag  ved  hende, 
og  hun  vendte  sig  om.  Det  var  Erik. 
Biichsflinten  hang  over  hans  højre  Skulder; 
han  gik  aldrig  i  Skoven  uden  den. 

Det  lod  til,  at  han  havde  ventet  at  træffe 
hende  her. 

Hun  nikkede  venligt  Godaften. 

»Her  er  smukt!«  Hun  pegede  ud  over 
Landskabet  og  den  nedgaaende  Sol.  »Her 
er  godt  og  fredeligt  herude;  det  stemmer  os 
andre  rolige  og  glade  trods  vore  smaa,  dag- 
lige Sorger  .  .  .« 

Erik  saå  alvorlig  paa  hende  og  satte  sig 
hos  hende  paa  Bænken. 

»Lissy  —  lad  os  tale  sammen  i  Aften, 
tale  sammen  i  Fred  og  god  Forstaaelse  .  .  .« 

Hun  saå  spørgende  op  paa  ham,  men 
kun  et  Øjeblik  —  saa  forstod  hun,  hvad 
han  vilde. 

»Du  kommer  for  at  sige  mig  det?« 
spurgte  hun  koldt. 

»Ja,«  svarede  han.  »Jeg  kommer  for 
at  sige  dig  det  —  at  det  maa  være  forbi. 
Vær  ikke  vred,  men  det  maa  og  skal  siges. 
Den  Uklarhed,  som  er  mellem  os,  er  uværdig 
for  os  begge.     Ikke  sandt,  Lissy?« 

»Du  elsker  altsaa  Sophie?«  spurgte  hun 
i  samme  Tone  som  før. 

Erik  tav. 

»Du  elsker  hende  —  du  kan  ligesaa 
godt  sige  mig  det,  Erik,  og  du  vil  nu  være 
fri  for  mig  .  .  .« 

Han  svarede  ikke.  Han  havde  en  in- 
stinktsmæssig  Fornemmelse  af,  at  han  ikke 
var  Herre  over,  hvad  der  vilde  ske,  men  at 
det  udelukkende  afhang  af  hendes  Vilje,  og 
at  hun  havde  det  i  sin  Magt  at  binde  ham 
endnu  fastere,  og  det  uagtet  han  saa  inderlig 
gjærne  vilde  være  fri. 

Ogsaa  hun  tav  lidt,  før  hun  fortsatte: 
»Her  er  ikke  Tale  om  dig  og  hende, 
men  om  dig  og  mig.  Du  har  været  mig 
kjær.  Frivillig  har  jeg  kastet  mig  i  dine 
Arme,  og  frivillig  har  jeg  givet  mig  hen  til 
dig,  fordi  jeg  syntes,  at  der  ikke  fandtes 
anden  Redning  for  mig.  Jeg  syntes,  du  var 
saa  god  og  stærk;  jeg  syntes,  at  hos  dig  var 
der  Værn  for  al  Nød  og  for  alle  Forsmædelser. 
Jeg  søgte  ind  til  dig,  og  du  gjorde  mig  tryg. 
Om  du  var  den  rette  — hvor  vidste  jeg  det! 
Men  ved  din  Side  kunde  jeg  trodse  Folke- 
snak og  huslig  Elendighed;  ved  din  Hjælp 
overvandt  jeg  alt  det  onde  og  stygge,  der 
omgav  mig.  Altsammen,  fordi  jeg  troede  dig 
stærk  og  god  ... 

Men  saa  mærkede  jeg,  at  jeg  havde 
taget  fejl.  Det  var  ikke  alene  de  ydre  Fjen- 
der, jeg  havde  at  kæmpe  med;  jeg  maatte 
ogsaa  kæmpe  med  dig,  kæmpe  med  dig  om 
dig  selv.  Og  jeg  prøvede  Kampen;  jeg  troede 
endnu  paa  Lykken  ...  at  den  kunde  vindes. 
Det  har  jeg  troet  lige  til  dette  Øjeblik.  Nu 
kæmper  jeg    ikke    mere.     Jeg    lægger    mine 

Vaaben  ned;  der  er  intet  at  vinde.  Du  er 
ikke  Kampen  værd  .  .  .« 

Hun  havde  rejst  sig  og  stod  foran  ham 
i  sin  fulde  Højde,  medens  han  blev  siddende 
paa  Bænken  uden  at  se  op  paa  hende. 

»Jeg  har  vel  ikke  fortjent  det  bedre/< 
vedblev  hun.  »Jeg  hører  til  de  Stakler,  hvis 
Liv  er  blevet  forhutlet  fra  Begyndelsen  af. 
Et  Hjem  har  jeg  aldrig  havt,  og  saa  snart 
jeg  var  gammel  nok  dertil,  skyndte  man  sig 
at  faa  mig  forsørget,  ligegyldig  hvad  der  saa 
gik  til  Grunde  i  mig  derved.  Hvad  skulde 
jeg  vel  blive  andet  end  det,  jeg  er  blevet! 
Som  det  er  gaaet  mig,  gaar  det  hundrede 
andre  Kvinder,  der  har  faaet  altfor  ringe 
Ballast  med  ud  i  Livet.  Det  kan  ikke  nytte 
at  græde  over  det  .  .  .  Men  du,  Erik,  du 
trænger  til  Solskin,  til  Blomsterduft  og  Fugle- 
sang. Du  har  din  Frihed,  stakkels  Ven  — 
du  behøver  ikke  at  bede  derom.  Der  venter 
dig  et  Dueslag  og  en  øm  Mage;  skynd  dig 
—  flyv  hjem,  min  Fugl,  og  byg  din  Rede  .  .  .« 

Erik  følte  sig  usikker;  han  havde  ventet, 

hun  vilde  tage  det  anderledes,  men  han 
strakte  sin  Haand  ud  mod  hende. 

»Jeg  vil  bede  dig  om,  Lissy,«  sagde 
han,  »at  du  vil  huske  paa,  at  jeg  altid  bliver 
ved  at  være  dig  en  trofast  Ven  .  .  .« 

Hun  lod,  som  om  hun  ikke  hørte 
hans  Ord. 

»Naar  du  en  Gang  taler  med  Sophie  om 
mig,«  sagde  hun,  »saa  tal  ikke  til  hende  om  den 
Drøm,  vi  har  drømt  sammen.  Skjønt  det  gjør 
du  vel  alligevel.  Du  maa  jo  gjøre  op  med 
Fortiden.  Men  nævner  du  mig  for  hende, 
saa  glem  ikke  at  sige  hende,  at  jeg  havde 
dig  kjær,  den  Gang  jeg  troede,  du  var  stærk 
og  myndig,  og  at  jeg  forlod  dig,  da  jeg  saå, 
at  du  var  svag  og  tvivlende.  Tro  mig,  Erik, 
du  er  endnu  som  et  Siv  i  min  Haand,  men 
du  er  fri,  hører  du  —  du  er  fri  .  .  .« 

Uden  at  høre  hans  Svar  gik  hun  ned 
over  Bakken,  vendte  sig  ikke  om,  men  fort- 
satte tilsyneladende  rolig  og  sindig  sin  Vej. 

Raavildtet  løftede  Hovedet  og  sprang  i 
gratiøse  Hop  hen  ad  Marken,  ind  over  Stenten 
og  forsvandt  i  Skoven. 

Erik  blev  staaende  alene  oppe  paa  Pj^nten. 
Solen  gik  ned  bag  Trætoppene  paa  den  anden 
Side  Dalb}^  Sø.  Nu  var  alle  Skyerne  mørke- 
graa  —  kun  i  den  vestlige  Horisont  strakte 
sig  et  rødgyldent  Bælte,  Gjenskinnet  af  Solen, 
der  havde  gjernt  sig  bag  Skovbrynet. 

Fra  Strandvængerne  lød  Fasanernes 
Skogren,  idet  de  gik  til  Ro  i  Trætoppene, 
og  derimellem  blandede  sig  en  enkelt  Skov- 
skades skarpe  Skrig. 

Erik  vendte  sig  om  og  gik  hjem  efter. 
Inde  paa  Hovmarken ,  firsindstyve  Alen 
fra  ham,  ved  Hjørnet  af  Storskoven,  stod 
en  prægtig  Buk,  fuldt  fejet  trods  den  tid- 
lige Aarstid.  Den  lagde  ikke  Mærke  til 
ham.  Han  glemte  alle  sine  Tanker.  Nu  var 
han  Jæger,  kun  Jæger.  Han  kastede  Biichs- 
flinten  ned  fra  sin  Skulder.  Saa  fløjtede 
han  skarpt  og  bestemt. 

Bukken  løftede  Hovedet,  og  Skuddet 
knaldede.     Den  faldt  i  Knaldet. — 

Samme  Aften  kjørte  Erik  over  til  Knud- 
strup. 

Fruen    paa  Havreholm.  9 


VII. 

Den  28de  skulde  Sølvbrylluppet  holdes 
paa  Vinderup.  Der  var  ikke  udstedt  mange 
Indbydelser;  men  det  betragtedes  som  en 
Selvfølge,  at  alle,  der  paa  nogen  Maade  stod 
i  Forbindelse  med  Familien,  vilde  give  Møde. 

Forud  for  Festen  gik  lange  Forhand- 
linger om  Festprogrammet.  Oprindelig  skulde 
det  have  været  baseret  paa  Overraskelser, 
men  det  viste  sig  uforeneligt  med  Tante 
Parsbergs  udprægede  Lyst  til  at  arrangere. 

»Det  er  da  ved  Gud  i  Himlen  mig,  I  vil 
glæde,  lille  Børn!«  sagde  hun.  »Og  I  ved, 
at  min  allerstørste  Fornøjelse  bestaar  i  at 
være  med  til  Arrangementet!« 

Saa  blev  der  indgaaet  et  Kompromis. 
Kammerherren    skulde    overraskes,    og    det 

blev  paalagt  ham  at  forholde  sig  blind  og 
døv  overfor  alle  Forberedelserne. 

»Det  skal  jeg  gjærne  tjene  jer  i,  kjære 
Venner,«  sagde  han.  »Men  I  maa  bare  give 
mig  et  eneste  Sted  i  Huset,  hvor  jeg  kan 
være  i  Fred,  og  lade  en  Vej  aaben  ud  af 
Huset,  hvor  jeg  ikke  falder  over  Ting,  som 
jeg  ikke  maa  se.« 

Kammerherren  lukkede  Øjne  og  Øren 
med  ærlig  Vilje  og  stillede  et  kontant  Beløb 
til  Disposition  til  Bestridelse  af  Omkost- 
ningerne. Men  desuagtet  gik  han  i  otte  Dage 
omkring  som  en  paatrængende  Fremmed  i 
sit  eget  Hus.  Naar  han  traadte  ind  i  Stuerne, 
væltede  Folk  over  hverandre  og  gjemte  de 
mærkeligste  Ting  paa  de  mærkeligste  Steder. 

Festkomiteen  bestod  af  Tante  Parsberg 
som  tilforordnet  Medlem  —  hun  havde  til- 
forordnet sig  selv  —  Grev  Winterfeldt  som 
Komiteens  Formand,  en  Post,  hvortil  hans 
Arrangementstalent  i  Forbindelse  med  hans 
Anlæg  for  dekorativ  Tegning  og  Kostumering 
gjorde  ham  selvskreven,  endvidere  Lissy  og 
Sophie   Parsberg    som     Komitédamer,    Erik 

som  ordinært  Medlem,  Ejler  Parsberg  som 
Adjudant  og  Stik-i-Rend-Dreng  og  Skovrider 
Hansen  som  Maskinmester  og  Fyrværker. 

Pastor  Mikkelsen  i  Dalby  —  Familiens 
graahærdede  Sjælesørger  —  havde  skrevet 
en  Prolog,  som  skulde  fremsiges  af  Elisabeth 
Parsberg,  Husets  eneste  Datter,  der  skulde 
konfirmeres  næste  Aar  og  saaledes  befandt 
sig  i  den  yndige,  men  overmaade  vanskelige 
Alder,  der  almindeligvis  betegnes  som  »halvt 
Barn,  halvt  Kvinde«. 

Sønnerne  Erik  og  Otto,  af  hvilke  Erik 
stod  ved  Husarerne  og  Otto  gik  i  Skole  paa 
Herlufsholm,  egnede  sig  ikke  til  at  tildeles 
andet  end  Statistroller  i  de  festlige  Optrin. 

Programmet  var  endelig  blevet  fast- 
slaaet. 

Formiddagen  helligedes  Andagt  og  de 
ved  en  saadan  Højtidelighed  nødvendige  Ind- 
rømmelser til  Kirken  og  hvad  dertil  hørte. 
Derefter  absolut  Ro. 

Men  imidlertid  skulde  der  være  stor 
Familiefrokost   paa  Havreholm  for   samtlige 

medvirkende  —  selvfølgelig  uden  Sølvbrude- 
parret. 

Om  Eftermiddagen  Deputationer  og  Galla- 
diner for  særlig  indbudte  Notabiliteter  og 
Slægtninge  samt  liggende  Gjæster.  Og  ende- 
lig stor  Aftenfest  med: 

Prolog  —  Tableauer  —  Kvadrille  — 
Fakkeltog  af  Godsets  Folk  og  Bal  med 
Kæmpebespisning  af  alle  indbudte  og  fri- 
villig mødte  Gjæster. 

Naturligvis  var  der  ogsaa  sørget  for  pas- 
sende Æreporte  og  Illumination. 

For  saa  vidt  var  Programmet  godt  nok, 
men  Udførelsen  krævede  et  stort  Forarbejde 
og  omfattende  Forberedelser.  Det  første, 
konstituerende  Møde  holdtes  paa  Havreholm 
uden  det  tilforordnede  Medlems  Nærværelse, 
idet  man  var  bleven  enig  om  at  forelægge 
Programmet  til  Approbation. 

Her  traf  Lissy  og  Erik  hinanden  for 
første  Gang  siden  Samtalen  paa  Pynten. 
Lissy  var  venlig  og  fuldkommen  rolig  — 
ingen  kunde  ane,  hvad  der  var  foregaaet. 
Winterfeldt  beundrede  hende  i  sit  stille  Sind 

for  det.  Erik  var  øjensynlig  ilde  berørt  af 
Situationen. 

Det  var  Tante  Parsberg,  der  havde  fore- 
slaaet  Winterfeldt  som  Komiteens  Formand 
—  af  ganske  nærliggende  Grunde,  og  Komi- 
teens øvrige  Sammensætning  var  ligesaa  selv- 
følgelig. Erik  havde  villet  knibe  ud,  men 
det  var  ikke  lykkedes  ham  at  finde  et  pas- 
sende Paaskud.  Han  var  jo  ellers  altid  med, 
og  netop  nu  skulde  der  gives  ham  Lejlighed 
til  at  være  hyppig  sammen  med  Sophie 
Parsberg.    Partiet  var  saa  godt  som  i  Orden. 

Paa  Komitémøderne  blev  Rollerne  for- 
delte, og  man  gik  meget  saglig  til  Værks. 
Ordningen  af  Tableauerne  gav  Anledning  til 
endel  Snakken  frem  og  tilbage.  Tilsidst 
enedes  man  om  at  indskrænke  sig  til  en 
Fremstilling  af  kj endte  Kunstværker  uden 
alle  Hentydninger  til  Dagens  Højtidelighed. 
»Vi  kan  dog  ikke  godt  fremstille  Tante  Pars- 
berg og  Onkel  Julius  som  Amor  og  Psyche!« 
bemærkede  Winterfeldt.  Derimod  skulde 
Kvadrillen  arrangeres  med  sindrige  Allusioner 
til  Sølvbrudeparrets  Liv   og    Sædvaner.      En 

Balletmester  fra  Kjøbeiihavn  indstuderede 
Kvadrillen,  og  Personerne  i  Tableauerne  be- 
grænsedes til  det  mindst  mulige. 

Derefter  blev  Sujetterne  sat  under  Debat. 
Lissy  foreslog  Oberon  og  Titania  med  Rende- 
garn. 

»Sophie  kan  være  Titania  og  jeg  Oberon,« 
sagde  Fru  Lissy.  »Erik  kan  faa  Æsels- 
hovedet  paa;  vi  har  et,  som  Jørgen  brugte 
paa  en  Maskerade  for  nogle  Aar  siden.« 

Idéen  vandt  Bifald,  skjønt  Sophie  rød- 
mede lidt  ved  Tanken  om,  at  hun  skulde 
sidde  og  holde  Erik  om  Halsen  for  aabent 
Tæppe.  Erik  syntes  for  sit  Vedkommende 
ikke  rigtig  om  Udtrykket  i  Lissys  Øjne,  da 
hun  kom  med  sit  Forslag;  men  Idéen  var 
god,  og  saa  blev  man  enig  om  at  slaa 
den  fast. 

Erik  foreslog  som  næste  Tableau:  Circe 
og  Odysseus  med  Lissy  og  Winterfeldt  til 
at  udføre  Rollerne.  Winterfeldt  gik  strax 
ind  derpaa,  men  Forslaget  var  nær  strandet 
paa    et    Toilettespørgsmaal,     da     man    ikke 

kunde  komme  paa  det  rene  med,  hvad  Circe 
skulde  have  paa. 

»En  Shises  Kjole!«  foreslog  Jørgen  og 
syntes  selv,  at  det  var  en  dejlig  Vittighed. 

Sophie  Parsberg  vilde  gjærne  have  Lissy 
til  at  være  Hero.  Hun  beundrede  Lissys 
Skjønhed  med  den  naive  Begejstring,  som 
ganske  unge  Piger  ofte  lægge  for  Dagen 
lige  over  for  den  lidt  ældre,  fuldt  modne 
Kvinde.  Alligevel  var  hun  en  Smule  bange 
for  hende.  Lissy  overøste  hende  med  Ven- 
lighed, kyssede  hende  og  fandt  hver  Dag 
paa  et  nyt  Kjælenavn  til  hende.  Erik  fandt, 
at  der  var  noget  katteagtigt  i  hendes  Ven- 
lighed, men  Sophie  mærkede  ikke  noget. 

Imidlertid  fortsatte  man  Diskussionen 
om  Tableauerne.  Lissy  foreslog  Kleopatra. 
»Med  Antonius  eller  Octavian?«  spurgte 
Winterfeldt.  Lissy  var  oprigtig  talt  ikke 
rigtig  å  jour  med  Spørgsmaalet ;  men  hun 
svarede  rask:  »Med  dem  begge  to  —  eller 
med  Slangen  alene!« 

Men  det  krævede  for  meget  old-ægyptisk 
Udstyr,    og   Planen    forkastedes.      Saa    vilde 

man  prøve  noget  med  et  lidt  komisk  Anstrøg, 
men  Lissy  satte  sig  absolut  mod  Jørgens 
Optræden  paa  Scenen,  og  endelig  vedtog 
man  »Prinsen  og  Dværgene  ved  Snehvides 
Kiste«,  med  Sophie  som  Snehvide  og  Erik 
som  Prinsen.  Dværgene  skulde  fremstilles 
af  Børnene  paa  Havreholm  og  fra  nogle  af 
Nabogaardene. 

Nu  gik  det  løs  med  Prøverne.  Man 
kom  sammen  hver  Dag.  Stillinger  og  Dragter 
skulde  jo  arrangeres.  Sophie  Parsberg  var 
straalende  Solskin.  Erik  noget  mat.  Lissy 
og  Winterfeldt  kom  brillant  ud  af  det  med 
hinanden.  Hun  forstod  øjeblikkelig  hans 
Udkast  og  Planer  og  hjalp  ham  med  sikker 
Smag  i  Valget  af  Stoffer  og  Drapperinger. 
Nu  var  der  kun  et  Par  Dage,  til  Slaget 
skulde  staa. 

Prøverne  var  omsider  sluttede.  Erik 
kjørte  tidlig  hjem,  og  Sophie,  der  for  Nem- 
heds Skyld  opholdt  sig  paa  Havreholm, 
havde  travlt  med  sine  Kostumer. 

Winterfeldt  og  Lissy  sad  alene  i  Kabi- 
nettet efter  The.     Talen  faldt  paa  Erik. 

»Jeg  tror,  han  har  friet !<^  sagde  Lissy. 

»Friet?«  Winterfeldt  saå  op  og  lod  for- 
bavset. 

»Ja,  friet  til  Sophie!«  gjentog  Liss5\ 
Hun  skottede  hen  til  ham.  Hvorfor  mon 
han  vilde  spille  naiv?  Var  det  for  hendes 
Skyld?    Hun  blev  ærgerlig  til  Mode. 

»De  vil  da  ikke  bilde  mig  ind,«  sagde 
hun  lidt  skarpt,  »at  De  ikke  véd,  hvad  der 
bliver  Dagens  clou  den  28de !  Det  er  ikke 
pænt  af  Dem,  at  De  vil  have  mig  til  bedste!« 

Winterfeldt  kastede  et  hurtigt  Blik  hen 
paa  hende,  men  nu  saå  hun  ned  for  sig. 
Han  gad  vide,  hvad  hun  egentlig  mente? 
De  sad  tavse  en  kort  Stund,  hver  især  med 
et  lønligt  Spørgsmaal  om,  hvad  netop  den 
anden  tænkte  i  dette  Øjeblik.  Tilsidst  slog 
Lissy  Øjnene  op  og  saå  roligt  og  bestemt 
paa  ham. 

»Véd  De,  Winterfeldt,  jeg  glæder  mig 
over,  at  Erik  nu  gifter  sig  —  mest  for  hans 
egen  Skyld,  og  fordi  han  har  fundet  en  god 
og  sød  Pige  som  Sophie  .  .  .  Var  det  ikke 
sket  nu,  var  han  bestemt  bleven  Pebersvend. 

Har  De  ikke  lagt  Mærke  til,  at  han  allerede 
har  faaet  nogle  af  Manererne?« 

Det  maatte  Winterfeldt  indrømme.  Han 
saå  over  paa  Lissy.  Udtrykket  i  hendes 
Ansigt  var  fuldkomment  naturligt,  hendes 
Blik  klart  og  roligt. 

Hun  nikkede  langsomt  som  for  at  under- 
strege Ordene. 

»Naar  der  kommer  en  Værtinde  paa 
Baastrup,  kan  vi  forlægge  Centrum  dertil. 
Jeg  mærker,  at  jeg  selv  bliver  for  gammel .  .  .« 

Winterfeldt  saå  paa  hende.  For  gammel! 
Hun  saå  saa  frisk  og  blomstrende  ud  som 
en  ung  Kone  i  Tyverne  —  hvad  hun  jo 
ogsaa  var.  Han  holdt  sig  dog  for  god  til 
at  komme  med  Komplimenter,  følte  sig  kun 
lidt  urolig.  Hvor  vilde  hun  hen?  Han  kunde 
dog  ikke  godt  tale  om  Eriks  Forhold  til 
hende,  og  hun  maatte  jo  vide,  at  han 
kj endte  det. 

Som  hun  sad  dér,  saå  hun  ud  som 
Uangribeligheden  selv,  og  hun  fiskede  ikke 
efter  Komplimenter.  Det  var  klart,  at  hun 
var  træt. 

»Ogsaa  jeg  glæder  mig  over  det,«  sagde 
han  omsider.  »Men,  oprigtig  talt,  tror  De 
ikke,  at  De  vil  komme  til  at  savne  Deres 
opvartende  Kavaler  en  lille  Smule?  Erik 
har  været  en  behagelig  Nabo  .  .  .« 

Han  sagde  det  ganske  naturligt  som 
noget  selvfølgeligt.  Lissy  sendte  ham  et  hur- 
tigt Blik  for  at  se,  om  der  laa  noget  vmder. 
Men  der  var  intet  at  bemærke. 

»De  har  Ret,«  svarede  hun.  »Jeg  vil 
ganske  sikkert  komme  til  at  savne  Erik. 
En  god  Ven,  paa  hvem  man  fuldt  ud  kan 
stole,  er  en  sjælden  Vare.  Men,«  tilføjede 
hun  —  »Eriks  Venskab  mister  vi  jo  ikke; 
han  bliver  jo  her  paa  Egnen  og  glemmer 
ikke  sine  gamle  Venner.« 

»Foreløbig  beder  jeg  Deres  Naade  dis- 
ponere over  mig!«  følte  Winterfeldt  sig  for- 
pligtet til  at  bemærke  med  en  ceremoniel 
Bøjning. 

»Tak,  Grev  Winterfeldt!«  svarede  Lissy. 

I  det  samme  kom  Jørgen  ind. 

»Naa,  saa  du  holder  Tit- å- Tit  med 
Madamen!«    lo    han    i    den   buldrende  Bon- 

hommie-Tone,    han    havde   lagt  sig   til   i    de 
senere  Aar. 

Der  gik  en  Trækning  over  Winterfeldts 
Ansigt.  Lissy  overhørte  Bemærkningen.  Og 
nu  kom  Tjeneren  ind  og  meldte  Grev  Winter- 
feldts Vogn. 


—  Sølvbryllupsdagen  var  kommen  med 
klart  og  straalende  Vejr.  Den  gode  Lykke, 
som  havde  fulgt  Sølvbrudeparret  hele  deres 
Liv  igjennem,  fulgte  dem  ogsaa  paa  denne 
Højtidsdag. 

Den  kirkelige  Del  af  Programmet  forløb 
smukt  og  opbyggeligt.  Tante  Parsberg  snøf- 
tede af  Bevægelse,  og  Kammerherren,  der 
stod  paa  en  god  og  velbefæstet  Fod  med 
de  højeste  Magter,  hørte  med  Andagt  paa 
Pastor  Mikkelsens  Festtale. 

Han  havde  faaet  en  rigelig  Dotation  til 
sine  fattige,  et  efter  Festens  Betydning  af- 
passet Honorar  til  sig  selv  og  var  jo  paa  en 
Maade  en  af  Hædersgjæsterne.  Hans  over- 
strømmende Velvilje  prægede  Talen  ;  han  ud- 

viklede  i  klangfulde  Vendinger  det  ædle  Pars 
store  Velgj ørenhed,  den  aabne  Haand  og  det 
aabne  Øre,  Sølvbrudens  rige,  aldrig  svigtende 
Kjærlighed,  der  prægede  hendes  velsignelses- 
rige  Liv,  og  meget  andet,  som  han  kunde 
have  sagt  paa  Steder,  hvor  det  ikke  vilde 
have  passet  nær  saa  godt  som  her.  — 

Frokosten  paa  Havreholm  havde  vseret 
mere  end  animeret.  De  unge  var  ved  at 
vælte  Huset.  Kun  Erik  gik  omkring,  som 
om  han  havde  for  smaa  Støvler  paa,  og 
Sophie  var  adspredt;  hun  vidste,  at  nu 
kom  det. 

Med  en  enkelt  Del  af  Programmet  havde 
det  knebet  lidt  —  den  Del,  der  bestod  af 
Folkets  Hyldest. 

De  politiske  Bølger  var  gaaet  meget  højt 
der  paa  Egnen.  Partiet  for  eller  imod  Provi- 
soriet havde  delt  Befolkningen  i  to  skarpt 
adskilte,  næsten  fjendthge  Lejre.  Med  Estrup 
og  med  Kammerherren  stod  naturligvis  God- 
sets faste  Folk  og  Forpagterne;  men  Fæste- 
bønderne og  de  løse  Husmænd  var  ivrig 
radikale.      Der   havde  været   nogle  kjedelige 

Historier  om  Beskyldninger  forValglryk;  de 
havde  ført  til  Retssager  og  til  Kommissions- 
undersøgelser og  skabt  megen  Uvilje  og 
meget  Nag  mod  den  ellers  afholdte  Kammer- 
herre. Men  det  var  dog  lykkedes  at  faa  en 
Stemning  oparbejdet  til  Gunst  for  den  Op- 
fattelse, at  man  skulde  lade  alt  politisk  Nag 
hvile  ved  den  festlige  Lejlighed. 

Det  var  nærmest  Skovrider  Hansen  paa 
Baastrup,  der  havde  agiteret  i  den  Retning. 
Han  gik  med  Træsko  ind  og  ud  af  Bøndernes 
Hjærte,  og  Erik  Banner  var  bekjendt  for  at 
være  lidt  blakket.  Ganske  lidt  —  men  det 
bidrog  til  at  gjøre  ham  populær.  Hansen 
brød  sig  Fanden  om  Pohtik,  og  det  lykkedes 
ham  at  faa  de  andre  med. 

Alligevel  var  der  ingen  rigtig  Hjærtelig- 
hed  over  Deputationerne.  Tante  Parsberg 
var  overstrømmende  velvillig,  og  Traktementet 
var  storartet.  Der  var  ligefrem  til  at  revne 
af  Æde  og  Drikkelse,  bemærkede  en  lille, 
mager  Husmand.  Men  Kammerherren  kunde 
ikke  rigtig  bekvemme  sig  til  at  trykke  det 
»Venstrerak«  paa  Næven  og  gjorde  sure  Miner. 

Jævne  Folk  har  et  skarpt  Blik  for,  hvad 
der  er  vel  ment,  og  hvad  der  kun  er  over- 
fladisk, og  et  Par  Gange  var  det  nær  revet 
ud.  Men  her  hjalp  Tante  Parsbergs  brede 
Humør  og  virkelig  gode  Hjærte.  Havde  det 
staaet  til  hende,  havde  hun  ligesom  i  de 
gode,  gamle  Dage  rendt  omkring  i  Huse  og 
Gaarde  og  set  efter,  hvad  Folk  fik  til  Mid- 
dag, og  skjældt  ud,  naar  hun  syntes,  nogen 
fortjente  det.  Men  i  den  senere  Tid  var 
hun  for  tidt  bleven  fejet  af,  og  nu  maatte 
hun  holde  sig  til  sine  egne  Enemærker. 
Viljen  manglede  hun  ikke,  men  Tiderne 
var  onde,  og  Agitationen  havde  været  stærk 
der  paa  Egnen. 

Det  gik  dog  uden  Disharmoni  med 
Modtagelsen  af  Deputationerne,  men  Sølv- 
brudeparret drog  et  Lettelsens  Suk,  da  de 
stive,  vadmelsklædte  Gjæster  trak  sig  tilbage, 
efterladende  en  ram  Lugt  af  Søndagsklæder, 
der  trængte  til  Udluftning. 

Hvad  der  nu  stod  tilbage,  var  idel  Frj^d 
og  Glæde.  Middagen  var  sat  til  Klokken 
halv  sex   præcis.      Af  Hensyn   til    det    store 

Antal  Aftengjæster  var  Indbydelserne  be- 
grænsede til  den  allerintimeste  Kreds,  hvilket 
selvfølgelig  gav  Anledning  til,  at  mindst  en 
halv  Snes  Mennesker  følte  sig  forbigaaede 
og  dj^bt  fornærmede. 

Herredsfogden  var  rasende.  Amtmanden 
var  indbudt  til  Middagen,  men  han  ikke. 
Han  havde  truet  med  ikke  at  komme  til 
Aftenselskabet,  men  hans  Frue,  der  havde 
faaet  en  ny  Silkekjole  i  Anledning  af  Festen, 
og  hans  to  Døtre,  for  hvem  et  Herregaards- 
bal  var  en  Verdensbegivenhed,  fik  ham  over- 
talt til  at  give  sig.  Men  han  gik  omkring 
hele  Aftenen  og  følte  sig  stødt  og  meddelte 
dette  til  enhver,  der  vilde  høre  det,  hvad 
der  dog  ikke  hindrede,  at  han  morede  sig 
ret  godt,  og  desuden  —  hvorfor  skulde  han 
i  Grunden  lægge  sig  ud  med  Kammer- 
herren? 

Det  var  fastsat,  at  Middagen  skulde  være 
kortvarig  og  Talerne  stærkt  begrænsede.  Men 
for  Taler  slap  man  alligevel  ikke.  Pastor 
Mikkelsen  havde  atter  Ordet  —  denne  Gang 
mildt  verdsHgt,  med  smaa,  gudelige  Ven- 
Fruen  paa  Havreholm.  10 

dinger  paa  de  passende  Steder.  Amtmanden 
dvælede  ved  Kammerherrens  ofFentlige  Virk- 
somhed i  et  tørt,  bureaukratisk  Foredrag,  og 
gamle  Kammerherre  Vind  fra  Paarup,  der 
altid  græd,  naar  han  holdt  Taler,  afleverede 
nogle  smukke  Ord,  medens  Taarerne  strøm- 
mede ned  over  hans  rynkede  Kinder,  saa 
man  skulde  tro,  han  talte  ved  sin  egen  Be- 
gravelse. 

Kammerherren ,  der  var  en  fortrinlig 
Taler,  takkede  kort  og  lovede  mere. 

Klokken  halv  otte  begyndte  Vognene  at 
komme  rullende.  Ekvipager  af  alle  Arter, 
med  Forspand  af  alle  mulige  forskjellige 
Typer.  Elegante  Landauere  med  fire.  Kusk 
og  Jæger,  Char  å  banes  fyldte  med  unge, 
Præstegaards  Wienervogne,  graa  af  Ælde  og 
knagende  i  alle  Fuger,  Vognmandskareter 
fra  Kjøbstaden  og  solide  Forpagtervogne 
med  svære,  ægte  jydske  Forspand.  Avls- 
gaardens  Stalde,  Herskabsstalde  og  Gjæste- 
stalde  blev  overfyldte.  Selv  i  Kostalden  stod 
Heste  i  Køernes  Spiltouge.  Vognene  dannede 
ligesom  en  Artilleripark  i  Materialgaarden. 

—  Og  Festen  gik  sin  Gang.  Tableauer, 
Kvadrille,  Souper  —  alt  som  det  skulde  være. 
Elisabeth  Parsberg  slap  nogenlunde  godt  fra 
Prologen  og  Pastor  Mikkelsens  svulstige, 
men  velmente  Vers.  Elisabeth  var  endnu 
»Backflsch«,  spæd  og  kantet  og  dertil  holdt 
stærkt  nede  af  sin  Moders  temmelig  strenge 
Opdragelse,  thi  saa  fordomsfri  som  Tante 
Parsberg  var  overfor  fremmede,  holdt  hun 
dog  skarp  Justits  i  sit  Hjem,  og  lille  Elisa- 
beth turde  hverken  gjøre  Dit  eller  Dat  og 
havde  ikke  altid  gode  Dage.  Men  hun  var 
Husets  Barn,  og  da  Stemningen  nu  én  Gang 
var  festlig,  blev  Prologen  modtagen  med  Be- 
gejstring, og  efter  Elisabeths  versificerede 
Opfordring  begav  man  sig  ind  Riddersalen, 
hvor  —  som  det  hed  i  Pastor  Mikkelsens 
Rhy  tmer : 

».  .  .  en  broget  Flok  af  unge,  samlet  trindt 
fra  Nord  og  Syd,  af  høje  og  af  lave, 
vil  hilse  kjærligt  paa  det  ædle  Par, 
der  her  i  Danas  underskjønne  Have 
har    skabt    et    Bo,     hvor     Fred    og    Lykke 

bygger  .  .  .«  o.  s.  v. 

10* 

Og  i  Riddersalen  dansedes  Kvadrillen, 
der  gjorde  Balletmesteren  stor  Ære.  Alt, 
hvad  der  kunde  tænkes  at  have  nogen  som 
helst  Forbindelse  med  Sølvbrudeparrets  Liv : 
Jagt,  Fiskeri,  Kvægavl  og  Soldatervæsen,  var 
repræsenteret  og  frembar  sin  Hyldest  i  sirlige 
pas  de  qiiatres,  pas  de  deux  og  Gruppedanse. 
Om  det  saa  var  »Kosakkerne«  fra  Kammer- 
herrens russiske  Rejse,  saa  var  de  komne 
med  og  vakte  stor  Jubel. 

Alle  de  kjønne  unge  Piger,  der  fandtes 
paa  Egnen,  var  dresserede  til  at  optræde 
som  corps  de  ballet^  og  de  friske,  unge  An- 
sigter og  slanke  Skikkelser  tog  sig  nydelige 
ud.  Herrerne  var  for  Størsteparten  Kavalleri- 
officerer  fra  Garnisonen,  og  de  førte  sig  med 
megen  Anstand. 

Man  naaede  til  Souperen,  og  saa  be- 
gyndte Talerne.  Det  blev  en  næsten  uendelig 
Række,  Vinen  løste  Tungerne,  og  meget 
blev  sagt,  som  godt  kunde  have  været  sparet. 
Meget  Bavl  og  mange  Skaaler.  Opmærk- 
somheden samlede  sig  først,  da  man  fik  at 
vide,    at  Winterfeldt  havde  faaet  det  Hverv 

at  holde  den  egentlige  Festtale.  Han  var 
Egnens  fineste  Mand.  Faa  kjendte  ham, 
men  alle  var  imponerede  af  hans  store  Rig- 
dom og  de  mange  Historier,  der  var  i  Om- 
løb om  hans  æventyrlige  Liv  og  hans  lange 
Rejser.  Der  var  lydløs  Tavshed,  da  han 
greb  sit  Glas  og  slog  til  Lyd : 

»Mine  Damer  og  Herrer!  Vi  er  samlede 
paa  den  gamle  Borg  for  at  fejre  vor  Vært 
og  Værtinde  paa  deres  Sølvbryllupsdag.  Jeg 
er  stolt  og  glad  over,  at  det  er  blevet  over- 
draget mig  at  tolke  Forsamlingens  Følelser 
ved  denne  Lejlighed.  Jeg  gjør  det  med  saa 
meget  større  Glæde,  som  jeg  føler,  at  netop 
jeg  staar  i  saa  uendelig  Taknemmeligheds- 
gjæld  til  dem,  og  at  jeg  derfor  kan  lægge 
en  personlig  Varme  i  mine  Ord  og  give  dem 
en  Betydning  udover  det  rent  almindelige, 
udover  det,  som  man  plejer  at  sige  ved  en 
saadan  Lejlighed. 

Naar  vi  her  paa  Egnen  —  jeg  taler  paa 
egne  og  paa  mine  kjære  Naboers  Vegne  — 
igjennem  mange  Aar  har  bevaret  et  godt  og 
venligt   Forhold   til  hverandre ,    saa    skyldes 

det  i  første  Række  det  Ægtepar,  hvis  Sølv- 
bryllup vi  fejre  i  Dag.  Vinderup  har,  saa 
langt  jeg  kan  huske  tilbage,  været  et  Sted, 
hvor  vi  alle  følte  os  hjemme.  Som  Børn 
tumlede  vi  os  i  den  gamle  Borgs  mange 
Krinkelkroge  og  i  Havens  dunkle  Gange.  I 
den  gamle  Riddersal  traadte  vi  Dansen,  og 
i  Mark  og  Skov  strejfede  vi  paa  Jagt  med 
hverandre.  Og  Aarsagen,  hvorfor  vi  kom 
til  at  elske  dette  Sted,  var  den,  at  vi  her 
fandt  Gjæstfrihed  og  Venskab  hos  Borgens 
Herre  og  Frue  ...  De,  kjære  Tante,  har 
bedre  end  nogen  anden  forstaaet  at  vinde 
de  unges  Kjærlighed.  Deres  Hjærte  har 
banket  varmt  for  os,  og  aldrig  har  Deres 
Ord  saaret  os,  selv  om  De  ofte  har  taget 
Bladet  fra  Munden  og  sagt  os  Sandheder, 
der  var  drøje  at  tage  imod,  især  i  de  Aar, 
da  vi  følte  os  som  voxede  fra  Formaninger 
og  gode  Raad  ...  Og  dig,  kjære  Onkel 
Julius,  takker  jeg  for  dit  varme,  usvækkede 
Venskab  og  din  utrættelige  Tjenstvillighed. 
Det  er  min  Overbevisning,  at  saa  længe  der 
lever    Folk    iblandt    os    som    jer,     vil    den 

Solidaritetsfølelse,  som  betinger  godt  Nabo- 
skab, aldrig  uddø.  Saa  længe  vil  der  trives 
et  godt,  kammeratligt  Forhold,  der  gjør 
Hjemmet  kjært  for  os  og  bringer  os  til  at 
søge  tilbage  dertil,  selv  om  Skæbnen  fører 
os  viden  om  Lande  og  langt  over  Hav  .  .  .« 

Paa  denne  Maade  fortsatte  Taleren  endnu 
en  lille  Tid,  indtil  han,  under  jublende  Til- 
slutning, endte  med  det  obligate  Leve  for 
Sølvbrudeparret. 

Winterfeldt  havde  et  kjønt  og  klang- 
fuldt Organ,  og  Talen  gjorde  et  fortræflfehgt 
Indtryk  trods  de  almindelige  Vendinger, 
hvori  den  var  holdt.  Det  vigtigste  var,  at 
det  klædte  den  unge  Lensgreve  at  tale. 

Storsnudet  Karl !  brummede  Herreds- 
fogden, der  ikke  kunde  lide  Winterfeldt, 
vel  nærmest  fordi  han  bildte  sig  ind,  at 
denne  saå  ham  over  Hovedet,  og  tilmed  var 
Herredsfogden  nu  én  Gang  i  Krigshumør. 
Der  var  dog  ogsaa  dem,  som  mente,  at 
Greven  havde  talt  lovlig  meget  paa  egne  og 
Naboers  Vegne   og    ikke    taget  tilstrækkeligt 

Hensyn  til  de  mange  fra  andre  Samfundslag, 
som  var  nærværende. 

Men  der  kom  rigeligt  med  specielle  Taler 
fra  specielle  Lag.  Især  vakte  det  en  be- 
friende Munterhed,  da  Ejler  Parsberg,  hvem 
Vinen  efterhaanden  var  steget  stærkt  til 
Hovedet,  paa  de  unges  Vegne  bragte  —  i 
humoristisk  Form  —  en  Tak,  hvis  mest 
humoristiske  Moment  bestod  i,  at  Taleren, 
overvældet  af  Vin  og  Sindsbevægelse,  sank 
ned  paa  en  Stol  midt  i  Talen. 

Saa  gav  Tante  Parsberg  Signal  til  Op- 
brud, og  man  vendte  tilbage  til  Dansesalen 
og  de  tilstødende  Stuer,  medens  de  ældre 
Herrer  trak  sig  tilbage  til  Rygeværelset,  og 
enkelte  ivrige  Spillere  begyndte  paa  et  Par 
Rubbere  Whist. 

Nu  skulde  Dansen  først  rigtig  gaa  løs.  — 

Erik  havde  havt  Sophie  til  Bords.  Parret 
var  adspredt.  De  følte  begge  to,  at  nu  vilde 
det  ske.  Han  havde  aldrig  tænkt,  at  det 
kunde  falde  svært  at  faa  saadan  noget  fra 
Haanden.      Hun    havde  jo   en   langt  lettere 

Rolle.  Hun  skulde  bare  sige  Ja,  og  der  var 
ikke  noget  paa  Jorden,  hun  hellere  vilde. 

Efter  Souperen  friede  han. 

Sophie  var  for  sød  og  naturlig  til  at 
lade  overrasket,  og  da  Formaliteterne  var 
overstaaede,  gik  det  hele  nok  saa  glat.  Erik 
kunde  ikke  forstaa  den  Sindsstemning,  han 
havde  været  i,  før  det  var  blevet  afgjort. 
Nu  var  han  i  den  syvende  Himmel.  Og 
det  kunde  han  jo  egentlig  have  været  for 
længe  siden.     Paa  Lissy  tænkte  han  ikke. 

Sophies  Moder  var  Enke.  Hun  modtog 
glædestraalende  sin  Datters  Meddelelse;  men 
heller  ikke  hun  blev  overrasket. 

»Endelig!«  udbrød  Tante  Parsberg,  da 
hun  hørte  det.  »Naada,  Børn,  det  var  da 
en  Guds  Lykke,  I  fik  det  i  Orden!  Jeg 
vidste  næsten  ikke,  hvad  jeg  skulde  tro  .  .  .« 

Man  blev  enig  om  ikke  at  deklarere 
strax,  da  der  var  saa  mange  fremmede  og 
uvedkommende  Mennesker.  Men  selvfølgelig 
vidste  alle  et  Par  Minutter  efter,  hvad  der 
var  foregaaet,  og  hvor  Parret  kom  hen, 
smilede  man  og  hviskede  og  tiskede. 

Sophie  opsøgte  Lissy.  Hun  var  gaaet 
ind  paa  et  af  Gjæsteværelserne  for  at  pakke 
nogle  Smykker  ind,  som  hun  havde  brugt  i 
Tableauerne,  og  som  hun  under  Souperen 
var  kommen  i  Tanker  om.  Det  var  vist 
uforsigtigt  at  lade  dem  ligge  fremme. 

Da  Sophie  kom  ind,  stod  Lissy  med  et 
pragtfuldt  Collier  i  Haanden ;  det  var  af 
smaa  Smaragder  med  en  henrivende  for- 
arbejdet Laas  af  Emaille  og  en  stor  Brillant. 
Det  var  hendes  kjæreste  Smykke.  Det  var 
kjøbt  i  Paris  og  meget  kostbart.  Hun  havde 
faaet  det  af  Erik  det  Aar,  de  var  paa  Rejse 
sammen. 

Sophie  løb  hen  til  hende  og  slyngede 
sine  Arme  om  hendes  Hals.  Saa  bøjede 
hun  sin  Mund  tæt  ind  til  hendes  Øre  og 
hviskede : 

»Lissy  —  han  har  friet!« 

»Til  Lykke,  kjære  Barn!«  sagde  Lissy 
og  kyssede  hende  paa  Panden,  medens  hun 
smilede  lidt  vemodigt. 

Hun  tænkte  paa  sin  egen  Forlovelse. 
Den    var  foregaaet   i   det  samme  Hus,    men 

det  forekom  hende,  at  det  var  saa  uendelig 
længe  siden.  Der  laa  saa  meget  mellem 
hende  og  den  Tid.  Hun  huskede,  at  hun 
havde  været  ligesaa  bevæget  som  Sophie  — 
ligesaa  opfyldt  af  underlige  Tanker,  som 
den  unge  Pige  nu  maatte  være  det. 

Men  Sophie  elskede  Erik  Banner.  Havde 
det  været  ham  den  Gang,  saa  kunde  meget 
være  blevet  helt  anderledes,  end  det  nu 
havde  formet  sig  for  hende.  Men  alligevel 
syntes  hun  ikke,  at  hun  følte  nogen  Sorg 
over  det,  der  nu  var  sket.  En  Tid  lang  var 
det  faldet  hende  svært  at  tilgive  ham,  at 
han  havde  svigtet  hende;  men  saa  forstod 
hun,  at  det  maatte  være  saaledes.  Deres 
Forhold  kunde  ikke  vare  længere.  Det  var 
forbi  mellem  hende  og  Erik  —  hun  havde 
lovet  sig  det  selv,  og  hun  holdt  Ord. 

Hun  kyssede  Sophie,  og  idet  hun  halv- 
vejs slængte  det  kostbare  Smykke,  hun 
holdt  i  Haanden,  hen  paa  Bordet,  slog  hun 
sin  Arm  om  Sophies  Liv  og  førte  hende 
hen  til  Sofaen,  der  stod  midt  paa  Gulvet. 

»Sæt  dig  ned,  Barn,  og  fortæl  mig,  hvor- 
ledes det  gik  til?« 

Ved  Skinnet  af  de  to  flakkende  Lys  i 
Kandelabrene  paa  Toiletbordet  sad  de  to 
Kvinder  længe  og  smaasnakkede,  medens 
Dansen  gik  i  Salen,  og  Larmen  trængte  ind 
ad  det  aabne  Vindue  sammen  med  den 
friske  Vaarluft. 

Omsider  rev  Sophie  sig  løs  og  skyndte 
sig  ned  i  Salen.  Lissy  blev  alene  tilbage. 
Hun  pakkede  Smykkerne  ind ,  medens  et 
Par  store  Taarer  løb  ned  ad  hendes  Kinder. 
Hun  kunde  ikke  blive  Herre  over  sin  Be- 
vægelse, men  kastede  sig  ned  paa  Sofaen 
og  græd  bitterlig. 

Det  var  ikke  af  Sorg  over  Tabet  af 
Erik,  men  over  Livet,  saaledes  som  det  laa 
for  hende,  og  over  Tomheden  i  hendes  eget 
Hjærte.  Efter  Sophies  troskyldige  Tilstaaelse 
følte    hun   den  stærkere  end  nogensinde  før. 

Saa  tog  hun  sig  sammen,  rejste  sig  og 
gik  hen  til  Spejlet  og  førte  Pudderkvasten 
let  hen  over  Ansigt  og  Hals.  Derpaa  gik 
hun  ned  til  de  andre. 

—  Fakkeltoget  blev  meldt.  Alle  skj^ndte 
sig  hen  til  Vinduerne  og  ned  i  Borggaarden. 
Som  en  lysende  Slange  nærmede  Toget  sig. 
Fakkelbærerne  gik  to  og  to.  Faklerne  var 
Muskedonnere  —  Engsiv,  hvis  Spidser  var 
dyppede  i  Tjære,  og  som  brændte  med  rød- 
gule Flammer  og  udsendte  tætte  Røgskj^er. 
Saaledes  som  Toget  bevægede  sig  frem  gjen- 
nem  Avlsgaarden  hen  over  Slotsbroen  og 
gjennem  Porten,  gjorde  det  udmærket  Virk- 
ning. Stadsmusiken  var  Dalbys;  Smeden, 
Urmageren  og  to  Svende  gik  i  Spidsen  og 
tudede  af  alle  Kræfter  i  Blikinstrumenterne. 
Urmagerens  Kornet  skingrede  gjennem  Luften, 
og  Smedens  Tuba  gjentog  sit  dumpe  Bum-bum 
monotont,  men  taktfast. 

I  Slotsgaarden  marscherede  Fakkel- 
bærerne op,  og  Skovfoged  Madsen  traadte 
frem  og  holdt  en  kort  Tale,  af  hvilken  Gj en- 
lyden  kastedes  tilbage  fra  de  gamle  Borg- 
mure. Saa  blæste  Kvartetten  en  Fanfare, 
og  Faklerne  sloges  i  Baal.  Det  brændte 
klart  og  belyste  de  festklædte  Damer  og 
Herrer  i  Vinduerne. 

Kammerherren  traadte  frem  paa  Slots- 
trappen; han  var  i  dette  Øjebhk  vkkehg 
rørt. 

»Tak,  Børn  —  Tak  for  alt  godt  og  for 
al  den  Kjærlighed,  I  har  vist  mig  paa  denne 
uforglemmelige  Dag!« 

Der  lød  begejstrede  Hurraraab,  og  saa 
blev  der  baaret  store  Punscheboller  frem, 
og  mange  Glas  blev  tømte  paa  Sølvbrude- 
parrets Velgaaende. 

—  Winterfeldt  og  Lissy  stod  i  en  Vin- 
duesniche  og  saå  paa  Toget. 

»Det  er  underligt,  hvor  saadan  en  Fest- 
stemning sletter  alle  Disharmonier  ud!«  sagde 
han.  »Folkene  glemmer  alt,  hvad  de  mener 
at  have  Grund  til  at  klage  over  til  daglig 
Brug.  Og  det  mærkeligste  er,  at  de  utvivl- 
somt virkelig  føler  den  Varme,  som  de  giver 
Udtryk  i  dette  Øjeblik.  Jeg  er  vis  paa,  at 
vor  kjære  Onkel  Julius  bliver  berømt  fra 
alle  Sider  i  Aften,  og  alligevel  har  han  dog 
aldrig  været,  hvad  man  kalder  populær  .  .  .« 


»Men   Tante   Parsberg   da!«    bemærkede 


Lissy. 

»Ja,  det  er  noget  andet;  Tante  Parsberg 
er  mere  anlagt  for  det  folkelige.  Men  det 
er  dog  Manden,  den  indkasserer  den  Hyldest, 
man  bringer  .  .  .  Jeg  er  for  Resten  træt 
nu,«  afbrød  han.    »Og  De,  Deres  Naade  .  .  .  ?« 

Han  saå  paa  hende;  hun  saa  virkelig 
træt  ud. 

»Ja,  en  lille  Smule  anstrengt  er  jeg  jo. 
Vi  har  gjort  vor  Pligt,  begge  to!«  tilføjede 
hun  smilende. 

»Allesammen!«  rettede  han.  »De  glemmer 
Sophie  og  Erik!« 

Det  faldt  ham  i  samme  Øjeblik  ind,  at 
han  vel  ikke  burde  have  nævnt  de  to;  han 
havde  gjort  det  uden  at  tænke  derover. 

»Sophie  og  Erik!«  gjentog  Lissy.  »De 
har  vist  ikke  Tid  til  at  være  trætte;  nu  be- 
gynder Livet  først  rigtig  for  dem  .  .  .« 

De  stod  et  Øjeblik  uden  at  tale  og  uden 
at  se  paa  hinanden,  tilsyneladende  optagne 
af  Fakkeltoget  nede  i  Slotsgaarden.  Saa 
vendte  Lissy  sig  pludselig  om  og  rakte  ham 
Haanden. 

»De  har  lovet  mig  Deres  Venskab,  Winter- 
feldt,  og  jeg  tager  Dem  paa  Ordet  .  .  .« 

Han  bøjede  sig  ned  og  kyssede  hendes 
Haand.  Lidt  varmere,  end  det  var  strengt 
nødvendigt  for  at  markere  Venskabet. 

Efter  Fakkeltoget  brød  man  op,  og  lidt 
efter  lidt  rullede  Vognene  frem. 

Da  alle  var  borte,  gik  Kammerherren 
hen  og  kyssede  sin  Kone. 

»Det  var  en  dejlig  Dag,  Augusta!«  sagde 
han.  »Men  Gud  være  lovet,  at  der  er  fem 
og  tyve  Aar  til  næste  Omgang!« 


VIII. 

JJet  var  blevet  Efteraar.  Fra  Havet 
strøg  Vinden  ind  over  Brinkerne  gjennem 
Granernes  Læbælte,  gjennem  Ungskovens 
tætte,  endnu  løvede  Toppe  og  ind  mellem 
Bøgenes  hvidgraa  Stammer. 

Løvet  gulnedes,  og  Bladene  begyndte  at 
falde,  først  et  hist  og  her,  saa  i  smaa,  lette 
Flokke.  Naar  Solens  Straaler  faldt  paa  Løv- 
skoven, tændte  den  et  Farvespil  fra  det 
mørkeste,  grønne  til  skinnende  gult,  blandet 
med  Rønnens  røde  Bær.  Granskoven  stod 
uforandret  med  sine  Naale,  kun  var  dens 
Farve  bleven  mørkere,  og  de  brune,  visne 
Naale  fra  det  foregaaende  Aar  faldt  af  lidt 
efter  lidt. 

Fruen  paa  Havreholm.  11 

Vildtet  fældede  sin  gyldenrøde  Sommer- 
dragt, og  under  denne  viste  sig  Vinterens 
mørke  Pels,  der  beskyttede  ved  at  smelte 
sammen  med  Stammernes  og  Løvets  Farve. 

—  Lissy  gik  op  imod  Strandvængerne, 
tværs  over  Baastrups  Nørremark,  der  græn- 
sede op  til  Havreholms  Jorder. 

Paa  Baastrup  var  der  tomt  og  stille. 
Erik  havde  holdt  Bryllup  med  Sophie,  og 
nu  var  de  rejst  sydpaa. 

Hun  følte  sig  noget  ensom  uden  Na- 
boerne. Jørgen  var  altid  ude  efter  Høns;  han 
blev  borte  flere  Dage  ad  Gangen,  og  for 
Øjeblikket  var  han  rejst  over  til  en  Slægt- 
ning paa  Fyen  for  at  skyde  Harer  paa  Smaa- 
øerne. 

I  Løvfaldstiden  stemmes  Sindet  til  Alvor, 
Tankerne  blive  sørgmodige,  Livet  føles  tun- 
gere og  Døden  nærmere  —  især  af  den,  som 
er  ensom. 

Vinden  strøg  ind  imellem  Trætoppene, 
og  de  gulnede  Blade  hvirvledes  først  som 
Fnug  lidt  op  ad,  men  dalede  derpaa  hurtig 
ned  mod  Jorden  og   lagde  sig  i  smaa  Hobe 

paa  Skovbunden,  hvor  kun  faa  grønne  Straa 
og  enkelte  Smaablomster  kiggede  frem,  og 
de  smaa  Hobe  blev  større  og  større,  indtil 
de  tilsidst  dækkede  hele  Skovbunden  med 
et  gulbrunt  Tæppe. 

Lissy  gik  i  sine  egne  Tanker,  triste, 
sørgmodige  Tanker.  Saa  hørte  hun  pludselig 
en  Lyd  —  et  Raab,  som  kastedes  tilbage  af 
Ekkoet  og  rullede  frem  mellem  Skovene. 
Et  stærkt,  klangfuldt  Raab,  der  lød  som  en 
Udfordring  til  Kamp,  Derpaa  fulgte  endnu 
et,  ligesom  nærmere,  stærkt  og  tydeligt  — 
Kronhjortens  Kampraab. 

Naar  Efteraaret  kommer,  er  Hjortens 
Gevir  fejet  og  stæ.rkt,  og  Dyret  selv  kamp- 
ivrigt og  modigt.  Saa  er  det  en  farlig  Sag 
at  møde  den  alene  i  Skoven  ved  Aftentid, 
og  selv  Skytten  holder  ikke  af  at  færdes 
ubevæbnet  paa  de  Steder,  hvor  Hjorten  gaar 
i  Brunsttiden.  Der  fortælles  om  Folk,  der 
sent  paa  Dagen  er  blevne  overfaldne  og  ilde 
tilredte,   ja    endogsaa    dræbte    af   den    vilde 

Kronhjort,  hvis  Vej  de  har  krydset. 

11* 

Liss}'^  standsede.  Hun  var  modig  og 
vant  til  at  høre  Hjortenes  Kalden,  men  hun 
kjendte  ogsaa  Faren  og  vilde  ikke  unødig 
udsætte  sig  for  den. 

Raabet  lød  igjen.  Hun  gik  hen  til  Sko- 
vens Udkant,  hvor  der  var  en  Stente,  fra 
hvilken  man  kunde  se  ud  over  Marken,  og 
der  saå  hun,  i  fem  hundrede  Alens  Afstand 
ude  paa  Engen  ved  Skovbrynet,  Kronhjorten, 
der  kaldte. 

Det  var  et  prægtigt  Dyr,  en  Tolvender, 
med  et  herligt  Gevir.  Farven  var  mørk, 
usædvanlig  mørk,  Hovedet  havde  den  kastet 
tilbage,  og  den  udstødte  sit  kraftige  Brøl 
med  sit  Brysts  og  sine  Lungers  fulde  Styrke. 
Brunstkrøllen  paa  Halsen  var  stærk  og 
tydelig,  og  Haarlaget  om  Bringen  tæt  som 
en  Manke. 

I  Skovbrynet  tittede  Hindene  og  Smal- 
dyrene spejdende  frem,  idet  de  holdt  sig  i 
Afstand  fra  den  kaldende  Hjort. 

Solen  stod  lavt  paa  Himlen,  men  det 
var  endnu  Ij^st.  Ungskoven  laa  som  en  tæt 
Baggrund   for  Scenen.     Alt  var  stille.     I  det 

fjærne  ringede  Dalby  Kirkeklokker  til  Sol- 
nedgang. Ensformigt  lød  det  — Ding — dang 
— Ding — dang. 

Saa  hørtes  langt  borte  fra  et  andet  Raab. 
Først  fjærnt  og  utydeligt,  men  derpaa  kom 
det  nærmere  —  langtrukkent  svarende. 
Hjorten  tjattede,  lagde  Hovedet  tilbage  og 
brølede  endnu  stærkere,  endnu  mere  udfor- 
drende. 

Hindene  kiggede  nysgjerrigtfremgjennem 
Skovbrynet,  nogle  af  de  modigste  vovede  sig 
ud  paa  Engen,  spejdende  og  lyttende. 

Saa  fortsattes  Vexelsangen.  Jeg  kommer, 
jeg  kommer!  lød  det  fra  Skoven.  Jeg  venter, 
jeg  venter!   klang  det  fra  Engen. 

Lissy  stod  som  fasttryllet  til  Stedet, 
med  tilbagetrængt  Aandepust,  ventende  og 
spejdende. 

Inde  fra  Løvskoven  traadte  endnu  en 
Kronhjort,  langsomt  og  majestætisk,  ud  paa 
Marken.  I  Skovbrynet  bøjede  den  Halsen 
bag  over  og  kastede  sit  Svar  ud  over  Marken : 
Her  er  jeg! 

DjTene  nærmede  sig  hinanden;  de  sæn- 
kede deres  Hoveder  med  den  stolte  Krone 
og  bøjede  Panderne  mod  hinanden.  — 
Kampen  begyndte. 

Hindene  flokkedes  om  dem,  modigere 
og  mere  interesserede,  efterhaanden  som 
Kampen  bølgede  frem  og  tilbage.  Mod- 
standerne var  hinanden  jævnbyrdige.  Skum- 
met stod  fra  dem  som  Skyer  og  flød  ned 
ad  deres  Bringer.  De  kæmpede  tavst.  Saa 
skiltes  de  —  brølede  og  gik  løs  paa  hin- 
anden igjen,  kæmpende  med  dødeligt  Had 
og  med  Anspændelse  af  alle  Kræfter. 

Lissy  stod  stadig  paa  det  samme  Sted 
og  stirrede  paa  Kampen  —  ligesom  hine 
Vestalinder,  der  med  fremstrakt  Hals  fulgte 
Gladiatorspillet  og  i  aandeløs  Tavshed  ven- 
tede paa  det  Tidspunkt,  da  Dødsdommen 
pollice  versa  skulde  udtales  over  den  be- 
sejrede. 

Sære  Tanker  løb  gjennem  hendes  Hoved. 
Saaledes  kæmper  Dyret  for  Kjærlighedens 
Løn,  kæmper  med  Opbydelsen  af  alle  sine 
Kræfter,   af  al   sin  Formaaen.      Hensynsløst 

sætter  det  Livet  ind  derpaa,  vel  vidende,  at 
Sejren  venter  den  stærke  —  Døden  den 
svage. 

Kunde  hun  selv  have  staaet  saaledes, 
staaet  som  Sejrens  Løn,  og  set  paa,  at  Mænd 
havde  kæmpet  om  hende. 

Men  saadan  skulde  det  ikke  være.  For 
hendes  Skyld  havde  ingen  kæmpet.  Den, 
der  ejede  hende  med  fuld  Ret  for  Alverden, 
var  hende  ikke  værd,  og  han  havde  roligt 
ladet  en  anden  tage  hende.  Og  denne  anden, 
hvem  hun  sikkert  en  Gang  havde  havt  kjær, 
han  havde  forladt  hende,  og  hun  havde 
knapt  følt  Sorg  derover,  kun  en  grænseløs 
Tomhed,  fordi  ogsaa  dette  Baand  var  bristet. 
Heller  ikke  da  havde  der  været  nogen  Kamp 
hverken  for  ham  eller  hende. 

Den  sidst  ankomne  Hjort  lod  til  at 
skulle  sejre.  Hun  saå,  hvorledes  Schweissen 
flød  ned  ad  dens  Modstanders  Bringe,  hvor- 
ledes Skummet  piskedes  paa  dens  Hals,  og 
dens  Knæ  mattedes.  Hindene  trængte  sig 
sammen.     Det  var  Hjærteblod,  der  flød. 

Hendes  eget  Hjærte  følte  sig  saaret  — 
gjorde  ondt.  Tusind  Gange  hellere  saares  i 
aaben  Kamp  og  falde  med  Ære  end  for- 
bløde i  Tavshed,  uden  Kamp,  af  indre  Saar^ 
som  Kulde  og  Forladthed  slog.  — 

Nu  led  det  mod  Enden.  Kampen  maatte 
snart  være  forbi.  Den  sidst  ankomne  gik 
stærkere  paa;  en  Gang  imellem  kastede  den 
Hovedet  tilbage  som  for  at  se,  om  Mod- 
standeren ikke  vilde  falde.  Sejren  var  den 
vis  og  Lønnen  med  den. 

Da  lød  der  et  Skud.  Et  skarpt  Knald 
smældede  fra  Hegnet.  De  kæmpende  skiltes, 
som  om  Lynet  var  slaaet  ned  imellem  dem. 

Sejrherren  sprang  frem  i  lange  Spring, 
med  Hovedet  strakt  frem  og  Bugen  langs 
Jorden,  lynsnart  hen  over  Marken,  med 
susende,  voldsom  Hast,  glemmende  Sejren 
og  Lønnen.  Tre  hundrede  Alen  fremme 
standsede  den  pludselig,  vaklede  et  Øjeblik 
og  sank  om,  stille,  uden  en  Lyd  —  den 
havde  Kuglen  paa  Bladet. 

Ved  Skuddet  spredtes  Hindene  som  Avner 
for  Vinden  og  forsvandt  i  Skoven,    hvorhen 

den  anden  Kæmpe  fulgte  dem  med  Op- 
bydelse af  sine  sidste  Kræfter. 

Der  gik  et  Sæt  gjennem  Lissy.  Skuddet, 
Flugten  og  Hjortens  Fald  uden  Dødskamp 
—  alt  var  forløben  i  faa  Sekunder. 

Død  i  Sejrens  Øjeblik,  da  Lønnen  var 
den  sikker  —  død  i  sin  fulde  Kraft  og  i  sine 
stolteste  Tanker.  Hun  pressede  Haanden 
mod  sit  Bryst: 

»Saadan  kunde  jeg  ønske  mig  Døden!« 

Solen  var  gaaet  ned,  og  det  var  alt  det, 
hun  kunde  kjende  Jægeren,  der  sprang  frem 
fra  Skoven  for  at  gaa  hen  til  det  faldne 
Vildt. 

Det  var  Winterfeldt. 

Lissys  første  Tanke  var  at  smutte  bort, 
ikke  vise  sig  for  ham;  men  saa  følte  hun 
sig  usikker;  det  var  maaske  dog  alligevel 
bedst  at  faa  Følgeskab. 

Krisen  var  overstaaet;  hendes  Hjærte  slog 
roligt.  Hun  strøg  sig  med  Haanden  over 
Panden  som  for  at  jage  de  sidste,  tunge 
Tanker  bort  og  gik  saa  frem  over  Marken. 

Winterfeldt  standsede.  Hjorten  var  for- 
endt; han  havde  strax  set,  at  den  havde 
Bladskud.  Skytten  kom  løbende  efter  ham; 
han  gav  ham  sine  Ordrer  og  gik  derpaa  hur- 
tigt Lissy  i  Møde. 

»Hvor  kunde  De  gjøre  det!«  sagde  hun. 
»Hvorfor  skød  De  ikke  den  besejrede?« 

»Fordi  jeg  ikke  selv  kunde  ønske  mig 
en  smukkere  Død  end  Døden  som  Sejr- 
herre,« svarede  han. 

Det  slog  hende,  at  de  havde  havt  den 
samme  Tanke.     Hun  gav  ham  Haanden. 

»Det  er  sjældent  at  se  Dem  paa  disse 
Kanter.  De  svigter  Deres  Løfte  til  mig  fra 
i  Sommer  .  .  .« 

»Jeg  havde  lovet  Erik  at  skyde  en 
Hjort,  og  jeg  har  adskillige  Gange  kjørt  for- 
gæves. Endehg  i  Aften  hørte  jeg  Kalden 
og  skyndte  mig  herned  — lige  tidsnok.« 

De  havde  nærmet  sig  det  faldne  Dyr. 
Winterfeldt  talte  Enderne  —  tolv. 

»En  god  Tolvender!«  Han  tog  om 
Geviret  og  løftede  Dyrets  Hoved  i  Vejret. 
Øjnene   var  brustne,    og  Tungen  hængte  ud 

af  Munden.  Saa  slap  han  sit  Tag,  og 
Hovedet  slog  dumpt  mod  Marken. 

»En  god  Tolvender!«  gjentog  han. 

Lissy  saå  endnu  en  Gang  vemodigt  paa 
den  faldne  Sejrherre;  derpaa  lod  hun  lige- 
som i  Fortsættelse  af  sine  Tanker  Blikket 
glide  over  paa  Jægeren.  Han  saå  udmærket 
ud  i  sin  engelske  Jagtdragt,  der  havde 
Skovens  ubestemmelige  Farve.  Hans  Ansigt 
var  endnu  præget  af  Spændingen  og  det 
hastige  Løb. 

De  fulgtes  ad  op  ad  Bakken;  hans 
Piirschvogn  kom  i  det  samme  til  Syne  i 
Skovkanten. 

»Jeg  skal  kjøre  Dem  hjem,«  foreslog 
Winterfeldt.  »Det  bliver  mørkt,  og  der  er 
dog  en  halv  Mil  at  gaa;  De  maa  jo  følge 
Landevejen.« 

Hun  nikkede.  De  gik  et  Stykke  Vej 
tavse  ved  Siden  af  hinanden.    Saa  spurgte  han : 

»Har  De  hørt  fra  Banners?« 

»Ja,  jeg  havde  forleden  Brev  fra  Sophie. 
Hun  er  henrykt;  nu  er  de  i  Venedig.  Gon- 
doler og  Maaneskin.«     Hun  smilede. 

»Det  er  underligt  nok,«  bemærkede 
Winterfeldt.  »I  Venedig  er  det  altid  Maane- 
skin.  Jeg  har  aldrig  hørt  San  Marco  nævne 
uden  i  Forbindelse  med  Fuldmaane,  og 
kuriøst  nok  har  jeg  selv  set  den  to  Gange  i 
det  herligste  Maaneskin  .  .  .« 

»Skal  De  ikke  se  den  tredie  Gang  i  Sel- 
skab —  ligesom  Erik  .  .  .« 

Hun  standsede  pludselig,  lidt  flov  over 
den  fade  Bemærkning. 

Winterfeldt  saå  op  og  rystede  paa  Hovedet. 

»Min  Tid  er  ikke  inde  endnu  .  .  .« 

»De  vil  maaske  kæmpe  for  Deres  Hjær- 
tenskjær  som  Hjorten  derhenne  .  .  .«  Hendes 
egen  Tanke  randt  hende  i  Hu. 

Han  forstod  hende  ikke. 

»Kæmpe  —  hvad  mener  De?« 

»Aa,  intet  .  .  .  det  var  en  Tanke,  der 
kom,  da  jeg  stod  og  betragtede  Kampen, 
som  De  afgjorde  saa  brat.« 

»Saå  De  ogsaa  Kampen?  .  .  .  Jeg  kunde 
ikke  skyde  strax.  Jeg  stod  længe  og  glædede 
mig  ved  det  sjældne  Syn.  Jeg  glemte  næsten 
min  Jægernatur,    og  det  er  Bevis  paa,   hvor 

stærk  den  er,  at  jeg  dog  omsider  skød.  Det 
ligger  os  i  Blodet.  Bagefter  forstaar  man 
ikke,  at  man  har  kunnet  det;  men  i  selve 
Øjeblikket  vilde  ingen  menneskelig  Magt 
kunne  holde  mit  Skud  tilbage  .  .  .« 

»Jeg  ved  nok,  at  De  er  en  vældig  Jæger,« 
sagde  Lissy. 

»Vældig  Jæger!«  gjentog  han.  »Aa  nej, 
Deres  Naade;  men  Jæger  er  jeg.  Jeg  elsker 
Jagten,  fordi  den  fører  os  Mennesker  tilbage 
til  de  Tider,  da  Kampen  for  Livet  laa  for 
OS;,  Kampen  for  Føden  og  mod  truende 
Farer.  Jeg  elsker  den  ogsaa,  fordi  den  fører 
mig  ud  i  Naturen  og  giver  mig  Lyst  til  at 
strejfe  om  mellem  Buske  og  Trær  og  gjøre 
mig  fortrolig  med  Dyrenes  Liv,  frede  dem, 
naar  de  trænger  til  Fred,  og  jage  dem  paa 
de  Tider,  de  skal  jages.  Det  er  ikke  blot 
den  større  eller  mindre  Fare,  der  giver 
Jagten  dens  Spænding.  Det  er  herligt  at 
jage  Snepper  i  vore  hjemlige  Skove,  ligesaa 
herligt  som  at  jage  Gemser  mellem  vilde 
Klippeskrænter  og  dybe  Svælg  eller  Tigere 
paa  Elefantens  Ryg  i  Junglekrattet.    Overalt 

er  det  det  samme  Krav,  der  stilles :  det  sikre 
Øje  og  den  rolige  Haand;  men  fremfor  alt 
Kjendskab  til  Vildtet  og  dets  Vaner  og  til 
Egnen  og  Stedet,  hvor  der  jages  .  .  .« 

»Har  De  jaget  Tigere?«   spurgte  Lissy. 

»Ja,  en  eneste  Gang,«  svarede  Winter- 
feldt.  »Det  var  ganske  interessant,  men 
Apparatet  svarede  ikke  til  den  Fare,  som  var 
forbunden  med  Jagten.  Tre  hundrede  Mand 
om  en  eneste  Tiger,  der  var  cerneret  i  et 
Sivkrat  og  joges  ud  med  Brande.  Det  var 
værst  for  Klapperne.  Der  gik  to  af  dem  i 
Løbet  den  Dag,  fordi  de  troede,  at  Tigeren 
havde  faaet  nok,  og  nærmede  sig  for  rask. 
Et  Slag  af  dens  Pote,  og  de  to  Mænd  var 
som  revne  op  af  en  Granat.  Det  saå  stygt 
ud.  Men  vi  andre  sad  ligesaa  lunt  oppe 
paa  vore  Elefanter  som  i  Bedstemoders 
Kakkelovnskrog  .  .  .  Nej,  det  er  ikke  Faren, 
der  giver  Jagten  sin  Tillokkelse  .  .  .« 

De  havde  naaet  Vognen.  Ved  Havre- 
holm bad  Lissy  Winterfeldt  gaa  ind  med  og 
blive  til  Middag.  Hun  undskyldte  paa  For- 
haand  Serveringen;  hun  var  ene  hjemme. 

Han  tog  med  Tak  mod  Tilbudet.  Han 
vilde  gjærne  sidde  og  snakke  med  hende  i 
Ro  og  Mag;  det  var  saa  længe  siden,  de 
rigtig  havde  talt  sammen. 

Middagen  gik  under  behagehg  Smaa- 
snak.  Børnene  kom  ind  ved  Desserten  og 
hilste  ceremonielt.  Winterfeldt  syntes,  de 
saå  en  Smule  forskræmte  ud;  der  var  ingen 
Humør  i  dem.  Lissy  lod  ikke  til  at  inter- 
essere sig  overdrevent  for  dem,  og  de  blev 
sendt  tidlig  i  Seng. 

Kaffen  blev  drukket  i  Lissys  Kabinet, 
og  der  sad   de  og  talte  om  ligegyldige  Ting. 

Pludselig  kom  Jens  Kusk  styrtende  ind 
i  Værelset  med  alle  Tegn  paa  den  højeste 
Ophidselse. 

»Deres  Naade  —  Dalby  brænder!«  meldte 
han. 

De  foer  op  begge  to. 

»Spænd  for  min  Vogn!«  befalede  Winter- 
feldt.    »Jeg  maa  derned!« 

Lissy  vilde  med,  og  faa  Minuter  efter 
gik  det,  saa  hurtigt  Hestene  kunde  trække, 
ad  Dalby  til. 

Vejen  var  ikke  til  at  tage  fejl  af.  Flam- 
merne slog  op  fra  de  brændende  Huse  som 
fra  et  mægtigt  Baal,  der  lyste  op  i  Miles 
Omkreds,  og  Vinden  bar  Brandlugten  hen 
over  Egnen.  Branden  saås  saa  meget  stær- 
kere, som  det  var  usædvanlig  mørkt  i  Vejret. 
Himlen  var  skyfuld,  men  Vinden  ikke  syn- 
derlig stærk.  Det  var  heller  ikke  koldt. 
Mild  Efteraarsluft,  som  det  kan  være  her- 
hjemme. 

Det  brændte  for  Alvor  i  Dalby. 

Ilden  var  opstaaet  i  Smedien,  og  derfra 
havde  den  forplantet  sig  til  to  straaklædte 
Huse,  som  laa  tæt  derved.  Forvirringen 
var  paa  sit  Højdepunkt.  Smedien  var  ned- 
brændt, og  fra  Grunden  slog  Flammerne  op 
om  de  sammenstyrtede  Rester,  medens  for- 
kullede, glødende  Bjælker  stak  op  som  Arme, 
der  straktes  i  Vejret. 

Her  var  intet  at  gjøre. 

Sommeren  og  Høsten  havde  været  knas- 
tør, og  Vand  var  der  kun  at  faa  i  Søen,  der 
laa  en  halv  Fjerdingvej  borte  fra  Brand- 
stedet. 

De  kjørte  med  Vandvogne  og  Tønder, 
men  de  var  sprækkede  af  Tørken,  og  det 
meste  Vand  løb  ud,  inden  de  naaede  Brand- 
stedet. Sprøjten  fra  Havreholm  var  utæt 
og  skyllede  Masser  af  Vand  ud  over  Sprøjte- 
folkene, hvorimod  kun  meget  lidt  fandt  Vej 
til  Ilden.  Baastrup- Sprøjten  var  kommen 
lovlig  sent  og  blev  daarlig  betjent.  Der  var 
hverken  Orden  eller  Kommando. 

De  brandlidte  løb  forfjamskede  og  for- 
vildede omkring,  slæbte  de  unyttigste  Ting 
ud  af  de  brændende  Huse  og  glemte,  hvad 
der  havde  Værdi.  Alle  skreg  og  raabte  i 
Munden  paa  hverandre.  Kvinderne  jamrede 
sig,  og  Børnene  stod  med  stirrende  Øjne, 
ligesom  stivnede  i  Forbavselse.  De  kom 
bærende  med  en  gammel,  værkbruden  Kone, 
der  havde  boet  Nabo  til  Smedien,  og  hun 
gjentog  i  én  Uendelighed  de  samme  Ord, 
medens  hun  vred  sine  magre  Hænder:  »Aa, 
Herregud,  aa  Herregud!« 

Winterfeldt  sprang  hurtig  af  Vognen. 

»Der  er  Lensgreven!«  lød  det  som  en 
Mumlen  mellem  Folkene,  der  stod  og  gloede, 

Fruen  paa  Havreholm.  12 


178 

skjønt  Flammerne  greb  mere  og  mere  om 
sig,  og  Gnisterne  røg  omkring  og  faldt  ned 
som  en  tæt  Regn. 

Nu  brændte  tre  Huse.  Winterfeldt  tog 
Kommandoen. 

»Lad  brænde,  hvad  der  nu  brænder!« 
raabte  han.     »Og  kom  med  mig!« 

Sprøjten  fra  Baastrup  blev  stillet  hen 
ved  det  fjerde  Hus,  der  tilhørte  Byens  Træsko- 
mand, og  det  holdtes  stadig  under  Vand. 
Vandvognene  blev  dirigerede  frem  og  tilbage, 
og  der  blev  hidskaffet  vaade  Lagener  til  at 
brede  over  Straatagene.  Skytten  Arthur  fra 
Baastrup  var  kommen  til,  og  da  han  var 
bekjendt  for  at  kunne  klatre  som  en  Kat, 
beordredes  han  op  paa  Taget  sammen  med 
et  Par  raske  Folk.  Det  gjaldt  om  at  handle 
hurtigt  for  at  kunne  begrænse  Ilden. 

Nu  mærkedes  det,  at  der  var  kommet 
Orden  i  Kommandoen.  V^interfeldt  stod, 
belyst  af  Flammeskæret,  i  Centrum  af  Brand- 
stedet, rank  og  spænstig,  med  Øjet  allevegne 
og    uddelende    sine    Befalinger  i   en   klar  og 

præcis   Tone.      Folkene    arbejdede,    saa    det 
var  en  Lyst. 

Sprøjten  fra  Baastrup  dængede  det  tredie 
brændende  Hus  til  med  Masser  af  Vand. 
Vandvognene  svingede  op,  den  ene  efter  den 
anden.  Brandfogden  havde  faaet  Ordre  til 
at  tage  sig  af  Vandforsyningen;  nu  gik  det 
med  Præcision,  og  Vandet  havde  efterhaanden 
gjort  Vognene  tætte.  Murere  og  Tømrere 
blev  kaldte  frem  af  Flokken  og  beordrede 
til  at  klatre  op  i  det  tredie  Hus,  hvor  de 
kunde  komme  til  for  Flammerne,  og  der 
lød  tunge  Slag  mod  Murene,  som  kort  efter 
faldt  sammen  med  et  Brag.  Dermed  var 
Ilden  snart  afgrænset,  idet  den  hæmmedes 
af  Skranker,  som  den  ikke  kunde  bryde. 

Lissy  stod  og  saå  til.  Koner  og  Børn 
flokkedes  om  hende  og  talte  i  Munden  paa 
hinanden,  om  hvordan  det  var  gaaet  til, 
hvor  forfærdeligt  det  var,  og  hvor  skrække- 
ligt for  dem. 

Men  Lissy  hørte  ikke  paa  dem;  hun 
saå    hele    Tiden    paa    Winterfeldt,    saaledes 

12* 

som  han  stod  der  i  Flammeskæret,  saa  myn- 
dig  og  urokkelig  sikker. 

Der  var  to  gamle  Mænd,  som  ogsaa 
stod  og  saå  til,  ude  af  Stand  til  at  kunne 
hjælpe.     Hun  hørte,  at  de  talte  om  ham. 

»Lensgreven  staar  der,  som  om  han 
havde  været  Brandmajor  alle  sine  Dage!«  be- 
mærkede den  ene. 

»Ja,  ser  du,  Søren,«  svarede  den  anden; 
»der  er  Tømmer  i  de  Karle  oppe  fra  Knud- 
strup.  Han  er  ud  af  en  god  Stamme,  han. 
Den  gamle  Excellence,  som  de  kaldte  ham, 
var  ogsaa  saadan  en  Karl,  og  den  unge  her 
er  falden  ud  efter  Fa'eren  .  .  .« 

Branden  dæmpedes.  De  først  antændte 
Huse  brændte  ned  til  Grunden;  det  tredie 
laa  i  Ruiner,  men  videre  naaede  Ilden  ikke. 
Endnu  ulmede  det  i  Grunden,  og  Røgen 
slog  af  og  til  op  fra  Bunker  af  forkullede 
Bjælker;  men  Faren  var  overstaaet. 

Winterfeldt  satte  Vagtposter  af  og  ind- 
skærpede dem  den  yderste  Agtpaagi venhed. 
Derpaa  gik  han  hen  til  Lissy  og  sagde 
smilende : 

»Nu  tror  jeg,  at  jeg  kan  nedlægge  Kom- 
mandoen ...  De  fryser  —  ikke  sandt?  Lad 
os  se  at  komme  afsted  .  .  .« 

Han  kaldte  paa  Brandfogden  og  en  af 
de  ældre  Husmænd  og  gav  dem  en  rund 
Sum  til  Folkene,  for  at  de  kunde  holde  sig 
varme,  sagde  han.  Og  derpaa  steg  han  og 
Lissy  til  Vogns. 

Der  sprang  en  Mand  op  paa  en  Grus- 
bunke og  svingede  med  Hatten. 

»Lensgreven  skal  ha'e  et  Hurra,  Folkens!« 

Det  rungede  gjennem  Luften  i  alle  Ton- 
arter, ligefra  den  dybeste  Bas  til  Drengenes 
skingrende  Diskant. 

»Hurra  for  Lensgreven!« 

Saa  kjørte  de  tilbage  til  Havreholm. 


—  Der  blev  serveret  The,  og  da  den 
var  drukket,  vilde  Winterfeldt  afsted.  Men 
Lissy  bad  ham  blive. 

Hun  var  underlig  nervøs.  Dagens  Ind- 
tryk havde  været  hende  for  stærke;  hun  var 

bange  for  at  være  alene,  bange  for  sig  selv 
og  sine  Tanker.  Hun  syntes,  atWinterfeldts 
Nærværelse  virkede  velgjørende  paa  hende; 
at  hun  følte  sig  tryggere,  saa  længe  han  var 
der.  Paa  en  vis  Maade.  Thi  hun  følte  sig 
usikker  ogsaa  overfor  ham.  Hun  beundrede 
hans  Styrke  og  den  Magt,  der  Hgesom  ud- 
straalede  fra  hans  Person  og  tvang  alle  ind 
under  hans  Vilje.  Det  forekom  hende,  at 
hun  selv  maatte  bøje  sig  ind  derunder,  og 
at  det  var  derfor,  hun  paa  én  Gang  var 
bange  for  ham  og  dog  følte  sig  tryg  i  hans 
Nærhed.  Mon  han  selv  kjendte  den  Magt, 
han  besad?  Mon  han  anede,  at  han  kunde 
byde,  og  at  hun  maatte  adlyde? 

»Bliv  lidt  endnu,«  sagde  hun.  »Jeg  er 
saa  bange  ved  at  være  ene.« 

Han  smilede. 

»Er  De  bange?  Her  er  da  ikke  nogen 
Fare!«  —  Han  saå  paa  hende.  Hendes 
Bryst  bevægede  sig  hurtig,  hendes  Kinder 
blussede,  og  hendes  Øjne  lyste  med  en 
underlig,  feberagtig  Glans. 

»Er  De  syg,  Kjære?«  spurgte  han  be- 
kymret. 

Hun  tog  sig  med  Haanden  til  Brystet 
og  ligesom  gjorde  Vold  paa  sig  selv  for  at 
synes  mere  rolig. 

»Nej,  jeg  er  ikke  syg,«  svarede  hun  — 
»blot  saa  underlig  urolig.  Bliv  ikke  vred 
over  min  Taabelighed!  Sid  blot  og  snak 
lidt,  saa  er  jeg  vis  paa,  at  det  strax  gaar 
over  .  .  .« 

»Kjære  Lissy,«  sagde  han  —  det  var 
første  Gang,  han  nævnede  hende  ved  hendes 
Fornavn  —  »jeg  har  jo  lovet  at  være  Dem 
en  trofast  Ven.«  Han  gik  hen  til  hende  og 
tog  hendes  Haand.  —  »Vær  nu  oprigtig  mod 
mig.  Sig  mig,  hvad  der  fejler  Dem!  Har 
De  Sorger,  saa  betro  dem  til  mig.  Tal  til 
mig  som  til  en  god  Ven,  og  hvad  jeg  kan 
gjøre,  det  skal  jeg  gjøre  —  alt,  hvad  der 
staar  i  et  Menneskes  Magt  .  .  .« 

Hun  saå  op.  Hans  Blik  hvilede  paa 
hende  med  et  deltagende,  kjærligt  Udtryk  — 
men  dog  mest  deltagende. 

Hun  følte  det  som  et  Stik  i  Hjærtet: 
det  var  Deltagelse,  hun  indgød.  Den  Gang, 
Erik  var  kommen  hende  til  Hjælp,  var  det 
ogsaa  Deltagelse  eller  Medlidenhed,  der  fra 
først  af  havde  kaldt  hans  Kjærlighed  til 
Live.  Og  nu  —  hun  læste  tydelig  Deltagelse 
i  hans  Blik. 

Hun  rev  sin  Haand  løs  og  rejste  sig  op 
i  sin  fulde  Højde.  Skjøn  var  hun,  som  hun 
stod  der  i  sin  tarvelige  Hjemmedragt,  med 
det  gyldenbrune  Haar  slynget  som  en  Krone 
om  Hovedet.  Hvert  af  hendes  Træk  var 
præget  af  dyb  Bevægelse,  og  de  vidunder- 
lige Øjne  med  deres  skiftende  Udtryk  lynede 
som  i  heftig  Vrede.  Hun  raabte  Ordene  ud, 
helt  ude  af  Stand  til  at  beherske  sig. 

»Medlidenhed  og  Deltagelse!  Som  om 
jeg  trængte  dertil!  Venner  —  gode,  kjærlige 
Venner,  der  vil  gjøre  for  mig  alt,  hvad  der 
staar  i  deres  Magt  —  ja,  alt  hvad  et  Men- 
neske kan  gjøre  —  alt,  uden  det  eneste, 
som  jeg  tragter  efter  og  begjærer!  Blive 
elsket  med  den  store,  rige,  salige  Kjærlighed, 
som    er  Livets   eneste   Lykke,    den,   jeg  har 


185 

higet  efter  med  hele  mit  Sind,  men  aldrig 
fundet  .   .  .« 

Hun  drog  dybt  efter  Vejret. 

>Nej,  aldrig  fundet!  Jeg  bare  troede  at 
kjende  den,  men  maatte  skuffet  trække  mig 
tilbage  som  et  saaret  Dyr  for  at  skjule  min 
Skam  og  mit  Nederlag.  Og  saa  søge  Til- 
flugt i  Kampen  for  at  bevare  Skinnet,  al 
den  ydre  Herlighed,  Position,  Stilling  og  alt 
det  tomme  Flitter,  som  ikke  er  en  Tanke 
værd  ...  Men  Kjærligheden,  den  store, 
dybe  Kjærlighed,  som  jeg  kunde  give  Livet 
for  —  den  har  jeg  aldrig  fundet,  og  den 
finder  jeg  aldrig  —  aldrig  .  .  .« 

Hun  havde  spændt  sine  Kræfter  over 
Evne  og  var  ikke  længer  Herre  over  sig  selv; 
hun  kastede  sig  ned  i  Lænestolen  og  gjemte 
Ansigtet  i  sine  Hænder. 

Det  voldsomme  Udbrud  gjorde  Winter- 
feldt  urolig.  Det  kom  saa  uventet  og  med 
saa  ustyrlig  Heftighed.  Hvad  skulde  han 
gjøre  eller  sige?  Banale,  trøstende  Ord — det 
kvalmede  ham  allerede  at  tænke  derpaa. 
Tage    hende   i   sine  Arme   og    kysse    hendes 

Taarer  bort  —  lyve  en  Kjærlighed,  som  han 
paa  Bunden  af  sit  Hjærte  ikke  følte? 

Han  burde  være  Herre  over  si^  selv  oa 
ikke  lade  sig  rive  med  mod  sin  Vilje.  Det 
vilde  være  uhæderligt  at  misbruge  den  Lej- 
lighed, der  gaves  ham,  og  det  vilde  være  en 
Synd  mod  hende,  der  var  ulj^kkelig.  Han 
tvivlede  ikke  et  Øjeblik  paa  Lissys  Oprig- 
tighed og  paa  den  dybe  Mening,  der  laa  i 
hendes  Ord.  Han  forstod,  at  de  kom  fra 
Bunden  af  hendes  ensomme,  lidende  Hjærte, 
og  han  vilde  saa  inderlig  gjærne  have  været 
den,  som  kunde  hjælpe.  Men  hvad  kunde 
han  gjøre!  Han  gjentog  det  for  sig  selv: 
Tage  hende  i  sine  Arme  og  kj^sse  hendes 
Taarer  bort.  Det  var  den  eneste  Trøst,  han 
kunde  yde. 

Og  det  gjorde  han,  fordi  Livet  selv  er 
stærkere  end  vi  og  alle  vore  gode  For- 
sætter. 

Lissy  saå  op  paa  ham  gjennem  Taarerne, 
og  da  hun  følte  hans  Kys  paa  sine  Øjne  og 
sin  Pande,  rakte  hun  ham  sine  varme,  bræn- 

dende  Læber  og  slyngede  sine  Arme  om 
hans  Hals. 

»Har  du  mig  kjær?«  hviskede  hun;  »er 
det  Kjædighed  og  ikke  Medlidenhed?  Sig,  at 
du  elsker  mig  —  elsker  mig  for  min  egen 
Skyld,  ikke  fordi  du  ser,  jeg  er  bedrøvet, 
men  fordi  du  skal  og  du  maa  .  .  .« 

Og  da  hendes  Hjærte  bankede  mod 
hans,  glemte  han  alt  andet  og  troede,  at 
han  følte  som  hun,  og  at  det  virkelig  var 
den  store  Kjærlighed,  der  vældig  og  uimod- 
staaelig  gjorde  sin  Ret  gjældende. 


IX. 

W^nterfeldts  Arbejdsværelse  var  den 
fornemste  Stue  paa  Knudstrup. 

Egepaneler  klædte  Væggene  i  Mands- 
højde, og  op  til  Loftet  var  de  dækkede  af 
Gyldenlæder,  der  var  sort  af  Ælde.  Loftet 
bares  paa  Kryds  og  Tværs  af  stærke,  mørke 
Egetræs  Bjælker,  hvoraf  hver  eneste  Tomme 
var  hugget  i  Knudstrup  Skove.  Slottet  var 
bygget  i  Adelens  sidste  store  Tid  herhjemme, 
under  Frederik  II,  og  stod,  ligesom  det  den 
Gang  var  bygget,  af  røde  Sten  med  Sand- 
stens Ornamenter  og  takkede  Gavle  med 
sære  Karnapper  og  Porttaarne. 

Der  gik  Sagn  om,  at  det  var  bygget  om- 
kring Stammen  af  en  vældig  Eg,  og  af  denne 

havde  den  kunstfærdige  Bygmester  dannet 
et  Skab,  der  naaede  fra  Værelsets  Gulv  til 
dets  Loft  og  var  inddelt  i  store  og  smaa  Afde- 
linger. Underfulde  Ornamenter  dækkede 
Dørenes  Fyldinger,  og  Søjlerne  var  fantastiske 
Figurer  i  massiv  Renaissance.  Ikke  to  Orna- 
menter var  ens;  der  var  en  Uendelighed  af 
skabende  Aand,  af  Snille  og  Kunst  nedlagt 
i  hvert  Blad  og  hver  Sky,  hvor  hvert  Snit 
var  gjort  med  en  Mesters  Haand.  Øverst 
oppe  var  der  dannet  en  mægtig  Gavl,  og 
i  Gavlen  sad  Byghei'rens  Vaaben:  to  sprin- 
gende, kronede  Løver,  og  ved  Siden  af  hans 
Hustrus:  tvende  Væselhorn  bøjede  over  mod 
hinanden. 

Sagnet  fortalte  videre,  at  dette  kunst- 
færdige Skab  havde  kostet  Bygmesteren  Livet. 
Som  det  oftere  berettes  fra  den  Tid,  havde 
Bygherren  ladet  ham  dræbe,  for  at  Hemmelig- 
heden med  Skabets  skjulte  Rum  kunde  dø 
med  ham  og  forblive  ukjendt  af  alle  andre 
end  Slotsherren  og  hans  Efterkommere. 

Saaledes  gik  Hemmeligheden  i  Arv  fra 
Fader  til  Søn,   medens  Borgen  stod  urokket 

gjennem  de  skiftende  Tider.  Borgen  blev 
staaende,  og  Slægtens  Ældste  sad  stedse  i 
Kongens  Raad  og  blandt  Rigets  første  Mænd, 
ogsaa  da  iVdelsvælden  blev  brudt,  og  Ene- 
voldskongerne  kaldte  Lykkeriddere  ind  fra 
Tyskland  og  adlede  deres  Lakajer. 

Det  kunstfærdige  Skab  dannede  Ende- 
væggen i  det  store  Arbejdsværelse.  Husets 
gamle  Tjener  fortalte,  at  dybt  nede  i  Kjæl- 
deren  stod  endnu  Stødet  af  den  mægtige 
Eg,  om  hvilken  Borgen  var  bygget,  og  hvoraf 
Skabet  var  tømret  og  skaaret. 

Paa  Væggene  hængte  Portræter  af  Slæg- 
tens betydeligste  Mænd  i  mørkgyldne  Rammer, 
og  over  Døren  var  ophængt  et  kæmpemæssigt 
Gevir  af  en  Attenender  —  den  samme  Hjort, 
som  for  to  hundrede  Aar  siden  havde  givet 
Borgens  Herre  Ulivssaar  under  en  Jagt  i 
Knudstrup  Skove.  — 

Winterfeldt  sad  i  en  af  de  brede,  lave 
Stole,  der  var  skudt  hen  i  Hjørnet  mellem 
Døren  og  Vinduet,  og  hvorfra  han  kunde  se 
ud  over  Haven  og  Parken.  Efteraaret  var 
slaaet  om  i  sit  onde  Lune.'    Vinden  piskede 

Vandet  i  Slotsgraven  og  løb  Storm  mod 
Borgens  tykke  Mure,  saa  Vinduerne  klirrede, 
og  Vindfløjen  drejede  sig  hvinende  omkring. 

Det  var  Dagen  efter  Mødet  med  Lissy, 
og  Winterfeldt  tænkte  paa  det  uventede  og 
uforklarlige,  der  var  sket.  Han  havde  før 
taget  Kvinder  i  sin  Favn  og  mærket  Rusen 
i  sit  varme  Blod.  Men  aldrig  som  denne 
Gang.  Der  var  hændet  ham  noget  ud  over 
det  sædvanlige,  noget,  som  han  ikke  havde 
været  Herre  over. 

Men  sket  var  sket,  og  det  hjalp  ikke  at 
ofre  det  unyttige  Tanker.  Det  var  Frem- 
tiden, det  gjaldt.  Han  kom  til  at  tænke 
paa  sin  Samtale  med  Erik  paa  Baastrup 
hin  første  Dag  efter  hans  Hjemkomst.  Han 
havde  talt  mange  varme  og  forstandige  Ord 
til  Vennen,  og  Erindringen  derom  fik  ham 
til  at  smile  lidt  bittert.  Nu  sad  Erik  lunt  i 
det,  lunt  inden  Døre,  i  Tugt  og  Ære  med 
sin  legitime  Kjærlighed  og  skjønne  Frem- 
tidsudsigter. Nu  var  det  ham,  der  var  ude 
i  det  uvisse  —  og  tvivlsomme. 

»Hvis  du  elsker  mig,  saa  kommer  du 
igjen,  og  saa  skilles  vi  aldrig!«  Det  var  de 
sidste  Ord,  hun  havde  sagt,  før  han  gik. 

Det  var  altsaa  Fremtiden,  som  hun 
havde  vist  ham  Vejen  til.  Skulde  han  da 
opsøge  hende  igjen,  tage  hende  i  sine  Arme 
ligesom  igaar  og  tømme  Bægeret  til  Bunden 
for  siden  hen  at  slænge  det  bort,  naar 
Druen  var  drukket  og  Rusen  dunstet  bort? 

Hun  havde  bedt  ham  skjænke  hende 
sin  Kjærlighed  for  evige  Tider!  .  .  .  Evige 
Tider!  Men  Tid  er  jo  kun  Tid  for  os 
dødelige  .  .  .  Eller  skulde  han  standse, 
medens  han  endnu  kunde  det,  uden  saarende 
Ord,  uden  endnu  større  Ydmygelse  for  ham 
eller  hende,  end  der  vilde  være  efter  dette 
deres  første  og  eneste  Møde. 

Han  sad  længe  og  grundede,  hgesom 
Borgens  gamle  Herrer  havde  siddet  i  det 
samme  Værelse,  naar  de  lagde  Planer  om 
Leding  eller  Fred.  Han  tænkte  klogt  og 
roligt,  støttede  sig  til  Erfaringer,  bøjede  af 
for  forstandige  Hensyn  og  Indskydelser  og 
Ærens  Bud. 

Han  vidste,  at  det  var  en  Rus,  og  naar 
den  opløste  sig  og  svandt  bort  i  Taager, 
saa  kom  Smerten  og  Uviljen  og  maaske 
Skammen. 

Han  kjendte  hende  ikke  tilstrækkeligt. 
Var  hun  en  Kvinde  med  varmt  og  hastig 
rullende  Blod,  for  hvem  Elskov  var  Livets 
højeste  Lyst,  der  elskede  for  Kjærlighedens 
Skyld  og  favnede  viden  Tanke  for  andet  end 
Favntagets  Sødme?  I  saa  Fald  skulde  han 
tage  hende  i  Favn,  glemme  Nutid  og  Fremtid 
og  skjænke  hende  den  Lykke,  hun  attraaede. 
Men  hvis  det  nu  ikke  var  saaledes.  Hvis 
det  ikke  var  Trangen  til  Elskov  alene,  men 
om  der  var  Følelser,  som  bundede  i  Dybden 
af  hendes  Sjæl,  en  Kjærlighed,  hvis  Maal 
laa  over  Øjeblikkets  Glæder  og  higede  efter 
at  dele  Livet,  i  Smerte  eller  i  Glæde,  med 
den  Elskede?  Ja  —  saa  maatte  han  raabe 
sit  Holdt,  før  det  var  for  silde,  thi  saaledes 
var  hans  Kjærlighed  ikke.  Og  mellem  ædelt 
Folk  skal  bydes  lige  Kaar. 

Endnu   vidste   han   det  ikke,    men    han 

Fruen  paa   Havreholm.  13 

vilde  snart  faa  Vished  enten  for  det  ene 
eller  det  andet. 

Kom  hun  til  ham,  naar  han  tøvede,  og 
bredte  sine  dejUge,  hvide  Arme  ud  mod 
ham  —  ikke  som  den  første  Gang  i  en 
Drøm  eller  en  Rus,  men  bevidst  og  fuldt 
vidende,  hvad  hun  gjorde  —  saa  tog  han 
hende  og  takkede  sin  Skæbne  for  den 
Lykke,  den  bød  ham.  Men  kom  hun  ikke; 
stængede  hun  sig  inde  og  ventede  paa  ham, 
først  med  Frygt  og  Bæven,  saa  med  Vrede 
og  Sorg  og  tilsidst  med  isnende,  angstfuld 
Smerte  .  .  .  saa  maatte  hun  vente,  vente  til 
evige  Tider;  for  hans  Elskov  var  ikke  som 
hendes. — 

Høstvinden  jog  gjennem  Buske  og  Trær, 
snoede  sig  om  Taarne  og  Karnapper  og  tog 
djærve  Ryk  i  Borgens  Tag  og  Fløje.  Han 
blev  siddende  rolig  og  tankefuld  og  lagde 
Planer  for  siL  Liv,  allesammen  i  Overens- 
stemmelse med  Ærens  Bud,  saaledes  som 
de  føles  af  den,  hvis  Vilje  er  stærk,  og  hvis 
Hoved  er  klart  og  klogt. 

Pludselig  blev  han  skræmmet  op  ved 
en  vældig  Larm  som  af  et  tungt  Legemes 
Fald.  Han  foer  op.  Et  Par  Skridt  fra  ham 
laa  det  store  Gevir  af  Attenenderen,  Drabs- 
manden. Tæt  forbi  hans  Hoved  var  det 
faldet  og  havde  boret  sine  Grene  dybt  ned 
i  det  svære  Parketgulv.  Som  om  den  døde 
Hjort  endnu  en  Gang  havde  villet  bære 
Vaaben  mod  Slægten. 

Som  han  sad  og  lagde  Planer  for  Livet, 
slog  Dødens  Vingeslag  forbi  hans  Hoved. 
Men  just  derfor  maatte  Livet  leves  saaledes, 
at  Døden  kunde  finde  sin  Mand  paa  Post, 
med  hævet  Hoved  og  Skjoldet  blankt. 


—  —  Han  kom  ikke.  Først  ventede 
hun  i  længselsfuld  Vished  om  den  Lykke, 
der  endelig  skulde  blive  til  Virkelighed  og 
sprede  Lys  over  hendes  Liv.  Hun  talte 
Timerne  og  gik  urolig  gjennem  Haven  trods 
Vindens  Skarphed  og  den  vaade  Kulde. 

Hun   svarede   uden  at  høre  og  brød  sig 

13* 

om  intet,  om  intet  andet  end  den  Tanke: 
Nu  kommer  han.     Nu,  om  lidt! 

Saa  løb  hun  ud  og  saå  hen  ad  Vejen, 
ad  hvilken  han  skulde  komme,  og  undrede 
sig  over,  at  han  ikke  allerede  var  kommen. 
Skændte  paa  ham,  fordi  han  tøvede;  han 
maatte  jo  vide,  hvor  inderligt,  hvor  længsels- 
fuldt hun  ventede  ham. 

Hun  gik  ind  igjen  og  syslede  med  lidt 
af  alt  —  uroligt  og  nervøst,  for  atter  at  se 
ud  og  spejde  igjen,  om  han  kom.  Saadan 
gik  Timerne,  og  han  kom  ikke. 

Mørket  faldt  paa,  og  hun  sendte  alle 
bort.  Maaske  han  havde  villet  vente,  til  det 
blev  Aften,  og  alt  var  stille,  saa  at  de  kunde 
sidde  alene  og  nyde  deres  Lykke. 

Hun  sad  og  ventede,  lukkede  sine  Øjne 
og  smilede  ved  at  tænke  paa  den  Fryd,  der 
vilde  komme.  Hun  lyttede  igjen  og  sprang 
op  og  troede,  det  var  hans  Vogn,  der  rullede 
hen  over  Gaardens  Stenbro. 

Men  det  var  Stormens  Susen  i  Træerne. 
Der  var  intet  at  se,  intet  at  høre. 

Men  han  maatte  jo  komme.  Han  havde 
hende  kjær,  han  havde  jo  sagt  det.  Nej, 
intet  sagt.  Men  han  havde  været  med  i 
den  underfulde  Drøm,  hvor  de  ikke  havde 
talt,  men  hvor  hvert  Kys  havde  talt  tifold 
stærkere  end  Ord. 

Der  var  Larmen  igjen.  Nej,  det  var 
kun  Stormen;  Timerne  gik,  og  han  kom 
ikke. 

Der  maatte  være  sket  noget.  Blot  ingen 
Ulykke;  Livet  er  stundom  saa  ubarmhjær- 
tigt.  Var  der  kommet  Forhindringer,  saa 
kunde  han  jo  have  sendt  Bud.  Nej,  det 
kunde  han  ikke.  Han  maatte  komme. 
Men  Tiden  gik,  og  hun  saa  ham  ikke. 

Hun  tilbragte  Natten  udt>n  at  sove,  ogsaa 
da  det  var  blevet  saa  silde,  at  hun  var  holdt 
op  at  vente  paa  ham.  Og  allig^^vel  ventede 
hun  ham  endnu.  Hun  lod  Huset ^.  Dør  staa 
aaben,  skjønt  dtt  var  g  mske  taabelipt.  Men 
hvis  han  kom,  maatte  han  ikke  linde  Døren 
laaset. 

Omsii^er  faldt  hun  i  en  urolig  Søvn; 
hun    vækkedes    hvert    f;^jeblik    af    Vindens 

Larm  og  troede,  det  var  ham,  der  traadte 
ind  til  hende.  Saa  blev  det  Dag,  stormfuld 
og  sludfuld  som  den  foregaaende.  Der  kom 
intet  Bud  fra  ham,  og  det  blev  til  ny  Venten. 

Hvorfor  kom  han  dog  ikke?  Nu  be- 
gyndte hun  først  at  føle  Angst;  men  hun 
smilede  strax  af  sig  selv.  Det  var  jo  sikkert 
og  vist,  at  han  maatte  komme.  Men  Angsten 
var  der  alligevel,  og  efterhaanden  som  Dagen 
gik,  blev  den  stærkere. 

Hun  besluttede  at  gaa  til  ham,  og  hun 
gav  Ordre  til  at  spænde  for.  Men  imedens 
hun  stod  og  klædte  sig  paa  for  at  tage 
afsted,    randt  hendes  egne  Ord  hende  i  Hu: 

Hvis  du  har  mig  kjær,  saa  kommer  du 
igjen. 

Det  var  ham,  der  skulde  komme  til 
hende.  Det  gjaldt  hendes  Liv;  men  hun 
kunde  ikte., søge  ham.  Saa  gav  hun  Ordre 
til  at  spænde  fra  igjen;  hun  vilde  ikke 
kjøre  ud. 

Hun  gik  ind  i  Kabinettet  og  satte  sig 
i  en  Stol  henne  ved  Vinduet,  der  vendte 
ud  til  Vejen.      Tankerne  tog   Fart    og    taar- 

nede  sig  op  til  Frygt  og  knugende  Anel- 
ser. Og  Dagen  gik  og  Natten  og  flere  Dage 
og  Nætter. 

Nu  følte  hun  Vrede,  en  bitter,  kogende 
Vrede,  fordi  han  havde  sveget  sit  Løfte  — 
et  Løfte,  som  ikke  var  givet  i  Ord,  men  i 
Gjerning.  Men  endnu  kunde  hun  ikke  tro 
det,  og  Vreden  skiftede  med  Haab. 

Jørgen  kom  hjem,  og  al  Ting  gik  til- 
syneladende sin  sædvanlige  Gang  paa  Havre- 
holm. Kun  syntes  alle,  at  Lissy  var  bleven 
saa  underlig  nervøs  og  urolig.  Hun  vilde 
ikke  se  nogen,  tog  ingen  Steder  hen  og 
nægtede  sig  hjemme. 

Saaledes  gik  Efteraaret. 

Trods  Kulden  og  Blæsten  sad  hun  ofte 
oppe  paa  Pynten  og  stirrede  ud  over  Havet, 
hvor  Bølgerne  rullede  frem  med  skum- 
klædte  Kamme  under  Larm  og  Brusen,  steg 
og  sank  og  slyngedes  ind  mod  Stranden  for 
atter  at  vige  tilbage,  efterladende  sj^dende 
Skumhvirvler,  der  brødes  med  nye  Bølger, 
der  ustandselig  rullede  ind. 

Og  Vandet  sang  mellem  Strandens  Stene, 
skarpt  raslende  som  i  Ryk;  det  føltes  som 
en  Knivsod,  der  gjorde  ondt  —  fysisk  ondt. 
Denne  legemlige  Pine  smeltede  sammen  med 
den  Smerte,  hun  følte,  naar  Længslen  og 
Sorgen  greb  hende. 

Hun  sad  og  stirrede  ud  mod  Horisonten, 
som  om  hun  ventede  En,  der  skulde  komme 
derudefra  —  fra  et  Sted  langt  borte.  Men 
den,  hun  ventede,  var  i  hendes  Nærhed,  og 
han  kunde  komme,  men  vilde  ikke. 

Maagernes  Skrig  lød  ud  over  Havet,  og 
Bølgerne  voxede  og  rasede  i  vild  Kamp 
mod  hverandre.  Saa  rejste  hun  sig,  naar 
det  var  blevet  sen  Aften,  og  hun  gik  hjem 
til  sin  trøstesløse  Sorg,  som  hun  ikke  kunde 
undfly. 

Julen  nærmede  sig,  og  Efteraarsstormene 
havde  raset  ud.  Fra  Pynten  saå  hun  igjen 
ud  over  Havet,  der  nu  hvilede  graat  i  graat, 
uden  Bevægelse  og  uden  Farver,  medens  de 
smaa,  korte  Bølgeslag  i  Strandkanten  sendte 
ligesom  Suk  op  mod  Brinken,  hvor  hun  sad. 
Synskredsen    var  skyet  og  taaget.      Udsigten 

hæmmedes  ligesom  af  fugtige,  klamme  Mure, 
og  Himlen  hang  tung  og  mørk,  uden  Regn, 
men  vaad  og  kold.  Skoven  havde  tabt  sin 
Farve,  Jorden  var  pløjet  og  laa  sort  og  bar, 
og  Vildtet  gjemte  sig  dybt  inde  i  Tykningerne 
bag  de  tætte  Graner. 

Timevis  kunde  hun  sidde  der  og  stirre, 
med  Blikket  underligt  tomt,  ud  over  den 
graa,  kolde  og  klamme  Natur,  medens  den 
vaade  Luft  fugtede  hendes  Haar  og  hendes 
Klæder. 

Nu  følte  hun  ikke  længer  hverken  Vrede 
eller  Angst,  kun  ea  knugende  Tomhed,  og 
saa  var  hun  træt.  altid  træt. 

Et  Par  Uger  før  Jul  blev  Lissy  syg  og 
maatte  gaa  til  Sengs.  Feberen  kom  over 
hende  og  truede  hende  paa  Livet,  men  selv 
kæmpede  hun  ikke  mod  den.  Hvorfor 
skulde  hun  det;  hun  havde  jo  opgivet  alt. 


Banners  paa  Baastrup  var  komne  hjem 
fra  Syden,  straalende  lykkelige.  Sophie 
plejede  Lissy  med  utrættelig  Omhu,  tog  over 

til    hende    hver    eneste  Dag  og  viste    hende 
tusinde  smaa  Opmærksomheder. 

Lissy  lod  sig  pleje  som  et  sygt  Barn  og 
smilede  taknemmeligt  og  sørgmodigt.  Syg- 
dommen blev  overstaaet,  men  Lissy  bad, 
om  hun  maatte  bhve  liggende,  som  hun  laa. 
Hun  var  saa  træt,  saa  træt. 


X. 

1  den  senere  Tid  havde  Gigten  været 
slem  ved  gamle  Hansen;  det  kneb  med  at 
faa  Benene  til  at  gjøre  Tjeneste,  og  Jagten 
havde  han  næsten  helt  maattet  opgive. 

»De  kan  tro,«  plejede  han  at  sige,  »at 
det  er  haardt  for  en  gammel  Jæger  at  maatte 
høre  fortælle,  at  Sneppen  er  kommen,  og 
saa  sidde  hjemme,  værkbrudden  som  et 
andet  Hospitalslem  med  Poterne  i  en  Sæk ! 

Jeg  husker,  da  min  kjære,  gamle  Excel- 
lence paa  Knudstrup  døde.  Han  havde  ligget 
paa  sit  Dødsleje  i  tre  Uger  —  det  var  midt 
i  Sneppetiden  —  og  tror  De,  han  lukkede 
sit  Øje  til  Blund  nogen  Aften,  uden  at  han 
først  havde  spurgt  Jæger  Sørensen,  der  maatte 

stille  h\er  Aften:  »Hvor  mange  Snepper  er 
der  falden,  lille  Sørensen?« 

Det  var  saamænd  hans  allersidste  Spørgs- 
maal  til  den  unge  Greve,  lige  kort  før  han 
døde,  og  jeg  tror  ikke,  han  kunde  have 
sovet  rolig  hen,  hvis  han  ikke  havde  faaet 
det  at  vide  .  .  .  Den  Dag  skød  de  halvtreds, 
men  der  havde  ogsaa  været  en  fæl  Snetyk- 
ning og  et  fælt  Slud  om  Natten.  Ja,  han 
var  en  herlig  Mand,  var  han.  Aa  ja,  aaja!« 
stønnede  Hansen.  »Man  bliver  gammel  og 
skal  vel  snart  til  det.  Jeg  for  min  Part 
takker  Vorherre  for  den  Tid,  jeg  har  levet, 
og  godt  har  jeg  havt  det!« 

Jørgen  gik  ofte  op  til  gamle  Hansen  og 
sad  hos  ham.  Saa  gik  Tiden  saa  rart  for 
dem  begge  to.  De  snakkede  sammen  om 
Jagten  og  om  Historier  fra  gamle  Dage. 
Hansen  var  rørt  over,  at  Hofjægermesteren 
kom  saa  tidt  og  holdt  ham  med  Selskab. 
Jørgen  gjorde  det  mest,  fordi  han  selv 
kjedede  sig,  men  efterhaanden  blev  det  ham 
en  Vane  at  se  hen  til  Skovrideren  paa  Baa- 

strup,  og  deres  gamle  Venskabsforhold  styr- 
kedes derved. 

Kort  efter  Nytaar  sad  Jørgen  som  sæd- 
vanlig oppe  hos  Hansen,  indhyllet  i  en  tæt 
Tobakstaage.  Han  klagede  over  det  Satans 
Sogneraadsvæsen  —  han  var  Formand  i 
Dalby  Sogneraad.  Det  var  noget  Rak,  man 
havde  at  gjøre  med.  Nu  havde  Maren 
Skomagers  igjen  faaet  en  Unge,  og  hun 
glemte  altid  at  sørge  for,  at  der  var  nogen, 
der  kunde  udlægges  som  Barnefader,  og  saa 
maatte  Sognet  betale  det  hele.  De  skulde 
have  Tærsk,  de  Asener,  brummede  Jørgen, 
og  deres  forbistrede  Unger  skulde  skj^des 
lige  med  det  samme,  saa  var  man  fri  for 
det  Utøj! 

Skovrideren  sad  med  et  lunt  Smil  og 
pattede  paa  sin  Pibe. 

»Aa,  sk5^d  nu  saa  smaat,  bitte  Jørgen,« 
sagde  han.  »Havde  det  været  i  gamle  Dage, 
saa  havde  Maren  saagu'  ikke  behøvet  at 
være  i  Forlegenhed  for,  hvem  hun  skulde 
udlægge  .  .  .« 

»Sniksnak,  Hansen!«  mumlede  Hofjæger- 
mesteren med  krænket  Værdighed.  »Lad  os 
ikke  tale  om  de  gamle  Dumheder!« 

»Ja,  ja,  godt  Ord  igjen!  Men  det  kan 
ikke  nytte,  du  vil  være  Reformationsmand 
paa  det  Gebet!« 

De  sad  længe  tavse  og  røgte  vældig  paa 
Piberne.     Saa  sagde  Jørgen  helt  pludselig: 

»Jeg  kan  for  Resten  ikke  begribe,  hvad 
der  gaar  af  min  Kone  i  denne  Tid.  Hun 
har  det  som  Blommen  i  et  Æg,  og  Kræf- 
terne begynder  at  komme  igjen.  Men  med 
Humøret  er  det  rent  skidt.  Nu  har  hun 
ligget  paa  tredie  Uge,  efter  at  Doktoren  sagde, 
at  hun  godt  kunde  staa  op.  Hun  vil  have 
Gardinerne  rullede  ned  om  Dagen  ogsaa,  og 
saa  ligger  hun  og  stirrer  ud  i  Verdens- 
rummet uden  at  tage  sig  det  bitterste  for. 
Jeg  bliver  helt  underlig  ved  det,  naar  jeg 
en  Gang  imellem  kommer  derind.  Jeg  har 
ogsaa  talt  med  Doktor  Oppen  om  det,  og 
han  siger,  det  er  en  stærkt  udviklet  Nervø- 
sitet eller  saadan  noget  Djævelskab;  hun 
trænger    til    Forandring,    og    vi    skal    rejse. 

Men    det  vil   hun   heller  ikke.      Pokker  for- 
staa  det!« 

Skovrider  Hansen  rystede  paa  Hovedet. 

»Doktorerne  ved  saagu'  ingen  Besked! 
De  blander  Gift  sammen  og  proberer  sig 
frem,  og  duer  det  ene  ikke,  saa  hjælper  det 
andet  —  maaske  heller  ikke.  De  kommer 
bare  med  deres  Edder  og  andet  forgiftige 
Kram,  som  vi  maa  sluge  og  betale  i  dyre 
Domme.  Men  hvad  nu  Fruentimmerne  an- 
gaar,  saa  er  de  ikke  som  os  andre.  De  har 
noget,  de  kalder  Anfægtelser  .  .  ,«  Han 
kastede  et  stjaalent  BUk  hen  til  Døren,  der 
førte  ind  til  den  fælles  Lejlighed,  hvor  hans 
bedre  Halvdel  befandt  sig  .  .  .  »De  har  heller 
ikke  noget  rigtigt  at  tage  vare  paa,  og,  for- 
staar  du,  saa  sætter  de  sig  hen  og  grub- 
liserer og  saa  videre,  til  de  bliver  helt  rund- 
tossede.« 

»Hun  har  da  mig  og  Børnene  og  Godset !« 
mente  Jørgen  med  en  alvorlig  Mine.  »Og 
vi  staar  paa  Pinde  for  hende,  saa  lang 
Dagen  er.  God  og  rimeHg  er  hun  at  komme 
ud    af   det    med    —    det   var   Synd    at    sige 

andet.  Men  du  har  Ret:  hun  grubhserer, 
og  det  er,  Hgesom  der  var  gaaet  noget  i 
Stykker  i  hende.  Det  er  grumme,  grumme 
sørgehgt  er  det  .  .  .« 

»I  skulde  nu  rejse  aUigevel,  Jørgen!« 

»Jeg  hader  den  Rejsekommers  —  daar- 
Uge  Senge  og  usundt  Fo'er  og  Kram  og 
Kaudervælsk,  som  ingen  Djævel  kan  forstaa! 
Jeg  har  det  bedst,  naar  jeg  er  hjemme,  men 
vil  hun  rejse,  saa  rejser  vi  begribeligvis. 
Ulykken  er,  at  hun  ingen  Ting  vil  .  ,  . 
Erik  og  Sophie  siger  ligesom  du.  De  to 
sidder  da  nu  og  næbbes  som  to  Ringduer. 
Men  lad  dem  bare  vente  —  deres  Tid  kommer 
ogsaa  .  .  .« 

Jørgen  saå  baade  alvorlig  og  dybsindig 
ud  som  en  Mand,  der  kjendte  Livet.  Lidt 
efter  fortsatte  han: 

»Winterfeldt  kunde  ellers  saa  rart  ad- 
sprede hende  og  snakke  med  hende  om 
højere  Ting  og  saadan  noget,  som  jeg  ikke 
forstaar  mig  paa.  Men  ham  ser  vi  aldrig 
mere.  Jeg  tror  saagu'  ikke,  han  har  været 
hos  os  siden  først  paa  Efteraaret.    Jeg  bryder 

mig  ikke  synderligt  om  ham  —  han  er  mig 
for  storsnudet;  men  Madamen  kunde  godt 
Hde  ham,  og  det  strammede  hende  op  at 
snakke  med  ham.  Nu  taler  hun  aldrig  om 
ham.  Om  de  monstro  skulde  være  blevne 
uens?  Men  det  blander  jeg  mig  nu  ikke  i  .  .  .« 

Hansen  brummede  i  Skægget,  men  uden 
at  blande  sig  direkte  i  disse  Betragtninger. 
Og  Hofjægermesteren,  der  nu  en  Gang  var 
kommen  i  det  snakkesalige  Hjørne,  vedblev 
i  samme  sørgmodige  Tone  som  før: 

»Det  lader  heller  ikke  til,  at  hun  rigtig 
kan  lide  Erik,  som  var  hendes  gode  Ven  i 
gamle  Dage.  Sophie  gaar  det  bedre  med. 
Hun  er  nu  sandelig  ogsaa  saa  god  og  rar; 
men  det  er  ikke  tilstrækkeligt  for  Lissy;  hun 
vil  have  noget  højere.  Sine  egne  Meninger 
har  hun  altid  havt  og  været  saadan  lidt 
romantisk  af  sig  .  .  .  saa  jeg  forstaar  saagu' 
egentlig  ikke  et  Muk  af  det  hele  .  .  .« 

Hofjægermesteren  saå  virkelig  helt  ulyk- 
kelig ud,  og  gamle  Hansen  prøvede  paa  at 
trøste  ham  med  nogle  almindelige  Tale- 
maader    om     Kvindernes    Gaadefuldhed     og 

Fruen  paa  Havreholm.  14 

Betydningen  af  at  tiolde  Humøret  oppe. 
»Det  er  med  Fruentimmerne  ligesom  med 
Snepperne,«  sluttede  han;  »de  følger  deres 
eget  Hoved,  og  hvor  de  vil  være,  der  vil 
de  være,  og  andre  Steder  kan  man  ikke  faa 
dem  til  at  holde  til.« 

-  Jørgen  følte  sig  aUigevel  ikke  rigtig 
trøstet,  og  kort  efter  rejste  han  sig  for  at 
bryde  op. 

»Husk  at  sige  til  Skovfogden,  at  han 
sætter  Sognets  Brænde  ved  Stenvejen  —  tolv 
Favne  som  sædvanlig.  Knuderne  kan  jeg 
selv  udtage  efter  sidste  Auktion  .  .  .« 

Dermed  gik  han. 

Hansen  sad  og  rystede  paa  Hovedet  og 
trak  paa  Tobakspiben  uden  at  lægge  Mærke 
til,  at  der  ingen  Ild  var  i  den.  Det  var 
ikke  første  Gang,  at  Jørgen  var  kommen 
for  at  søge  Trøst  hos  ham;  men  rent  for- 
bavsende var  det  dog,  saa  Jørgen  havde 
taget  sig  sammen  paa  de  senere  Aar.  Gamle 
Skovrider  Hansen  saå  helt  andægtig  ud  ved 
Tanken  derom. 

»Det  gaar  underligt  til  i  Verden!  Hvem 
skulde  nu  have  tænkt  den  Gang,  at  han 
vilde  gaa  saaledes  og  sørge  over  hende!« 


—  Paa  Baastrup  var  der  en  lille  Middag. 
Kun  de  nærmeste  Naboer.  Winterfeldt  og 
Parsbergs.  Lissy  og  Jørgen  havde  sendt 
Afbud. 

Der  var  en  hyggelig  og  fortrolig  Stem- 
ning. Jomfru  Mortensen  havde  strax  for- 
staaet  at  sætte  sig  i  Respekt  hos  den  unge 
Frue,  og  hendes  Aand  hvilede  over  Køkkenet 
og  Bordet,  og  det  var  en  god  Aand. 

Efter  Middagen  sad  man  og  snakkede 
om  nyt  og  gammelt.  Sophie  fortalte  hen- 
rykt om  Rejsen,  om  Neapel  og  Venedig, 
Schweiz  og  Paris  og  alle  de  obligate  Steder, 
hvis  Herligheder  er  slaaede  fast  og  ofte 
knytte  sig  sammen  med  Erindringer  fra  en 
Tid,  hvor  det  ydre  Sceneri  er  det  mindst 
vigtige,  og  hvor  selve  Smørumnedre  vilde 
være  et  Paradis. 

14* 

Senere  faldt  Talen  paa  Lissy. 

Sophie  fortalte  om  hendes  Sygdom,  og 
hvor  svært  det  var  faldet  hende  at  gjen- 
kjende  den  straalende  Lissy,  saa  bleg  og 
mat  som  hun  nu  var.  Men  dejlig  saå  hun 
ud  endnu,  og  god  og  sød  var  hun,  for- 
sikrede Sophie.  Hendes  Øjne  var  saa  tanke- 
fulde og  dybe,  som  om  hun  gjemte  paa 
store  Sorger.  Men  Gud  maatte  vide,  hvad 
hun  sørgede  over;  thi  Jørgen  var  saa  god 
mod  hende,  som  Dagen  var  lang,  og  Børnene 
var  raske  og  flinke.  Men  syg  i  Sindet 
maatte  hun  være;  det  var  grueligt  at  tænke 
sig,  at  hun  saadan  spærrede  sig  inde,  gjemte 
sig  baade  Dag  og  Nat  i  det  halvmørke  Væ- 
relse og  ikke  vilde  se  eller  tale  med  nogen. 
Man  maatte  takke  Gud,  naar  man  var  rask 
og  glad;  det  være  sagt  i  en  god  Stund!« 
Og  saa  bankede  Sophie  under  Bordet. 

Tante  Parsberg  saå  forstaaende  først 
hen  paa  Erik,  der  slog  Øjnene  ned  —  saa 
paa  Winterfeldt,  der  lod  som  ingen  Ting. 

»Sagen  er  den,«  begj^ndte  Kammerherren; 
»Lissy  .  .  .« 


213 

».  .  .  har  forkølet  sig,  ligesom  jeg!«  af- 
brød hans  Hustru.  »Det  var  et  rigtig  ækelt 
Efteraar,  og  Lissy  er  saa  uforsigtig.  Jeg 
gaar  selv  med  en  slem  Bronchitis,  og  det 
gjør  Julius  ogsaa.     Ikke  sandt,  min  Ven?« 

»Jeg  fejler  aldeles  ingen  Ting!«  vrissede 
Kammerherren.  »Derimod  kunde  jeg  nok 
lide,  at  du,  min  kjære  Augusta,  fulgte  Lægens 
Forskrifter,  inden  du  faar  dig  en  alvorlig 
Sygdom  paa  Halsen  .  .  .« 

»Jeg  følger  aldrig  andre  Forskrifter  end 
mine  egne!«  gjenmælede  Tante  Parsberg  i 
en  afgjørende  Tone.  »Og  for  Resten  hører 
jeg  til  de  Mennesker,  der  aldrig  bliver  alvor- 
lig syge.« 

Der  var  ingen,  der  modsagde  Tante 
Parsberg,  og  Herrerne  trak  sig  tilbage  til 
Cigarerne  og  den  berømte  Kognac. 

Her  faldt  Talen  igjen  paa  det  samme 
Emne. 

»Augusta  har  altid  saa  travlt  med  at 
falde  mig  i  Talen!«  sagde  Kammerherren  i 
en   ærgerlig  Tone.      »Der    er  da  ikke    noget 

ondt  i  at  tale  om  Tingene,  som  de  er,  og 
vi  er  da  allesammen  konfirmerede!« 

»Ja  vist  saa,«  bemærkede  Erik.  »Men 
din  Kone  mente  vel,  at  det  var  rigtigst,  af 
Hensyn  til  Sophie,  at  tale  saa  lidt  om  For- 
tiden som  muligt.  Folk  har  sladret  saa 
meget,  men  Sophie  hører  heldigvis  til  dem, 
der  aldrig  lytter  til  Folkesnak;  saa  for  hendes 
Skyld  kan  de  sladre,  saa  meget  de  vil. 
Hvilket  er  noget,  jeg  sætter  stor  Pris  paa. 
Hun  holder  af  Lissy  —  jeg  vil  just  ikke 
sige,  jeg  er  saa  overordentlig  glad  for  det; 
men  .  .  .« 

»Ikke  det!«  sagde  Winterfeldt  i  en  lidt 
skarp  Tone.  »Du  maatte  dog  ønske,  at  din 
Kone  altid  havde  saa  god  Omgang.  Lissj^ 
er  en  Perle.  Nu  er  hun  syg,  og  hun  gjennem- 
gaar  en  Krise,  som  de  færreste  Kvinder  slip- 
per for.  Men  hendes  Natur  er  ædel  og  god. 
Og  du,  kjære  Erik  —  ja,  her  mellem  gode 
Venner  tør  jeg  vel  sige  dig  det  —  du  skulde 
være  den  sidste  til  at  dadle  hende  .  .  .« 

»Tys!  Ikke  saa  hidsig,  lille  Winter- 
feldt!«    tyssede    Kammerherren.       Han    saa 

sig  forsigtig  omkring.  »Saagu'  er  Lissy  sød 
og  dejlig  o.  s.  Y. ;  men  hun  skal  da  ikke 
ødelægge  vor  gode  Stemning!  .  .  .  Den 
Kognac,  gode  Erik,  lægger  sig,  ta'  mig  tusan, 
som  Bomuld  kring  Hjertat!  som  Reuters- 
schiold  sagde  .  .  .  Lad  mig  nu  se,  I  forliges. 
I  gamle  Dage  kunde  vi  godt  komme  ud  af 
det  allesammen,  og  den  Gang  var  der  mere 
Grund  til  at  skjændes  om  Lissy,  end  der  er 
nu  .  .  .« 

»Vi  skjændes  ikke,  OnkelJulius!«  sagde 
Winterfeldt.  »Men  Erik  forstaar  mig  nok 
—  ikke  sandt?« 

Erik  nikkede.  Det  var  i  den  samme 
Stue,  de  havde  siddet  den  Aften,  da  han 
havde  talt  til  Winterfeldt  om  Lissy,  og 
Scenen  stod  lyslevende  for  ham. 

Han  rakte  Winterfeldt  Haanden  og  sagde 
i  en  halvt  spøgende,  halvt  alvorlig  Tone: 

»Du  er  en  god  Doktor,  kjære  Ven,  men 
det  er  ikke  alle  dine  Patienter,  der  taaler 
Kuren ! « 

»Du  skal  dog  se,  i  Længden  holder  den,« 
svarede  Winterfeldt. 

Lidt  efter  kom  Spillebordene  frem,  og 
Whisten  begyndte. 

Ved  Theen  kom  Winterfeldt  tilfældigvis 
til  at  sidde  i  en  Krog  hos  Tante  Parsberg. 

»Sig  mig  en  Gang,  Alfred,«  ytrede  hun^ 
»hvorfor  har  De  været  saa  ond  mod  Lissy?« 

»Hvad  mener  De,  Tante?«  spurgte  han, 
idet  han  lod,  som  om  han  ikke  forstod 
hende. 

»Jeg  mener,  at  De  kunde  have  været 
lidt  mere  hensynsfuld  mod  hende!  De  ved^ 
Rygterne  flyver,  og  der  er  ikke  langt  fra 
Gaard  til  Gaard  .  .  .« 

»Bliv  ikke  vred,  kjære  Tante,«  svarede 
han  i  en  høflig,  men  meget  bestemt  Tone. 
.  .  .  »Jeg  kjender  Deres  gode  Hjærte  og 
gode  Vilje  og  tager  Dem  ikke  Deres  Ord  ilde 
op.  Men  med  dette  maa  De  ikke  spøge! 
De  har  én  Gang  ageret  Forsyn  for  Lissy^ 
og  jeg  gad  vide,  om  De  ikke  til  sine  Tider 
har  følt  Ansvaret  ret  tungt  og  maaske  føler 
det  endnu.  Vil  man  være  Forsyn,  kjære 
Tante,    saa    maa    man    se    til    begge    Sider^ 

baade  frem  og  tilbage,  og  have  aabent  Øje 
for  det  Ansvar,  man  paatager  sig  .  .  .« 

»Vil  De  dermed  sige,  det  er  min  Skyld, 
at  Lissy  er  ulykkelig?«  —  Tante  Parsberg 
talte  i  en  lidt  fortrydelig  Tone. 

»Nej,  kjære  Tante;  det  mener  jeg  just 
ikke;  jeg  bebrejder  Dem  ikke  noget.  Natur- 
ligvis har  De  handlet  i  god  Tro  og  efter  de 
bedste  Indskydelser.  Nu  kan  De  i  hvert 
Fald  intet  gjøre  .  .  .  var  det  derfor  ikke 
bedst  og  rimeligst  at  holde  sig  helt  uden- 
for den  Sag?« 

»Saadan  er  det  med  jer  Mandfolk !«  sagde 
Kammerherreinden  og  saå  ærgerlig  ud.  »Vi 
stakkels  Koner  skal  have  Skylden  for  jeres 
Vildskab  og  Dumheder!  Det  har  man  for 
sin  Villighed.  Men  godt  Ord  igjen,  Alfred; 
jeg  skal  ikke  mere  blande  mig  deri  .  .  .« 

Paa  Hjemvejen  sad  Tante  Parsberg  længe 
og  tænkte  paa  Winterfeldts  underlige  Op- 
træden.    Og   omsider  brød  hun  Tavsheden: 

»Hør  en  Gang,  Julius,«  begyndte  hun, 
»jeg  kan  ikke  blive  klog  paa  Alfred  og  Lissy. 


218 

Noget  har  der  været  mellem  dem,  og  det  er 
derfor,  hun  hænger  med  Næbet.  Det  er 
soleklart,  og  det  mener  Skovrider  Hansen 
ogsaa.  Men  hvad  der  har  været  —  det  er 
der  ingen,  der  ved  .  .  .« 

»Det  kan  da  ogsaa  være  dig  ligegyldigt, 
lille  Augusta!«  sagde  Kammerherren.  »Du 
har  saamænd  nok  at  gjøre  med  at  faa  de 
unge  Mennesker  og  de  unge  Piger  slaaet 
sammen,  saa  jeg  sj^nes,  du  skulde  holde  dig 
fra  paa  dine  gamle  Dage  at  kopulere  de 
gifte  Koner  om  igjen.  I  den  Familie  har 
du  ikke  været  synderlig  heldig,  lille  Augusta 
—  det  kan  ikke  nytte  at  nægte  det  .  .  .« 

»Begynder  du  nu  ogsaa,  Julius!«  sagde 
Kammerherreinden  i  en  vred  Tone.  »Maa 
jeg  nu  ikke  være  fri!« 

»Ja,  ja,  lille  Augusta  —  klem  du  nu 
bare  paa  og  skaf  os  af  med  Elisabeth  paa 
en  pæn  og  skikkelig  Maade,  saa  at  vi  kan 
faa  ligesaa  megen  Fornøjelse  deraf  som  af 
de  to  rare  Mennesker  paa  Baastrup.  Saa 
kan  du  sige,  du  har  handlet  vel.  Sophie  er 
den  kjæreste  lille  Kone,  Vorherres  Sol  skinner 

paa!  Mit  gamle  Hjærte  begynder  formelig 
at  slaa  Galoppade,  naar  hun  titter  paa  mig 
med  sine  søde,  velsignede  Forglemmigej- 
Øjne  .  .  .« 

»Aa,  nu  overdriver  du,  lille  Julius!«  be- 
mærkede Kammerherreinden  tørt. 

Saaledes  kjørte  Parret  hjemad,  og  inden 
de  naaede  Vinderup,  sov  de  blidt,  om  end 
ikke  lydløst,  i  hver  sit  Hjørne  af  Kalesche- 
vognen. 


XI. 

Uer  var  en  Nat,  hvor  Lissy  havde  hgget 
vaagen  endnu  længere  end  sædvanlig.  Det 
var  blevet  ud  paa  Morgenstunden,  og  hun 
hørte  Folkene  rumstere  i  Gaarden,  Karlene 
komme  ud  fra  Borgestuen,  en  Hest  trave 
over  Gaardens  Brolægning  og  de  hundrede 
andre  Lyde,  som  røbede,  at  Dagens  Gjer- 
ning  begyndte. 

Hun  havde  ikke  lukket  et  Øje,  saa  lang 
Natten  var;  thi  til  alle  de  andre,  triste  og 
forvirrede  Tanker,  som  havde  pint  hende 
Uge  efter  Uge  og  Maaned  efter  Maaned,  var 
der  kommet  endnu  en  ny,  som  hun  syntes 
fyldte  hendes  Lidelser  til  Overmaal  og  gjorde 
alt,  hvad  der  var  sket,  og  alt,  hvad  der  vilde 

ske,  endnu  mere  meningsløst.  Hun  havde 
fejet  Tanken  til  Side,  saa  længe  det  var 
muligt,  men  nu  var  Tvivlen  bleven  til  Vis- 
hed, og  den  kunde  ikke  skydes  bort.  Hun 
vidste,  at  hun  for  tredie  Gang  i  sit  Liv 
skulde  føde  et  Barn  til  Verden,  og  hun  ræd- 
dedes næsten  for  det,  saaledes  som  det  nu 
stod  til  med  liende. 

Medens  hun  laa  vaagen  i  de  lange  Nætter, 
var  Fristelsen  atter  og  atter  kommen  over 
hende  til  at  gjøre  det  forbi  altsammen,  og 
naar  Lægen  kom  op  ad  Formiddagen  —  i 
d-et  mindste  et  Par  Gange  om  Ugen  —  havde 
hun  med  mesterlig  Forstillelse  søgt  at  over- 
tale ham  til  at  betro  et  godt  og  stærkt  Sove- 
middel i  hendes  egne  Hænder.  Hun  havde 
forsikret,  at  hun  følte  sig  fri  for  alle  nervøse 
Anfald,  og  at  hun  bare  trængte  til  selv  at 
regulere  sin  Søvn  om  Natten  uden  at  være 
nødt  til  vække  Jørgen  eller  Husjomfruen, 
der  plejede  at  gjemme  hendes  Sovedraaber, 
saa  snart  hun  havde  faaet  den  ordinerede 
Dosis.      Men    gamle    Doktor   Oppen    var    en 

lun  Ræv,  og  al  hendes  Forstillelse  og  alle 
hendes  Overtalelser  havde  været  frugtesløse. 
Denne  Udvej  havde  altsaa  været  spærret 
for  hende,  og  hun  syntes  dog,  at  den  havde 
været  baade  den  nemmeste  og  den  natur- 
ligste. Undertiden  kunde  de  syge  Tanker 
komme  over  hende  med  saa  uimodstaaelig 
Magt,  at  hun  syntes,  hendes  Kræfter  voxede 
til  ogsaa  at  bruge  andre  og  stærkere  Midler 
for  at  blive  af  med  den  ulidelige  Byrde,  som 
Livet  var  for  hende.  Vel  de  hundrede  Gange 
havde  hun  rejst  sig  op  om  Natten  i  det 
halvmørke  Soveværelse  i  den  Hensigt  at 
kaste  nogle  Klæder  om  sig,  liste  ud  af  Døren 
og  søge  ned  til  Stranden  eller  til  Dalby  Sø. 
Men  hendes  Apati  var  lykkeligvis  stor  nok 
til/  at  det  blev  ved  det  blotte  Forsæt.  Og 
dertil  kom,  at  saa  snart  hun  tænkte  videre 
over  det  hele  Optrin,  hvorledes  hun  i  Smug 
skulde  klæde  sig  paa  og  hemmelig  forlade 
Huset  for  at  styrte  sig  i  Søen,  og  hvorledes 
de  vilde  søge  efter  hende,  saa  formede  det 
sig  som  noget  hysterisk  og  affektert,  der 
fremkaldte    en    naturhg   Reaktion   og  bragte 

hende  til  Fornuft  igjen.  Noget  andet  havde 
det  været,  om  hun  havde  havt  shie  Sove- 
draaber  ved  Haanden.  Saa  vilde  det  være 
gaaet  saa  let,  uden  Støj  og  Postyr.  Havde 
Doktor  Oppen  ikke  været  den  kloge,  gamle 
Herre,  han  var,  saa  havde  Fru  Lissy  for 
længe  siden  udført  sin  Beslutning. 

Men  den  kunde  undertiden  komme  over 
hende  med  en  saadan  Styrke,  at  der  saa 
godt  som  intet  mere  stod  imellem  Tanken 
og  dens  Udførelse.  Saaledes  var  det  sket 
denne  mørke  Februarmorgen,  medens  hun 
laa  og  lyttede  til  Støjen,  der  vaagnede  rundt 
om  i  Gaarden  og  det  store  Hus  og  fortalte 
om  Livet,  der  levedes  omkring  hende, 
medens  hun  selv  var  saa  ringe  og  elendig, 
at  hun  hverken  havde  Mod  til  at  leve  eller 
dø  og  allermindst  til  dette  frygtelige :  endnu 
en  Gang  at  bringe  et  uskyldigt,  hjælpeløst 
Barn  til  Verden. 

Nu  vidste  hun,  hvorledes  hun  vilde 
bære  sig  ad.  Hun  skulde  dog  overliste  dem. 
Hun  vilde  blive  rolig  liggende  til  lidt  op  ad 
Formiddagen.      Saa  vilde  hun  sige,    at   hun 

befandt  sig  meget  bedre,  og  at  hun  vilde 
staa  op  for  første  Gang.  Hun  saå  allerede, 
hvor  lykkelige  de  blev  —  hendes  Mand  og 
Drengene,  Preben  og  lille  Jørgen.  Herre- 
gud, de  Stakler  —  det  var  nok  det  bedste, 
der  kunde  hænde  dem,  at  hun  gik  bort. 
.  .  .  Naar  hun  nu  stod  op,  vilde  de  finde 
paa  de  hundrede  Ting  for  at  glæde  hende, 
og  naar  hun  sagde  senere  hen  paa  Dagen, 
at  hun  vilde  gaa  en  Tur  ganske  alene,  saa 
vilde  de  først  stirre  forbavset  paa  hende,  og 
Jørgen  vilde  bestemt  forbyde  det.  Maaske 
det  ogsaa  var  klogere,  om  hun  sagde,  at 
Jørgen  skulde  lade  spænde  for.  Men  hun 
vilde  kjøre  alene  for  at  være  ene  med  sine 
Tanker  den  første  Gang,  hun  atter  var  ude 
i  det  fri.  Det  vilde  de  finde  mindre  urime- 
hgt  og  ikke  sætte  sig  derimod.  Og  var  hun 
først  udenfor  Gaarden,  kunde  hun  sagtens 
forlade  Vognen,  hvor  hun  fandt  for  godt,  og 
bilde  Jens  Kusk  ind,  at  hun  vilde  gaa  en 
Tur  for  Motionens  Skyld.  Og  saa  ...  og 
saa  .  .  . 

Lissy  laa  helt  rolig  og  tænkte,  hvad  der 
saa  videre  skulde  ske,  og  hun  undrede  sig 
over,  at  det  ikke  tidligere  var  faldet  hende 
ind  at  bære  sig  saaledes  ad;  det  var  jo  saa 
let  og  godt.  Hun  smilede  næsten  ved  at 
tænke  paa,  at  det  skulde  være  forbi.  Natur- 
ligvis vilde  Jørgen  og  Børnene  være  be- 
drøvede den  første  Tid;  men  det  hørte  nu 
én  Gang  til,  og  hun  havde  saa  vist  ikke  for- 
tjent ,  at  de  længe  skulde  sørge  over  hende. 
Hun  havde  været  saa  lidt  for  dem  som  de 
for  hende,  og  derfra  stammede  vel  al  Ulyk- 
ken .  .  . 

Da  de  kom  ind  for  at  byde  hende  God- 
morgen, var  Lissy  staaet  op  og  havde  klædt 
sig  paa.  Jørgen  saå  baade  forbavset  og 
glad  ud;  ja,  han  var  næsten  helt  rørt  over 
den  lykkelige  Vending,  som  Sagerne  havde 
taget,  og  mumlede  noget  om,  at  nu  blev 
der  da  atter  til  at  være  i  Huset,  naar  Lissy 
var  oppe,  og  de  skulde  bære  hende  paa 
Hænderne  allesammen,  og  Fanden  skulde 
gale  i  Doktor'ne  og  deres  Medicinkram. 
Naturligvis  var  det  Lissys  egen  sunde  Natur, 

Fruen  paa  Havreholm.  15 

der  havde  hjulpet,  og  ikke  alt  det  Gift- 
blanderi,  de  havde  fyldt  i  hende.  —  Børnene^ 
Preben  og  Jørgen,  kyssede  deres  Moder  paa 
Haanden  og  saå  meget  artige  og  renvaskede 
ud,  men  en  lille  Smule  forskræmte,  som 
Winterfeldt  en  Gang  havde  bemærket;  de 
var  saa  temmelig  overladte  til  sig  selv. 

Lissy  gik  omkring  i  Stuerne  med  en 
underlig  Følelse  af,  at  det  var  mange,  mange 
Aar  siden,  hun  havde  færdedes  paa  dette 
Sted.  Hver  Ting:  hendes  Bogskab,  hendes 
Sybord,  hendes  Klaver,  stod  paa  den  gamle 
Plads,  men  det  var  ligesom  helt  nyt  for 
hende,  eller  som  om  det  vakte  Erindringer 
fra  en  saare  fjærn  Tid.  Hun  følte  sig  mat 
og  svag  efter  det  lange  Sengeleje,  og  ofte 
maatte  hun  sætte  sig  ned  for  at  hvile  sig. 
Saa  kom  Preben  eller  lille  Jørgen  hen  og 
tog  frygtsomt  hendes  Haand,  og  hun  kyssede 
dem  paa  Panden,  smilede  til  dem,  og  de 
fulgte  hende  fra  Stue  til  Stue,  indtil  hun 
strax  efter  igjen  blev  saa  træt,  at  hun  maatte 
sætte  sig  ved  Vinduet  og  se  ud  over  det 
hvide,  vinterklædte  Landskab. 

Men  bag  ved  alt,  hvad  hun  forelog  sig, 
laa  den  Beskitning,  hun  havde  fattet  —  den 
var  der  ikke  som  en  præcis,  klart  formet 
Tanke,  men  som  noget  vagt  og  ubestemt, 
der  ventede  paa  hende,  og  som  skulde  ud- 
føres, inden  Dagen  gik  til  Ende. 

Et  Par  Timer  efter,  at  de  andre  havde 
spist  Frokost  —  Lissy  var  bleven  siddende 
inde  i  sit  Kabinet  —  meddelte  hun  Jørgen, 
at  hun  vilde  kjøre  lidt  ud.  Jørgen  gjorde 
Indvendinger.  Men  Lissy  erklærede,  at  hun 
nok  skulde  være  forsigtig  og  pakke  sig  godt 
ind,  og  Vognen  maatte  gjærne  være  lukket. 
Hun  trængte  bare  til  at  komme  ud  i  det  fri 
og  gjense  Skoven  og  Markerne  —  ganske 
alene. 

Saa  gav  Jørgen  efter.  Vognen  blev 
spændt  for,  og  indhyllet  i  sin  Pels,  med 
Plaid  og  Rejsetæppe  over  sig,  tog  Lissy  Plads 
i  den  lukkede  Vogn,  men  med  Vinduerne 
aabne  til  begge  Sider. 

Nu  —  endelig!  Hun  aandede  frit  op. 
Nu  var  hun  Herre  over,  hvad  der  skulde  ske. 

15* 

Ved  Omdrejningen  af  Vejen,  der  førte 
fra  Havreholm  ud  til  Chauseen,  blev  Vognen 
standset  af  et  ridende  Bud.  Det  var  For- 
valteren paa  Vinderup.  Lissy  hørte,  at  han 
raabte  Jens  Kusk  an,  og  at  de  vexlede  nogle 
Ord,  og  strax  efter  holdt  Vognen  stille.  For- 
valteren sprang  af  Hesten  og  kom  hen  til 
hende. 

»Jeg  beder  mangfoldig  om  Forladelse 
—  men  Jens  Kusk  sagde  mig,  at  det  var 
Deres  Naade,  der  sad  i  Vognen,  og  jeg  har 
et  Brev  fra  Kammerherren,  som  jeg  hurtigst 
muligt  skulde  aflevere  til  Deres  Naade  .  .  .« 

Hun  tog  mod  Brevet  og  aabnede  det 
langsomt.  Det  forekom  hende  saa  svært 
igjen  at  beskæftige  sig  med  noget,  der  laa 
udenfor  hendes  egne  syge  og  mørke  Tanker, 
og  just  nu,  da  hun  troede,  hun  var  færdig 
med  det  altsammen. 

Kammerherren  skrev  med  sin  lille,  tvnde 
og  sirlige  Skrift,  at  hans  kjære  Augusta,  der 
i  lang  Tid  havde  gaaet  og  skrantet,  for 
Øjeblikket  var  meget  syg,  og  at  hun  ingen 
Ro  havde  paa  sig,    før   hun   kom    til  at  tale 

med  Lissy.  Han  bad  derfor  indstændig  Fru 
Lissy  om  at  opfylde  hans  kjære  Augustas 
Ønske  og  komme  saa  snart  som  muligt, 
hvis  Fru  Lissy  paa  nogen  Maade  turde  vove 
sig  ud  i  det  vinterlige  Vejr  af  Hensyn  til  sit 
eget  Helbred.  Derefter  var  der  mange  ven- 
lige Hilsener  til  Lissy  og  Jørgen,  og  den 
sidste  Del  af  Brevet  var  skrevet  med  noget 
usikker  Skrift,  som  om  Kammerherren  havde 
rystet  paa  Haanden,  da  han  skrev  det. 

»Vil  De  sige  til  Kammerherren,  at  jeg 
kommer  med  det  samme!«  —  Og  henvendt 
til  Kusken  tilføjede  hun:  »Vi  kjører  til 
Vinderup!« 

En  tre  Kvarters  Tid  senere  kjørte  Vognen 
op  foran  Vinderup  Hovedbygning,  og  den 
lille  Kammerherre  kom  selv  ud  paa  Trappen 
for  at  tage  imod.  Han  saå  ud,  som  om  han 
knagfrøs  i  sin  korte,  silkevatterede  Hjemme- 
frakke  og  med  det  sirlig  bundne  Halstør- 
klæde, hvori  sad  en  pragtfuld  Naal  —  en 
Gave  fra  allerhøjeste  Steder  — ,  og  i  hans 
Ansigt    var    der   et   uroligt  og  bekymret  Ud- 

tryk,  som  slet  ikke  passede  med  hans  sæd- 
vanlige tilfredse  og  joviale  Udseende. 

»Bedste  og  elskværdigste  lille  Frue!« 
sagde  Onkel  Julius,  idet  han  skyndte  sig 
ned  og  i  egen  Person  hjalp  Lissy  ud  af 
Vognen.  »Tusind  Tak,  fordi  De  kommer! 
Min  stakkels  Augusta  har  det  meget  slet. 
Lungebetændelse  og  ret  høj  Temperatur.  Hun 
har  næsten  uafladelig  talt  om  Dem,  baade  i 
sine  Feberfantasier,  og  naar  hun  var  ved 
sin  Bevidsthed  .  .  .  Men  Herregud,  saa  bleg- 
næbnet De  selv  ser  ud,  kjære  lille  Frue! 
Og  Deres  Øjne  —  ja,  smukke  er  de  som 
altid,  men  .  .  .  Bare  jeg  dog  ikke  har  gjort 
Dem  Fortræd,  kjære  Barn,  ved  at  skikke 
Bud  efter  Dem  .  .  .« 

^'Nej,  nej,  tværtimod!«  forsikrede  Lissy. 
Hun  syntes,  at  det  gjorde  et  beroligende 
Indtryk  paa  hende  at  gjense  den  gode  Onkel 
Julius,  der  alle  Dage  havde  været  hende  en 
trofast  Ven.  »Jeg  længes  selv  saa  meget 
efter  at  tale  med  Tante,«  sagde  hun,  »lad 
os  skynde  os  op  til  hende  .  .  .« 

De  gik  gjennem  Værelserne  i  Stueetagen 
og  op  i  Gaardens  første  Etage,  hvor  Tante 
Parsberg  havde  ladet  en  af  de  største  Stuer 
indrette  til  Sygeværelse.  Plads  og  frisk  Luft 
vilde  hun  have,  ogsaa  naar  hun  var  syg, 
sagde  hun.  Værelsets  Vinduer  vendte  mod 
Vest,  og  man  kunde  se  langt  ud  over  de 
nye  Plantager  og  Hedebakkerne,  der  strakte 
sig  i  nordvestlig  Retning  for  Dalby  Sø. 

Tante  Parsberg  laa  i  en  mægtig  Seng 
af  engelsk  Type,  hvori  der  gjærne  kunde 
være  Plads  til  en  hel  Familie.  Hun  sad 
halvt  oprejst  mod  Hovedgjærdet  og  havde 
en  ikke  fjærn  Lighed  med  en  kvindelig 
Kæmpe,  der  meget  mod  sin  Vilje  var  bleven 
fældet  af  en  overlegen  Fjende,  men  alligevel 
ikke  for  nogen  Pris  vilde  overgive  sig. 
Hendes  svære,  graa  Haar  var  ubedækket,  og 
hun  laa  og  famlede  nervøst  med  Hænderne 
paa  Lagenet. 

»Gaa  kun  din  Vej,  lille  Julius,«  sagde 
hun,  »og  lad  Lissy  og  mig  være  lidt  alene. 
Vi  har  noget  at  tale  om  med  hinanden  .  .  .« 

Kammerherren  kyssede  sin  Kones  Haand 
og  vendte  sig  om  og  nikkede  til  hende,  inden 
han  forlod  Stuen.  Siden  deres  Ægteskabs 
første  Dage  havde  den  lille  Kammerherre 
ikke  næret  saa  ømme  Følelser  for  sin  Hustru 
som  nu,  da  hun  var  syg,  og  han  frygtede 
for  at  miste  hende. 

Tante  Parsberg  havde  givet  Lissy  et 
Vink  om  at  sætte  sig  paa  en  Stol  ved  hendes 
Seng,  og  den  Haand,  som  Lissy  havde  rakt 
hende  til  Goddag,  holdt  hun  endnu  mellem 
sine  store,  kraftige  Dragonhænder. 

»Tak,  fordi  du  kom,  Barn!« 

Hun  saå  længe  paa  Lissy,  der  havde 
bøjet  Hovedet  ned  mod  Tæppet  paa  hendes 
Seng,  og  hun  saå  paa  hende,  som  om  hun 
vilde  gjætte  sig  til  alle  de  Tanker  og 
Følelser ,  der  havde  rørt  sig  i  den  unge 
Kvindes  Hjærte  i  de  Maaneder,  hvor  de 
ikke  havde  set  hinanden.  Saa  begyndte  hun 
pludselig  at  stryge  sin  store  Haand  hen 
over  Lissys  gyldenbrune  Haar  og  klappe 
det  ganske  varsomt  og  sagte.  Lissy  saå 
uvilkaarlig    op    ved    det   uventede    Kjærtegn, 

og  hun  lagde  Mærke    til,    at  Tante  Parsberg 
havde  Taarer  i  Øjnene. 

Det  store,  svære  Kvindemenneskes  Øm- 
hed —  en  Følsomhed,  der  ellers  var  Tante 
Parsbergs  mandhaftige  Natur  saa  fremmed  — 
gjorde  et  sært,  betagende  Indtryk  paa  Lissy. 
Hun  bøjede  Hovedet  endnu  længere  ned 
mod  Sengens  hvide  Tæpper,  og  for  første 
Gang  i  de  lange  Maaneder  brast  hun  i 
Graad. 

»Stakkels,  stakkels  lille  Lissy,«  sagde 
Tante  Parsberg,  »var  det  min  Skyld,  fordi 
jeg  fik  dig  gift  med  Jørgen,  skjønt  han  dog 
siden  hen  har  skikket  sig  nogenlunde  ordent- 
ligt .  .  .  Der  var  En,  som  sagde  til  mig,  at 
jeg  havde  Ansvaret,  og  nu,  i  de  Nætter,  da 
jeg  var  rigtig  syg,  laa  jeg  og  tænkte  paa  det 
og  kunde  ikke  falde  til  Ro.  Saa  syntes  jeg, 
jeg  maatte  tale  med  dig,  Lissy,  for  det  Til- 
fældes Skyld,  at  jeg  skulde  himle  ...  Er 
det  min  Skyld,  Lissy?  .  .  .« 

Lissy  rystede  paa  Hovedet  og  blev  bare 
ved  at  græde. 

»Herregud,  Barn,«  vedblev  Tante  Pars- 
berg  —  »tal  en  Gang  rigtig  ud  til  mig,  gamle 
Menneske,  som  du  ved  holder  af  dig.  Jeg 
forstaar  dig  nok,  og  hvem  ved,  hvad  jeg 
selv  kunde  have  havt  at  plages  med,  hvis 
jeg  ikke  alle  Dage  havde  været  saa  grim  og 
tyk  .  .  .  Det  er  let  nok  at  snakke  for  den, 
som  aldrig  er  blevet  fristet,  eller  som  har 
Fiskeblod  i  Aarerne,  men  vi  er  allesammen 
Mennesker,  og  enhver  af  os  har  sit  at  svare 
for  .  .  .  Tal  nu  til  mig  og  lad  mig  høre  om 
dine  Tanker  og  Planer  for  P'remtiden.  Thi 
der  er  Arbejde  nok  for  dig,  og  Arbejdet  er 
den  bedste  Kur  for  os  allesammen.  Du  har 
Jørgen  og  Børnene,  og  lad  mig  sige  dig  det 
rent  ud,  min  Pige,  du  har  længe  nok  ladet 
dem  gaa  for  Lud  og  koldt  Vand  .  .  .  Hvor- 
naar  vil  du  nu  til  at  tage  ordentlig  fat  .  .  .« 

»Jeg  tænkte,  det  skulde  være  forbi  nu,« 
sagde  Lissy  i  en  sagte  Tone  og  saå  op. 
»Det  har  været  min  Tanke  i  mange  Maa- 
neder,  og  jeg  vilde  have  gjort  det  i  Dag, 
hvis  dit  Bud  ikke  havde  truffet  mig,  da  jeg 
kjørte  hjemme  fra  .  .  .« 

»Ih  Gud  fri  og  bevares!«  udbrød  Tante 
Parsberg.  »Hvad  mener  du?  Vilde  du  kaste 
dig  i  Søen  ligesom  Halte-Malene  og  Maren 
Skræppe,  fordi  Kjæresten  ikke  vilde  vide  af 
dem!  Men  du  laver  da  ikke  til  Barsel,  saa- 
dan  som  de  arme  Kvindfolk  .  .  .« 

Der  foer  en  skarp,  krampagtig  Trækning 
hen  over  Lissys  Ansigt,  idet  hun  svarede: 

»Jo  netop.  Tante  Parsberg,  og  det  er 
just  det,  som  jeg  syntes  gjorde  Livet  endnu 
mere  umuligt  for  mig  .  .  .« 

Kammerherreinden  rejste  sig  pludselig 
op  paa  Albuen,  saa  syg  som  hun  var,  og 
hun  tog  Lissy  om  Armen  og  saå  hende  lige 
ind  i  Ansigtet  med  sine  store,  energiske 
Øjne: 

»Skam  dig!«  sagde  hun  med  sin  gamle, 
stærke  Kommandostemme.  »Er  det  saadan 
fat,  som  du  siger,  saa  har  du  tyvedobbelt 
mere  Grund  ikke  blot  til  at  ville  leve,  men 
til  at  leve  som  en  brav  og  fornuftig  Kvinde 
.  .  .  Ser  du,  Lissy,«  tilføjede  hun  og  slog 
over  i  en  lidt  blødere  Tone,  »jeg  har  en 
Anelse    om,     at    det    bliver    en    Pige    denne 

Gang,  og  saa  faar  du  nok  at  bestille  med 
at  gjøre  et  rigtigt  Menneske  ud  af  hende, 
give  hende  hendes  egne,  selvstændige  Inter- 
esser at  virke  for,  saa  at  alle  hendes  Tanker 
ikke  gaar  op  i  det  erotiske  og  i  Forvent- 
ningen om  den  »store«  Kjærlighed,  som  de 
fleste  dog  aldrig  lærer  at  kjende.  Det  er 
derfor.  Mandfolkene  er  saa  meget  heldigere 
stillet  end  os  —  de  lider  sjældent  Skibbrud 
i  det  Kapitel  ...  Se,  min  Pige,  alt  det  vil 
jeg  raade  dig  til  at  tænke  over,  inden  du 
kaster  dig  ud  i  Dalby  Sø  ved  Siden  af  Maren 
og  Halte-Malene  .  .  .« 

Lissy  havde  opmærksomt  lyttet  til  Tante 
Parsberg,  der  havde  talt  paa  sin  gamle, 
burschikose  og  indtrængende  Manér,  og  saa 
ivrigt,  at  hun  helt  syntes  at  glemme  baade 
Feber  og  Lungebetændelse.  Der  var  Ord 
imellem,  der  faldt  som  kvægende  Dug  paa 
Lissys  syge  Sind,  og  hun  sad  længe  tavs 
som  for  at  faa  Orden  paa  alt  det,  der 
gjærede  i  hende.  Endelig  saå  hun  hen  paa 
Tante  Parsberg  og  sagde : 

»Det  er  Pligtarbejde,  du  raader  mig  til, 
Tante  Parsberg  —  til  at  gaa  paa  Akkord 
,  .  .  Før  syntes  jeg  altid,  det  var  usselt  at 
gjøre  det  —  og  at  man  maatte  vælge  det 
store  Enten — Eller,  hvis  man  enten  vilde 
leve  eller  dø  fuldt  ud  som  Menneske  .  .  .« 

Tante  Parsberg  havde  atter  lagt  sig  til- 
bage paa  Puden;  den  lange  Samtale  havde 
anstrængt  hende  mere,  end  hun  selv  vidste 
af.  Nu  sagde  hun  ganske  stille  og  lang- 
somt: 

»Gud  hjælpe  os,  lille  Lissj^,  om  ikke 
Folk  gik  paa  Akkord  med  sig  selv!  Hele 
Livet  er  jo  en  saadan  Akkord.  Det  er  ikke 
Selvopgivelse,  ikke  sløv  Nøjsomhed,  jeg  raader 
til,  men  Personlighed  til  at  bære  Livet  som 
det  er.  Uden  Resignation  vilde  Verden  snart 
blive  afbefolket  og  endda  af  mange  af  de 
bedste  Mennesker  ...  Du  har  tilmed  det 
at  leve  for,  som  mange  maa  misunde  dig 
.  .  .  Farvel  og  paa  Gjensyn,  min  Pige;  jeg 
tænker  nok,  vi  ses  igjen  —  det  har  lettet 
mig  gevaltig  at  faa  snakket  med  dig,  og  jeg 
himler  vel  næppe  denne  Gang  .  .  .« 

—  Lissy  kjørte  langsomt  hjem  i  den 
tidlige  Vinter-Eftermiddag,  og  mange  Tanker 
krydsede  hverandre  i  hendes  Sind,  medens 
Vognen  sneglede  afsted  henad  de  sandede 
Biveje  fra  Vinderup  til  Havreholm.  Der  var 
endnu  adskillig  Forvirring  at  komme  over, 
det  vidste  hun  godt;  men  paa  denne  mørke 
Vinterdag  var  der  tændt  et  Fyr,  som  der 
maaske  dog  kunde  være  Mening  i  at  styre 
efter. 


XII. 

VVinterfeldt  havde  bestemt  sig  til  at 
rejse  til  Ceylon  med  en  Ven  fra  England, 
og  inden  han  rejste,  havde  han  gjort  de  til- 
børlige Afskedsvisiter  hos  Venner  og  Naboer. 

Han  havde  været  paa  Baastrup  hos  Erik 
og  Sophie  og  overbevist  sig  om,  at  de  stadig 
levede  som  et  Par  Ringduer,  saaledes  som 
Onkel  Julius  havde  betegnet  dem.  Erik 
havde  trukket  ham  til  Side  og  raadet  ham 
til  at  gjøre  Alvor  af  det  og  beslutte  sig  til 
en  fornuftig  legitim  Forbindelse.  Det  var 
dog  den  eneste  solide  og  varige  Lykke. 
Winterfeldt  havde  indskrænket  sig  til  at 
trække  paa  Skuldrene  og  erklære,  at  i  hvert 

Fald    foreløbig    foretrak    han    Pantherne    og 
Tigrene  ovre  ved  det  indiske  Ocean. 

Tante  Parsberg,  hvem  hans  første  Visit 
gjaldt,  havde  han  truffet  oven  Senge,  og 
hun  smaaskændtes  igjen,  saa  livligt  som 
nogensinde  før,  med  Onkel  Julius,  der  havde 
gjenvundet  sit  gode  Humør,  da  Augusta 
igjen  var  kommen  paa  Benene.  Endelig 
havde  Winterfeldt  siddet  en  rum  Tid  inde 
hos  Hansen  i  Baastrups  Skovriderbolig.  Den 
Gamle  kunde  ikke  rigtig  give  slip  paa  ham. 
Det  havde  været  skralt  med  Helbredet  denne 
Vinter,  og  den  gamle  Skovrider  lod  nogle 
spøgefulde  Ord  falde  om,  at  de  vel  næppe 
gjensaa  hinanden,  før  de  en  Gang  mødtes 
i  de  elysæiske  Jagtegne,  men  om  der  var 
saa  god  Sneppejagt  som  paa  Baastrup,  var 
vel  saare  tvivlsomt.  For  Resten  mente  den 
Gamle,  at  han  rolig  kunde  pakke  sammen 
til  sin  Rejse,  for  hans  Fostersøn,  Jørgen 
Steinbach,  havde  alligevel  skikket  sig  bedre, 
end  noget  Menneske  skulde  have  troet  for 
en  Del  Aar  siden,  og  det  kunde  han  alene 
takke    sin    Kone   for.      Man   kunde   sige  om 

F'ruen  paa  Havreholm,  hvad  man  vilde,  saa 
var  hun  alligevel  et  af  det  Slags  Fruen- 
timmer, som  der  ikke  gik  tolv  af  paa  Dusinet. 
Der  var  kommet  noget  vist  køligt  og  reser- 
veret over  hende,  siden  hun  var  kommen 
op  efter  sin  Sygdom ;  men  der  var  Tømmer 
i  hende,  det  var  kjendeligt  nok,  rigtigt  sejgt 
Tømmer  af  den  jydske  Kaliber,  som  blev 
fældet  i  Baastrups  og  Havreholms  Skove. 
Hansen  havde  siddet  længe  og  stirret  paa 
Winterfeldt;  saa  havde  han  sagt  tilsidst: 
»Saadan  en  Kone  kunde  jeg  have  ønsket 
dig,  Grev  Winterfeldt  —  det  vil  sige,  du 
skulde  havt  hende  for  en  syv,  otte  Aar  siden, 
den  Gang  du  kunde  ha'e  dannet  hende  efter 
dit  eget  Ribben,  ligesom  Adam  fik  Eva  .  .  .« 

—  Der  var  endnu  et  Besøg,  Winterfeldt 
vilde  aflægge,  og  det  var  det,  han  længst 
havde  tøvet  med.  Han  vilde  endnu  en  Gang 
se  Lissy  og  sige  hende  Farvel.  Han  vidste, 
at  han  rolig  kunde  gjøre  det,  og  at  Krisen 
var  forbi,  men  alligevel  havde  han  opsat  det 
fra  Dag   til  Dag.      Nu    var   det   umiddelbart 

Fruen    paa   Havreholm.  16 

før  hans  Bortrejse  fra  Knudstrup,  henved 
Midten  af  Marts. 

Det  havde  været  en  langvarig  Vinter 
det  Aar;  Sneen  laa  tæt  og  højt,  og  han 
kjørte  i  Kane. 

Lissy  stod  ved  Vinduet  og  saå  Kanen 
komme,  over  Bakkerne.  Hun  kjendte  den 
strax  paa  de  forspændte,  prægtige  Dyr  med 
Toppe  og  Buske  i  Winterfeldts  Farver,  Rødt 
og  Gult.  Hun  kunde  tydelig  se  ham  paa 
lang  Afstand,  som  han  sad  der,  indhyllet  i 
sin  Pels  og  med  en  lille,  laadden  Hue  paa 
Hovedet.  I  et  kort  Sekund  gik  der  et  Stik 
gjennem  hendes  Hjærte,  men  hun  følte  strax 
efter,  at  det  slog  roligt  og  koldt,  og  at  hun 
kunde  tale  med  ham  uden  Sindsbevægelse 
o^  uden  Uro. 

Jørgen  stod  inde  hos  hende  i  Stuen,  og 
maaske  for  første  Gang  i  sit  Ægteskab  følte 
hun  ligesom  Støtte  ved  at  have  sin  Mand 
hos  sig.  Det  slog  hende  selv,  og  hun  smilede 
halvt  vemodigt.  Ja,  vist  var  det,  at  meget 
maatte  have  forandret  sig. 


243 

»Der  kommer  Winterfeldt!«  sagde  hun 
og  vendte  sig  om  til  Jørgen. 

»Ih,  hvad  for  noget!  Sikken  en  Over- 
raskelse!« raabte  Jørgen.  Han  var  glad 
over,  at  der  kom  lidt  Adspredelse.  Lissy 
trængte  til  at  se  og  tale  med  Folk,  syntes  han. 

Da  Winterfeldt  traadte  ind,  gik  han  rask 
hen  til  den  Stol,  hvor  Lissy  sad,  og  tog 
hendes  Haand,  som  haa  førte  til  sine  Læber. 
Han  gjorde  det  mekanisk  som  noget,  han 
havde  vænnet  sig  til  i  Udlandet,  hvor  det 
var  Skik  og  Brug.  Herhjemme  syntes  alle, 
at  det  klædte  ham  saa  godt,  og  det  befæstede 
yderligere  den  Yndest,  han  nød  hos  Damerne. 

Lissys  Haand  var  meget  kold,  og  der 
gik  en  let  Rødme  over  hendes  Ansigt.  Men 
hun  bevarede  fuldkommen  sin  Fatning  og 
saa  fast  paa  ham.  Hans  Udtryk  var  ærbødigt, 
og  hans  Holdning  korrekt  som  altid.  Han 
rystede  varmt  Jørgens  Haand,  og  de  talte 
om  ligegyldige  Ting.  Først  havde  han  spurgt 
til  Lissys  Befindende  og  udtalt  sin  Deltagelse 
med  hendes  Sj^gdom  —  i  konventionelle  Ud- 
tryk,   men    med    en    Understrøm    af  Varme. 


244 

Svarene  faldt  kort  og  almindeligt ;  det  fugtige 
Efteraar  og  den  strænge  Vinter  fik  Skylden. 

Saa  fortalte  Winterfeldt  om  sin  Rejse- 
plan til  Ceylon  og  om  Elefantjagterne,  der 
var  Rejsens  Maal. 

»Elefanter!«  sagde  Jørgen,  »det  maa  da 
være  noget  Kram  at  skyde.  Saadan  nogle 
tykhudede  Asener  —  man  skulde  tro,  det 
var  nødvendigt  at  knalde  dem  ned  med 
Kanoner !» 

»Aa  nej,«  bemærkede  Winterfeldt,  »man 
bruger  Rifler  af  meget  stor  Kaliber  med 
Expansionskugler.  Skuddet  maa  affyres  paa 
faa  Skridts  Afstand  og  helst  træffe  Øret...« 

»Altsaa  ikke  Bladskud?«  afbrød  Jørgen. 

»Nej,«  sagde  Winterfeldt,  »det  er  ugjør- 
ligt.« 

»Det  er  Kronhjorte,  man  træffer  paa 
Bladet,«  indskød  Liss}^  »Ikke  sandt  —  de 
maa  iielst  træffes  i  Hjærtet  .  .  .« 

»Aa,  det  er  saagu'  lige  meget!«  mente 
Jørgen. 

»Forøvrigt  er  det  ikke  Elefanter  alene, 
vi  jager,«    fortalte  Winterfeldt   videre.      »Der 

er  Hjorte  og  Krokodiller,  smaa  Panthere  og 
alle  Slags  Herligheder,  for  ikke  at  tale  om 
Fugle  af  alle  Arter  .  .   .« 

»Og  Indianere  og  Malayer,  eller  hvad 
det  Rak  nu  hedder!«  faldt  Jørgen  ind.  »Sig 
mig,  Winterfeldt,  har  du  aldrig  skudt  Men- 
nesker paa  dine  lange  Rejser?  Jeg  mener 
saadan  vilde  Asener  .  .  .« 

»Nej,  Mennesker  jager  jeg  ikke  .  .  .« 
»Jeg  mente  saadan  til  Selvforsvar?« 
»Ja,  til  Selvforsvar!«    bemærkede  Lissy. 
»Naar    det    gjaldt    Deres    eget   Liv,    Winter- 
feldt,  vilde  De  saa  ikke  med  koldt  og  roligt 
Blod  kunne  dræbe  et  Menneske?« 

»Jeg  har  i  hvert  Fald  ikke  prøvet  det!« 
svarede  han  smilende. 

»Jeg  tror,  jeg  kunde  gjøre  det,«  sagde 
Lissy  ligesom  hen  for  sig  selv  —  »naar  der 
stod  noget  paa  Spil  for  mig;  naar  jeg  truedes 
af  en  Fare  eller  var  bleven  krænket  ved  en 
blodig  Fornærmelse  .  .  .  Sig  mig,  Winter- 
feldt,«  tilføjede  hun  med  en  let  Overgang: 
»for  at  redde  Deres  Ære  —  kunde  De  saa 
ikke  dræbe  et  Menneske?« 

Han  lagde  Mærke  til,  hvor  meget  Syg- 
dommen liavde  taget  paa  hende,  hvor  mager 
liun  var  bleven,  og  Farven  i  hendes  Ansigt 
saa  sart  og  bleg.  Kun  Øjnene  var  blevne 
ved  at  være  de  samme,  dybe  og  udtryks- 
fulde som  altid.  Han  forstod,  hvor  meget 
hun  havde  gaaet  igjennem  for  hans  Skyld, 
og  det  tog  om  Wans  Hjærte  som  en  kold  og 
klam  Haand.  Men  kun  for  et  Øjeblik;  saa 
sejrede  igjen  hans  sikre  Overbevisning  om, 
at  han  alligevel  havde  handlet  rigtigt,  og  at 
han  ingen  Ting  havde  at  bebrejde  sig. 

Han  svarede  hende,  idet  han  saå  paa 
hende  med  det  ærlige  Blik,  der  intet  har  at 
skamme  sig  over  og  intet  at  undvige: 

»Naar  min  Ære  kræver  det,  saa  handler 
jeg  uden  alle  andre  Hensyn,  hverken  til  mig 
selv  eller  andre  .  .  .« 

»Er  det  svært  at  handle  saaledes?« 
spurgte  hun.  »Koster  det  ingen  Kamp,  og 
føler  man  ingen  Medlidenhed  med  dem,  det 
gaar  ud  over?« 

»Nej,  det  koster  ingen  Kamp,«  svarede 
han.     »Naar  to  Mennesker  staa  overfor  hin- 

anden  og  handle  efter  samme  ubrydelige 
Lov,  der  siger  dem,  hvad  der  er  ret  og  rig- 
tigt i  det  givne  Tilfælde,  saa  kan  der  komme 
Sorg  og  Død,  men  ingen  Skam  og  ingen 
Bebrejdelser  .  .  .« 

»De  har  maaske  Ret  .  .  .« 

Jørgen  afbrød  dem: 

»Nej,  men  alligevel,  Alfred;  man  kan 
saagu'  komme  til  at  slaa  for  haardt,  saa- 
dan  rent  af  Vanvare.  Jeg  husker,  at  jeg 
en  Gang  har  slaaet  en  Karl,  saa  .  .  . 
Naa,  for  Resten  .  .  .«  afbrød  han  sig  selv, 
»det  er  ikke  nogen  videre  interessant  Hi- 
storie .  .  .«  Han  kom  i  Tanker  om,  at  det 
var  en  af  de  gamle  Skader,  som  det  var 
bedst  at  tie  med. 

Samtalen  varede  endnu  en  Stund,  men 
drejede  sig  atter  om  ligegyldige  Ting,  indtil 
Winterfeldt  rejste  sig  for  at  gaa.  De  bad 
ham  blive,  men  han  undskyldte  sig. 

Saa  tog  han  Lissys  Haand,  som  han 
kyssede,  og  sagde  i  en  dæmpet  Tone: 

»Saaledes  maatte  det  være,  Lissy!  Livet 

er  stærkere  end  vi.  Tro  mig,  De  har 
vundet,  ikke  tabt  i  Kampen.« 

Han  saå,  at  der  gled  en  svag  Rødme 
hen  over  det  fme,  blege  Ansigt  —  som  Aften- 
solglansen paa  den   hvide  Snemark  udenfor. 

Saa  gik  han,  og  Kanen  fjærnede  sig 
under  Bjældernes  Sølvklang,  medens  de 
kraftige  Heste  sprang  dansende  gjennem  den 
høje  Sne  og  drog  Kanen  let  og  lydløst  over 
Bakken,  hvor  den  forsvandt  bag  Skoven. 

Lissy  stod  henne  ved  Vinduet  og  saå 
efter  den  bortdragende;  men  strax  efter  gik 
hun  op  i  Taarnet,  hvor  hun  havde  ladet 
indrette  et  Værelse  med  Udsigt  ud  over 
Markerne  og  Skoven  og  Havet.  Der  tog 
hun  Plads  i  en  gammel,  højrygget  Stol  ved 
Vinduet. 

Sneen  begyndte  at  falde,  først  i  lette 
Fnug,  saa  tættere  og  tættere,  saa  man  til- 
sidst  intet  kunde  se  uden  dette  Snetæppe, 
der  dalede  ned,  blødt  og  lindt  som  Uld, 
som  et  Dække,  spredt  af  omsorgsfulde  Hænder 
for  at  skærme  Græs   og  Urter   mod  bidende 

Frost,     værne    om    Sædens    unge   Spirer    og 
varme  den  kolde  Jord. 

Og  Sneen  blev  ved  at  falde,  uden  Blæst, 
lige  lodret  ned;  Fnuggene  faldt  saa  hurtig 
efter  hverandre,  at  det  saå  ud  som  Masker  i 
et  Næt,  der  omspændte  Himmel  og  Jord. 
Skæret  fra  alt  dette  hvide  blændede  hendes 
Øjne,  og  hun  lukkede  dem  i  og  lænede 
Hovedet  op  mod  Stolens  Ryg,  medens  Tan- 
kerne gik  deres  egne  Veje. 

Da  hun  saå  op  igjen,  var  alle  Spor  slet- 
tede ud.  Sneen  var  hørt  op  at  falde;  men 
den  laa  tommehøjt  paa  Træernes  Grene. 
Skovens  Konturer  var  viskede  ud,  alt  var 
hvidt;  det  var,  som  om  Markerne  indeslut- 
tedes af  Bjærge  af  Sne,  ikke  af  Skove.  Søens 
Flade  var  dækket  til,  alle  Mergelgrave  og 
Fordybninger,  alt  var  jævnet  med  Sneens 
Tæppe  og  dannede  en  uafbrudt  snehvid 
Slette,  som  hyllet  i  Lagen  og  Lin,  saa  vidt 
Øjet  rakte. 

Langt,  langt  borte  vuggede  Havet  sig 
blaagraat  mod  Isfladen,  der  snedækt  strakte 
sig  en  halv  Mils  Vej   til  Søs;  den   synkende 

Sol  brød  frem  mellem  Skyerne  og  gød  et 
svagt  Skær  over  al  den  blændende  Hvid- 
hed.   

Lissy  rejste  sig  op  og  strøg  med  Haanden 
hen  over  sin  Pande,  som  om  der  ogsaa  dér 
var  Spor,  hun  vilde  slette  ud. 

Et  Øjeblik  endnu  stod  hun  og  stirrede 
ud  i  den  Retning,  hvor  Kanen  med  de  blin- 
kende Toppe  og  de  rød-gule  Farver  var  for- 
svunden. Saa  gik  hun  ned  til  den  Gjerning, 
der  ventede  paa  hende. 

